Ufanveeiru 250 gram huri Baby Lathifa gadhave heyohaalugai\nއުފަންވީއިރު 250 ގްރާމް ހުރި ބޭބީ ލަތީފާ ގަދަވެ ހެޔޮހާލުގައި\nބޭބީ ލަތީފާ އޭނާގެ މައިންބަފައިންނާއެކު\nބޭބީ ލަތީފާ އުފަންވީ ދުވަސް ނުފުރަ އެވެ؛ އޭނާ އުފަންވީއިރު ބަރުދަނުގައި ހުރީ އެންމެ 250 ގްރާމެވެ. މިހާ ބަރުދަން ލުއި ކުދިން އާއްމު ގޮތެއްގައި މާ ގިނައިރަކު ދުނިޔެއަކު ނޯވެ އެވެ. އުފަންވާތާ އިރުކޮޅެއް ތެރޭގައި މީގެ ތެރެއިން ގިނަ ކުދިން މި ދުނިޔެއަށް އަލްވަދާއު ކިޔަ އެވެ. ނަމަވެސް އަބޫ ދާބީގެ ހޮސްޕިޓަލެއްގައި ވިހޭ ތުއްތު ލަތީފާއަކީ މިހާ ބަރުދަން ލުއިކޮށް އުފަންވެ ފުރާނަ ސަލާމަތްވީ މަދު ކުދިންގެ ތެރެއިން ކުއްޖެކެވެ.\nދުނިޔޭގެ ރެކޯޑްތަކުން ދައްކާ ގޮތުގައި ބޭބީ ލަތީފާއަކީ މިހާތަނަށް ފުރާނަ ސަލާމަތްވި މިހާ ބަރުދަން ލުއި މަދު ކުދިންގެ ތެރެއިން ކުއްޖެކެވެ. މި ތުއްތު ކުއްޖާ އުފަންވުމަށްފަހު ޔޫއޭއީގެ ހޮސްޕިޓަލެއްގެ ނިއޯނެޓަލް އިންޓެންސިވް ކެއާ ޔުނިޓުގައި 177 ދުވަހު ބާއްވައިގެން ފަރުވާ ދީފައި ވެއެވެ.\nބޭބީ ލަތީފާ އުފަންވީ 2020 ގެ ޖޫން 24 ވަނަ ދުވަހު އަބޫ ދާބީގެ އެންއެމްސީ ރޯޔަލް ހޮސްޕިޓަލުގަ އެވެ. މި ތުއްތު ކުއްޖާ އުފަންވީ ބަނޑަށް 23 ހަފުތާ އާއި އެންމެ ދުވަހެއްގެ ތެރޭގަ އެވެ. ބަލިވެ އިނދެ ދެ ވަނަ ޓްރައިމިސްޓާގަ އެވެ. އޭނާގެ ބަރުދަނުގައި ހުރީ ބޮޑު އާފަލެއްގައި އެވްރެޖްކޮށް ހުންނަ ބަރުދަނެވެ.\nބޭބީ ލަތީފާގެ މައިންބަފައިންނަކީ އެމިރޭޓްސްގެ ދެމަފިރިން ކަމަށްވާ ފާތިމާ އުމަރު އާއި އަހުމަދު ހުސެއިން ސަލީމެވެ. ބޭބީ ލަތީފާގެ ބައްޕަ އަހުމަދަކީ ވިޔަފާރިވެރިއެކެވެ.\nމި ދެމަފިރިންގެ ފުރަތަމަ ދަރިފުޅު ވެސް މަރުވީ ދުވަސް ނުފުރާ ވިހެއުމުގެ ސަބަބުންނެވެ. އެހެންވެ ދެ ވަނަ ދަރިފުޅު ވެސް ދުވަސް ނުފުރާ ވިހެއުމުން ދެމަފިރިން ދެރަވެގެން ގޮސް ހިތް ހަލާކުވި އެވެ.\nބޭބީ ލަތީފާ އުފަންވީއިރު ކުޑަކަމުން މާ ގިނައިރު އޭނާ ދުނިޔޭގައި އޮންނާނެކަމުގެ އުންމީދެއް ނެތް ކަމަށް ޑޮކްޓަރުން އެ ދެމަފިރިން ކައިރީ ބުންޏެވެ. ނަމަވެސް ނިއޯނެޓަލް އައިސީޔޫގައި ފަރުވާދީ މި ތުއްތު ކުއްޖާގެ ފުރާނަ ވަނީ ސަލާމަތްވެފަ އެވެ.\nމިދިޔަ އަހަރުގެ ޑިސެމްބަރު މަހުގެ 17 ވަނަ ދުވަހު ބޭބީ ލަތީފާގެ ބަރުދަން 3.825 ކިލޯ ގްރާމަށް ވަނީ އިތުރުވެފަ އެވެ. މައިންބަފައިން ކެނޑިނޭޅި ކުރަމުންދިޔަ ދުއާ އާއި ފަރުވާދިން ސިއްހީ އެހީތެރިކަންގެ މިންނަތް މަސައްކަތުން މި ތުއްތު ފުރާނަ ވަނީ މަރުން ސަލާމަތްވެފަ އެވެ.\nއެމެރިކާގެ ޔުނިވަސިޓީ އޮފް އައިއޯވާގެ ޓައިނިއަސްޓް ބޭބީޒް ރަޖިސްޓްރީގައިވާ މައުލޫމާތުގައިވާ ގޮތުން މިހާތަނަށް ދުނިޔެއަށް އުފަންވެ ފުރާނަ ސަލާމަތްވި އެންމެ ބަރުދަން ލުއި ބޭބީގެ ބަރުދަނުގައި ހުރީ 245 ގްރާމެވެ. އެހެންކަމުން ދުނިޔޭގެ ރެކޯޑް އޮތީ މި ބޭބީ އަށެވެ. ތުއްތު ލަތީފާގެ ބަރުދަން ދުނިޔޭގެ ރެކޯޑް އޮތް އެ ބޭބީއަށް ވުރެ ފަސް ގްރާމް ބަރެވެ.\nދުނިޔޭގެ އެންމެ ބަރުދަން ލުއި ކުއްޖާ އުފަންވީ ސެން ޑިއާގޯގެ ހޮސްޕިޓަލެއްގައި 2018 ވަނަ އަހަރު އެވެ.\nބޭބީ ލަތީފާ ކުޑަކަމުން އޭނާއަށް ފަރުވާދީ ބެލެހެއްޓި ޑޮކްޓަރުންނާއި ނަރުހުންގެ އަތްތިލަ މަތީގައި އޭނާ ރީއްޗަށް ބާއްވާލެވޭ ކަމަށް އޭނާ ވިއްސި އަންހެނުންގެ ޚާއްސަ ޑޮކްޓަރު ރީތޫ ނަމްބިއާ ވިދާޅުވި އެވެ. އޭނާ ވިދާޅުވި ގޮތުގައި ބޭބީ ލަތީފާ އުފަންވީ އޭނާ ވިއްސަން އެއްވެސް ކަމެއް ނުކޮށް ހުއްޓާ ގުދުރަތީ ގޮތުންނެވެ.\n"މި ތުއްތު ބޭބީ އަކީ މުއުޖިޒާތެއް ފަދަ ކުއްޖެއް ކަމާ މެދު ޝައްކެއް ނެތް. އޭނާގެ ފުރާނަ ސަލާމަތް ކުރެވޭތޯ ހޮސްޕިޓަލުގެ އެޑްވާންސްޑް ލައިފް-ސަޕޯޓް ޓީމެއް ރެޔާ ދުވާލު މަސައްކަތް ކުރި،" ޑރ. ރީތޫ ވިދާޅުވި އެވެ.\nބޭބީ ލަތީފާއަކީ ހާއްސަ ކުއްޖަކަށް ވަނީ ކީއްވެ؟\nއުފަންވީއިރު ބޭބީ ލަތީފާގެ ދިގު މިނުގައިހުރީ 29 ސެންޓިމީޓަރެވެ. ބަރުދަނުގައި ހުރީ 250 ގްރާމެވެ. ދުވަސްފުރާ އެވްރެޖް ކުއްޖެއްގެ ދިގުމިނުގައި 50 ސެންޓިމީޓަރު ހުރެ އެވެ. އަދި ބަރުދަނުގައި 2.5 ކިލޯގްރާމް އާއި ހަތަރު ކިލޯ ގްރާމާ ދެމެދުގެ އަދަދެއްގެ އުޅެ އެވެ. ބަރުދަން ލުއިވެ ކުޑަވުމުގެ އިތުރުން ބޭބީ ލަތީފާ އަށް އުފަންވީއިރު ވެސް ވަރަށް ގިނަ ސިއްހީ މައްސަލަތައް ވަނީ ދިމާވެފަ އެވެ.\n"އެމެރިކާގައި 2018 ގައި އުފަންވި ދުނިޔޭގެ އެންމެ ތުއްތު ބޭބީ އަށް ވުރެ ބޭބީ ލަތީފާގެ ބަރުދަން ފަސް ގްރާމް އިތުރު ނަމަވެސް އެމެރިކާގައި އުފަންވި ބޭބީއަށް ވުރެ ބޭބީ ލަތީފާގެ ސިއްހީ މައްސަލަތައް މާ ގިނަ. އޭނާގެ ނޭވާލުމުގެ ނިޒާމުގެ މައްސަލަތައް ހުރި. ލޭ މަދު. ކިޑްނީ ވަނީ ފެއިލްވެފަ. މިހެން ގޮސް ގިނަ ގުނަ މައްސަލަތައް މި ތުއްތު ކުއްޖާއަށް ދިމާވެފައިވޭ. އެހެންވެ ކުއްޖާއަށް ފަރުވާ ދިނީ ވެސް ކުޑަކުދިންގެ މިފަދަ ބަލިތަކަށް ޚާއްސަ ޑޮކްޓަރުންގެ ޓީމަކުން،" ބޭބީ ލަތީފާ އަށް ފަރުވާ ދިނުމުގައި އިސްކޮށް މަސައްކަތް ކުރެއްވި ޑޮކްޓަރު ލޮޕޭޒް ވިދާޅުވި އެވެ.\nބޭބީ ލަތީފާގެ މަންމަ ފާތިމާ ބުނި ގޮތުގައި އޭނާގެ ބަނޑަށް އެންމެ 23 ހަފުތާ ވީތަނާ ކުއްލިއަކަށް ވިހަން ބަނޑުގައި ރިއްސަން ފެށުމުން ބިރުން ގޮސް ހަލާކުވާ ވަރުވި އެވެ. އެއީ އޭނާގެ މުޅި ހަޔާތުގައި ވެސް އެންމެ ބޮޑަށް ބިރުގަން ދުވަސް ކަމަށް ފާތިމާ ބުންޏެވެ.\nއޭނޭ ބޭނުން ނުވިޔަސް އެ ދުވަހު ބަނޑުގައި ރިއްސާފައި ވިހެއީ އެވެ. އޭގެ ފަހުން ދަރިފުޅު ހޮސްޕިޓަލުގައި އޮތް ފަސް މަހެއްހާ ދުވަހު ކޮންމެ ދުވަހަކު އެ ދެމަފިރިން ދަރިފުޅު ކައިރިއަށް ގޮސް އެތައް އިރަކު ދަރިފުޅާއެކު ހޭދަކުރެ އެވެ. ނަމަވެސް ދަރިފުޅު އުރާލުމުގެ ނަސީބު ވެސް އެމީހުންނަށް ލިބުނީ ގިނަ ދުވަސް ތަކެއް ފަހުންނެވެ.\n"އެންމެ ފުރަތަމަ ވެސް އުރާލަން ލިބުނީ އުފަންވީތާ ދެ މަސް ދުވަސް ފަހުން. އޭރު ވެސް އުރާލަން ލިބެނީ ދުވާލަކު ގަޑިއެއްހާއިރު. ނަމަވެސް ކޮންމެ ދުވަހަކު ވެސް ހޮސްޕިޓަލަށް އައިސް ތުއްތު ދަރިފުޅުގެ ތުއްތު ތުއްތު އަތުގައި ހިފަހައްޓާލައިގެން އަހަރެމެން އެތައް އިރަކު ތިބެން،" ފާތިމާ ބުންޏެވެ.\nބޭބީ ލަތީފާގެ ބައްޕަ ބުނި ގޮތުގައި އޭނާގެ އަންހެނުން ކޮންމެ ދުވަހަކުވެސް އައިސް ބޭބީއަށް ގާތުން ކިރު ނަގާފައި ކިރު ވެސް ދެއެވެ.\nލަތީފާގެ ޑޮކްޓަރު ބުނި ގޮތުގައި ތުއްތު ލަތީފާގެ ސިއްހަތު އެހާ އަވަހަށް ރަނގަޅުވުމުގައި މައިންބަފައިން ބޭބީއާއެކު ހޭދަކުރި ގިނަ ގުނަ ވަގުތުތައް ވަރަށް މުހިއްމު ދައުރެއް ކުޅެ އެވެ. ބޭބީއަށް ފަރުވާ ދޭ ޓީމުގައި އެ ދެމަފިރިން ވެސް ބައިވެރިވެ ވަރަށް މުހިއްމު ދައުރެއް ކުޅުނެވެ. އޭނާއާއެކު ހޭދަކުރި ވަގުތުތަކުގެ ސަބަބުން ކަމަށް ގަބޫލު ކުރެވެ އެވެ.\nބޭބީ ލަތީފާ މިހާރު ގޭގައި މައިންބަފައިންނާއެކު އުފާވެރި ދިރިއުޅުމެއް ވަނީ އުޅެން ފަށާފަ އެވެ. އިންސާނުންގެ ކެތްތެރިކަމާއި ރޫހާނިއްޔަތުން ވަރަށް އުނދަގޫކަންކަން ވެސް ހައްލު ކުރެވިދާނެ ކަމުގެ އަލިގަދަ މިސާލެއްގެ ގޮތުގަ އެވެ.\nޔުނައިޓެޑް އަރަބް އެމިރޭޓްސް ކުޑަކުދިން ދިރިއުޅުން


ވަޒީފާގެ ފުރުސަތު - ޕްރީ ސްކޫލް ޓީޗަރުން ހޯދުމަށް\nސްފެޝަލްއެޑިޔުކޭޝަންނީޑްސް (ސެން) ޓީޗަރުންގޮތުގައިޓީޗަރަކުހަމަޖައްސާނީތިރީގައިވާޝަރުތުޠައްހަމަވާނަމައެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ޖަނަވަރީ 2019 ވާ އަންގާރަ ދުވަހުގެ 13:00 ގެ ކުރިން، ފިޔޯރީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު (އިމްތިޙާނާއި ޕްރެޒެންޓޭޝަން އޮންނަ ނަމަ އެ ބައިވެސް ހިމެނުން) އޮންނާނީ، 15 ޖެނުއަރީ އާއި 19 ޖެނުއަރީ އާ ދެމެދު، ފިޔޯރީ ސްކޫލު ގައެވެ.\nއިތުރުޢިނާޔަތްތައް: ސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ.


Yameen aa bahdhalu kurahvan Jabir edhivadaigenfi\nޔާމީންއާ ބައްދަލު ކުރައްވަން ޖާބިރު އެދިވަޑައިގެންފި\nކާށިދޫ ދާއިރާގެ މެންބަރު އަދި ޑީއާރްޕީގެ ރައީސް އަބްދުﷲ ޖާބިރު: ރައީސް ޔާމީންއާ ބައްދަލު ކުރަައްވަން ހޯމް މިނިސްޓްރީގައި އެދެނީ -- ފައިލް ފޮޓޯ | އަވަސް\nމަނީލޯންޑަރިންގެ މައްސަލާގައި ފަސް އަހަރު ދުވަހުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީންއާ ބައްދަލު ކުރެއްވުމަށް ޑީއާރްޕީގެ ލީޑަރު އަދި ކާށިދޫ ދައިރާގެ މެންބަރު އަބްދުﷲ ޖާބިރު ހޯމް މިނިސްޓްރީގައި އެދިވަޑައިގެންފި އެވެ.\nޑީއާރްޕީގެ ފަރާތުން ހޯމް މިނިސްޓްރީއަށް މާދަމާ ފޮނުވުމަށް ލިޔެފައިވާ ސިޓީއެއް އެ ޕާޓީގެ ޓްވިޓާ އެކައުންޓުގައި ވަނީ އާންމުކޮށްފަ އެވެ. އެ ސިޓީގައި ބުނެފައި މި ވަގުތު ޖަލުގައި އޮންނެވި ރައީސް ޔާމީންގެ ހާލު ބެއްލެވުމަށް ޑީއާރްޕީގެ ލީޑަރުގެ ހައިސިއްޔަތުން އެމަނިކުފާނާ ބައްދަލު ކުރައްވަން ބޭނުންވެ ވަޑައިގަންނަވާ ކަމަށާއި އެ ފުރުސަތު ދެއްވުމަށް އެދި ވަޑައިގަންނަވާ ކަމަށެވެ.\nޑީއާރްޕީ އިން ކުރި ޓްވީޓު\nޖާބިރުއަކީ ކުރިން ރައީސް ޔާމީންއާ ވަރަށް އަރިސްކޮށް އުޅުއްވި ބޭފުޅެކެވެ. އެހެން ނަމަވެސް ރައީސް ޔާމީން ވެރިކަަމުގައި ހުންނަވަނިކޮށް އެ ދެ ބޭފުޅުން މައްސަލަތަކެއް ޖެހި އޭގެ ފަހުން ޖާބިރު ރައީސް ނަޝީދުގެ އެޑްވައިޒަރަކަށް ހުންނެވި އެވެ.\nމިހާރު ވެސް ރައްޔިތުންގެ މަޖިލީހުގައި ބަހުސް ކުރައްވަމުން ރައީސް ޔާމީނަށް ވަރަށް ބޮޑަށް ފާޑު ވިދާޅުވެ، އެމަނިކުފާނު ޖަލުގައި ބަހައްޓަން ޖެހޭ ކަމަށް ވެސް ޖާބިރު ގޮވާލެއްވި އެވެ.\nރައީސް އަބްދުﷲ ޔާމީން އަބްދުﷲ ޖާބިރު މިނިސްޓްރީ އޮފް ހޯމް އެފެއާޒް


ގޮނޑިމަތީގައި ހުރި ހަނޑޫ ދޮލަނގު ނަގައި އުނގުމަތީގައި ބެހެއްޓުމަށްފަހު ޒައިނާ އަނެއްކާވެސް ހަނޑޫހޮވަން ފަށައިފިއެވެ.\n" ވަކި ކަމެއް ވެގެނެއް ނޫން! ހަމަ އަހާލީ. ޒައިނާ ބުނީމެއްނު ފިރިމީހާވީ ރަށުން ބޭރުގައޭ؟ "\nނިހާ ވާހަކަ ދެއްކީ މަޑުމަޑުންނެވެ. އޭރު އެއަޑުގައި ރިހުމެއް އެކުލެވިފައި ހުއްޓެވެ. އެއީ ތާޒާ ޒަޚަމްތަކަކުން އުފެދެމުންދާ ވަރުގަދަ ރިހުމެއްގެ އަސަރު ކަހަލަ އަސަރެކެވެ. ނިހާގެ ވާހަކަ ހުރިގޮތުން ކަންތައްތަކެއް ސިއްރުކުރަން އުޅޭހެންވެސް ހީވެއެވެ.\n" އޭނަ އަބަދަކު ރަށުން ބޭރަކު ނޫޅޭނެއެއްނު "\nޒައިނާގެ ޖަވާބުގައި އެއްވެސް ފަރުވާތެރިކަމެއް ނެތެވެ. ހަނޑޫކޮޅު ހޮވާ ނިންމާލައިގެން ހަނޑޫ ދޮލަނގު ހިފައިގެން ޒައިނާ ތެދުވެގެން ހިނގައްޖެއެވެ.\nގޭތެރެ ސާފުކޮށް އެނދުތަންމަތި އެޅުމަށްފަހު ޒައިނާ ފެންވަރާލުމަށްޓަކާ ފާޚާނާއަށް ވަދެއްޖެއެވެ. އޭރު ނިހާ ސިޓިންގް ރޫމުގައި އިށީންދެލައިގެން އިނެވެ. ސިޓިންގ ރޫމުގައި ހރީ ހެޔޮވަރު ވަރަކަށް ލަވަޖަހާލާފައެވެ. ވަގުތަކީ އިރު އޮއްސުނު ވަގުތެވެ. އޭރު އަދި ހަވީރު އޮފީހަށް ދިޔަ ގޮތަށް ޒިޔާމެއްވެސް ނާދެއެވެ. އިރުކޮޅަކުން ސިޓިންގ ރޫމްގައި ހުރި ފޯނު ރިންގުވާން ފަށައިފިއެވެ. ދެތިންފަހަރު ރިންގުވީ އިރުވެސް ނިހާ އެކަމަކާ އަޅައެއްނުލައެވެ. ނިހާ ހީކުރީ ފޯނުނަގަން ޒައިނާ އަންނާނެ ކަމަށެވެ.\n" ނިހާ! އެފޯނު ނަގާބަލަ! އަހަރެން ފާޚާނަގައޭ މިއުޅެނީ "\nފާޚާނާގައި އުޅުނު ޒައިނާއަށް މާގިނައިން ފޯނު ރިންގުވާ އަޑު އިވެންފެށުމުން ނިހާއަށް ގޮވާލައިފިއެވެ.\_\nޒައިނާ ގޮވާލުމުން ނިހާ މަޑުމަޑުން ތެދުވެގެން ތަންތަނުގައި އަތްޖައްސަމުން ފޯނުގެ ރިންގުގެ އަޑު އަންނަ ދިމާއަށް މަޑުމަޑުން ދާންފަށައިފިއެވެ. އެކަމަކު ވަރަށް މަސައްކަތުން ނިހާއަށް ފޯނާއި ހަމައަށް ގޮސް ފޯނުގެ ރިސީވަރުގައި އަތްލެވުނުއިރު ފޯނު ކެނޑިއްޖެއެވެ. އެހެންކަމުން ފޯނު ކައިރީގައި ނިހާ މަޑުކޮށްލިއެވެ.\nފޯނު އަނެއްކާވެސް ރިންގުވާން ފަށައިފިއެވެ. މިފަހަރު ހަމަ ފޯނު ރިންގުވާން ފެށުމާއެކު ނިހާ ފޯނު ނަގައިފިއެވެ.\n" ހަލޯ! "\nފޯނުގެ ރިސީވަރު ނިހާ ކަންފަތުގައި ޖައްސާލިއެވެ.\nދެތިން ފަހަރަކު ނިހާ ހަލޯއޭ ބުނުމުން ވެސް އެކޮޅެން ޖަވާބެއް ނުލިބުނެވެ. ދެން ކުއްލިއަކަށް އެކޮޅެން ފޯނު ކަނޑާލައިފިއެވެ. އެކޮޅުން ފޯނު ކަނޑާލުމުން ނިހާވެސް ފޯނު ބާއްވައިފިއެވެ.\nއޭރު ފަސްވަރަކަށް މިނެޓް ފަހެވެ. އަނެއްކާވެސް ފޯނު ރިންގުވާން ފަށައިފިއެވެ. އޭރުވެސް ނިހާ ހުރީ އެތަނުގައެވެ.\n" ހަލޯ "\nމިފަހަރުވެސް ފޯނު ނެގީ ނިހާއެވެ.\n" ކޮބާ ޒައިނާ؟ "\nނިހާ ހަލޯއޭ ބުނުމާއެކު އެކޮޅުން ވާހަކަ ދެއްކި މީހަކު ސުވާލު ކޮށްލިއެވެ. އެމީހާގެ އަޑުގައި ހުރީ ހަރުކަށި ކަމެެވެ. އެމީހަކު އެ ހަރުކަށިކަން ދައްކަން ބޭނުންވަނީ ކާކަށް ކަމެއް ނޭނގެއެވެ. އެކަމަކު އެނގޭ އެއްޗަކީ އެއަޑު އިވުމާއިއެކު ނިހާއަށް ގޮތްތަކެއް ވެއްޖެކަމެވެ. ހީވަނީ އެކޮޅެން އިވުނު އަޑަކީ ނިހާ ދަންނަ ފަރިތަ އަޑަކަށް ވީހެންނެވެ.\n" ކޮބާހޭ ޒައިނާ؟ "\nދޫ ބަންދުވެ އެއްވެސް އެއްޗެކޭ ނުބުނެވިގެން އުޅޭ މީހަކު ފަދައިން ޙައިރާންކަމުގެ ތެރޭގައި ނިހާއަށް ހުރެވުނީ ކިހާ އިރަކު ކަމެއްވެސް ނޭނގެއެވެ. އެ ޙައިރާންކަމުގެ ތެރޭގައި އޭނާ ހުއްޓާ އެކޮޅުން ވާހަކަ ދެއްކިމީހަކު އޭނާގެ ސުވާލު ހަރުކަށިކަމާއިއެކު ތަކުރާރުކޮށްލައިފިއެވެ.\n" ފާޚާނާގައި. "\nނިހާއަށް ޖަވާބުދެވުނީ ވަރަށް އުނދަގުލުންނެވެ. އެހާމެ ޖެހިލުންވުމާއި އެކުގައިވެސްމެއެވެ. ނިހާ އެބުނި އެއްޗެއް ހަމަ ބުނުމާއިއެކު އެކޮޅުން ވަރަށް ބާރަށް ފޯނު ބާއްވައިފިއެވެ. އެކަމަކު މިފަހަރު ފޯނު ބާއްވާކަށް ނިހާއަކަށް ނޭނގުނެވެ.\nފޯނު އަތްގަނޑު ބޭއްވުމަށްފަހު ޒިޔާމް ދެއަތުން ބޮލުގައި ހިފަހައްޓާލިއެވެ. ދެން ގޮނޑީގައި ރަނގަޅަށް ލެނގިލުމަށްފަހު ލޯ މަރައިލިއެވެ. ހަށިފުރާ ނޭވާއެއް ދޫކޮށްލިއެވެ.\n" ނިހާ! ކިހިނެއްވެފަ ތިހުރީ. ފޯނުކޮށްފަ މީހަކު އެއްޗެކޭ ބުނީތަ؟ "\nފެންވަރައިގެން ތުވާލިން ބޯހިއްކަމުން ނުކުތް ޒައިނާ ފޯނުގެ ރިސީވަރު މޭގައި ޖައްސާލައިގެން ފާރުގައި ލެނގިލައިގެން ފެންކަޅިވެފައި ުރި ނިހާ ފެނުމުން ޙައިރާން ކަމާއިއެކު ސުވާލުކޮށްލިއެވެ.\n" އެކޮޅުން ވާހަކަދެއްކިލެއް ބާރުކަމުން އަހަރެން ހީކުރީ އަރީފް ކަމަށް. އެހެންވެ މާބޮޑަށް ބިރުގަތީ! "\nފޯނުގެ އަތްގަނޑު ބޭއްވުމަށްފަހު ދެލޯ ފުހެލައިގެން ފާރުގައި ހިފަހައްޓަމުން ނިހާ ހިނގައިގެންފިއެވެ. އެކަމކު ނިހާ އެބުނިހެން ނިހާ ހުރީ ކަމަކާއި ބިރުގެންފަ ނޫންކަން އޭނާ ފެނުނު ކޮންމެ މީހަކުވެސް އެނގޭހާވެއެވެ.\n" އެހެންވީޔާ ކާކުތަ ގުޅީ؟ އަރީފުތަ؟ "\nކޮޓަރިއާއި ދިމާއަށް ހިނގަމުން ދިޔަ ނިހާއާއި ދިމާއަށް ބަލަހައްޓައިގެން ހުރި ޒައިނާ އަނެއްކާވެސް ސުވާލުކޮށްލިއެވެ.\n" ޒަިނާގެ ފިރިމީހާ ކަންނޭނގެ "\nނިހާ ވަރަށް ބާރަށްގޮސް ކޮޓަރިއަށް ވަދެ ކޮޓަރީގެ ދޮރު ލައްޕާލައިފިއެވެ. އަވަހަށް ދާންހަދައިގެން އެތަނުގައި ހުރި ގޮނޑިއެއްގައި އަޅައިނުގަތީވެސް ހަމަ ކިރިޔާއެވެ.\n" ތަންކެނޑަށް ބަލައިގެން ވޭޑިފެލަ. ކިރިޔާ ނޫނީ ނިވެއްޓެނެއި. "\nފާރުގައި ކޮންވެސް އެއްޗެއް ހަރުކުރަން ހަރުގަނޑަށް އަރާހުރި އަރީފް ހަރުގަނޑުން އަރިއަޅާލައިގެން ހަމަ ނުވެއްޓުނީ އަރީފްގެ މަންމަ ހަރުގަނޑުގައި ހިފެހެއްޓި ކަމުންނެވެ.\n" އެ ނިހާ ގިނިގޭ މީހުން މައްސަލާއް ޖައްސަލާއް ހެއްތިކެން މަމި ހިންނައި ވަރަށް ބިރުން "\nއަރީފް ހަރުގަނޑުން ފޭބުމުން މަންމަ އަރީފްގެ ކޮނޑުގައި ފިރުމާލިއެވެ.\n" އެޒިޔާމަށް ކޮން މައްސަލާއް ޖެއްސޭނެއި. އެ ވޭޑެނީ މަގޭގޮތް ނިއެނގިގެން. އެއްކަމި ވާހަކާއް މަގޮސް އިޔަގެ އަންހެނުން އެކެހި ބެނެލާއް ޖެހޭނެއި. ވަގުތުން ހުށިހައި ކަމަށް ނިމެނި. "\nވަރަށް ރުޅިއައިސްގެން އަރީފް ނުކުމެގެން ހިނގައްޖެއެވެ.\nޒިޔާމް އޮފީހުން އައިއިރު ޒައިނާ އިނީ ސިޓިންގ ރޫމުގައި ވާހަކަ ފޮތެއްކިޔާށެވެ. އޭރު ގަޑިން ރޭގަނޑު ނުވައެއްވެސް ޖަހައިފިއެވެ.\n" ކައިފިންތަ؟ "\nޒިޔާމް އައިސް ޒައިނާގެ ކައިރީގައި ހުރި ގޮނޑިއެއްގައި އިށީންދެއްޖެއެވެ.\n" މަންމަ އައީމަ މަންމައާއި އެއްކޮށް ކެއީ. ޒިޔާމް ދާންވީނު ކާން. ކާން ހަދާފަ ހުންނާނީ. "\nހުޅުވާލައިގެން އިން ފޮތުގެތެރެއަށް ނަޒަރު ހުއްޓާލައިގެން އިނދެ ޒައިނާ ވާހަކަ ދެއްކިއެވެ.\n" ކާހިތެއް ނެތް. ހިނގާ ކާރު ދުއްވާލަން ދާން. "\nޒިޔާމް ޒައިނާގެ އަތުގައި އޮތް ފޮތް އަތުލުމަށްފަހު ކުރިމަތީގައި ހުރި ކުޑަ މޭޒެއްގެ މަތީގައި ބާއްވައިފިއެވެ.\n" ޒިޔާމް ދޭ! އަހަރެން ވަރަށް ނިދި އައިސްސަ މިހިރީ. "\nވާހަކަ ދައްކަމުން ދިޔައިރު ޒައިނާގެ މޫނުމަތިން އެއްވެސް އުފާވެރިކަމެއް ފެންނާކަށް ނެތެވެ. ހީވަނީ ކޮންމެވެސް ކަމަކާ ވަރަށް ބޮޑަށް ހިތްހަމަ ނުޖެހިފައި އިންހެންނެވެ. ނުވަތަ އެތައް ޝަކުވާތަކެއް ހިތުގެ ތެރޭގައި ޖަމާކޮށްގެން އެއަޑުތަައް އިއްވާނެ ގޮތެއް ނޭނގިފައި އިންހެންނެވެ.\n" ކަމަކު ނުދާނެ. ގޮސްލާފައި އަވަހަށް އަންނާނީ. މިހާރު ދުއްވާލަން ނުދާތާ ކިހާ ދުވަހެއް؟ "


ދިވެހި ސިފައިންނާ ބައްދަލުކުރައްވައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n5 ޖުލައި 2020، ރިފަރެންސް: SA/RIMS/2020/23\nاللهُ سُبْحَانَهُ وَتَعَالَىގެ ޙަޟްރަތަށް ޙަމްދާއި ޝުކުރު ކުރަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް، ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nމިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ، ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް، ވައިސް ޗީފް އޮފް ޑިފެންސް ފޯސް ޢަބްދުއްރަޙީމް ޢަބްދުއްލަޠީފް، ޖެނެރަލް އޮފިސަރުންނާއި އެހެނިހެން އޮފިސަރުންނާއި، ހުރިހާ ރޭންކުތަކުގެ އެންމެހައި ސިފައިން؛\nދިވެހިރާއްޖޭގެ ޤައުމީ ދިފާޢީ ބާރުގެ މި މަރުކަޒަށް ޒިޔާރަތްކޮށް، ދިވެހި ޢަސްކަރިއްޔާގެ ހިތްވަރުގަދަ ސިފައިންނާ ބައްދަލުކޮށްލުމަކީ، އަޅުގަނޑަށް ލިބޭ ވަރަށް ބޮޑު އުފަލެއް. ދިވެހި ސިފައިންނަކީ، ހުރިހާ ގޮތަކުން ބަލާއިރުވެސް، ދިވެހި ދައުލަތާއި ދިވެހި ރައްޔިތުންގެ ދިފާޢީ އައްޑަނަ.\nމިއަހަރު ފެށުނީއްސުރެ އަޅުގަނޑުމެން، މުޅި ދިވެހި ޤައުމު ޝާމިލްވާ ގޮތަށް، ކުރަމުން މިއަންނަނީ ވަރަށް ބުރަ އަދި ވަރަށް އުނދަގޫ މަސައްކަތްތަކެއް. އާދެ! ކޯވިޑް-19އާ ދެކޮޅަށް، އަޅުގަނޑުމެން މިކުރާ މަސައްކަތުގައި ވަރަށް ގިނަ ހުރަސްތަކާއި، ވަރަށް ބޮޑެތި ގޮންޖެހުންތަކާވެސް ކުރިމަތިލާން ޖެހިއްޖެ. ނަމަވެސް މާތް اللهُ سُبْحَانَهُ وَتَعَالَىގެ ވާގިފުޅާއެކު، އެ ހުރަސްތައް ގިރާކޮށް، މިއަދު މިތިބަ ޙާލަތަށް އާދެވުމުގައި، ދިވެހި ސިފައިންގެ ދައުރު ވަރަށް ބޮޑު.\nކޯވިޑް-19ގެ ނުރައްކަލުން ދިވެހި ރައްޔިތުން ރައްކާތެރިކުރުމަށް، ސަރުކާރުން އުފެއްދި ނޭޝަނަލް އިމަރޖެންސީ ސެންޓަރުގައިވެސް، އެންމެ ގިނަ މުވައްޒަފުން ބައިވެރިވި އެއް އިދާރާއަކީ، އެމް.އެން.ޑީ.އެފް. އޭގެ އިތުރުން، ކަރަންޓީން ފެސިލިޓީޒްތަކުގެ އެކި ކަންކަން ބެލެހެއްޓުމުގަޔާއި، ކަރަންޓީން ފެސިލިޓީތައް ޢިމާރާތް ކުރުމުގަޔާއި އެ ފެސިލިޓީޒްތަކަށް މީހުން އުފުލުމުގައި، ތިޔަ ސިފައިން އަދާކުރީ ވަރަށް މުހިންމު ދައުރެއް.\nވަކިން ޚާއްޞަ ގޮތެއްގައި އަޅުގަނޑު ފާހަގަކޮށްލަން ބޭނުންވާ އެއް ކަމެއް އެބައޮތް. އެއީ، ހުޅުމާލޭ މެޑިކަލް ފެސިލިޓީގެ މަސައްކަތް. ވަރަށް ކުރު މުއްދަތެއްގެ ތެރޭގައި، އެތަނުގެ މަސައްކަތް ފުރިހަމަކޮށް ނިންމިކަމީ، ޤައުމަށް ދިމާވާ ބޮޑެތި ކަންކަމުގައި، ރައްޔިތުންނަށްޓަކައި ޤުރްބާންވުމަށް ދިވެހި ސިފައިންގެ ހިތުގައި އޮތް ޢަޒުމާއި ހިތްވަރު ސާބިތުވާ ކަމެއް. މީގެއިތުރުންވެސް ލޮޖިސްޓިކް ވަރަށް ގިނަ މަސައްކަތްތަކުގައި، ދިވެހި ސިފައިން އަދާކޮށްފައިވަނީ، އަގުނުކުރެވޭ ވަރުގެ ބުރަ މަސައްކަތްތަކެއް.\nތިޔަބޭފުޅުން، އެކަންކަމާ ކުރިމަތިލެއްވީ، އެކަމުގައި ހުރި ނުރައްކާތެރިކަމާއި ދަތިކަން، ވަރަށް ރަނގަޅަށް އެނގިވަޑައިގެން ތިއްބަވައިގެން. އަމިއްލަ ހަށިގަނޑާއި ފުރާނައަށް ލިބިދާނެ ގެއްލުމަކަށް ބެއްލެވުމެއް ނެތި، އެކަންކަމާ ތިޔަބޭފުޅުން ކުރިމަތިލެއްވީ، ދިވެހި ސިފައިންނާ މަތިކޮށްފައިވާ ޤައުމީ، ދީނީ އަދި ޤާނޫނީ ވާޖިބު ފުރިހަމަކުރުމުގެ ގޮތުން.\nއެކަމަށްޓަކައި، ދިވެހި ސިފައިންގެ ހުރިހާ ޔުނިޓުތަކުގެ ހުރިހާ ރޭންކުތަކުގެ ވަކިވަކި ސިފައިން ޝާމިލުވާ ގޮތަށް، ދިވެހި ރައްޔިތުންގެ ނަމުގައި، ދިވެހި ޤައުމީ ދިފާޢީ ބާރުގެ ސިފައިންނަށް، ވަރަށް ޚާއްޞަ ޝުކުރެއް ދަންނަވަން. އަދި މިކަމުގައި މިނިސްޓަރުގެ ހައިސިއްޔަތުން، މިނިސްޓަރ އޮފް ޑިފެންސް، އަލްއުސްތާޛާ މާރިޔާ އަޙްމަދު ދީދީ ކުރެއްވި މަސައްކަތްތައް ފާހަގަކޮށް، އެކަމަނާއަށްވެސް ޚާއްޞަ ޝުކުރެއް ދަންނަވަން.\nމިނިސްޓަރ މާރިޔާއަކީ، އާދަޔާ ޚިލާފު ލީޑަރޝިޕް ބޭފުޅެއް. ވަރަށް ގިނަ އަދަދެއްގެ އިދާރާތައް ހިމެނޭ ގޮތުން، އަޅުގަނޑު އެކުލަވައިލި، ނޭޝަނަލް އިމަރޖެންސީ އޮޕަރޭޝަން ސެންޓަރުގެ ޗެއަރޕަރސަނެއްގެ ހައިސިއްޔަތުން، ކޯވިޑް-19ގެ އެންމެހައި ކަންކަން ވިލަރެސް ކުރެއްވުމުގައި، އެކަމަނާގެ ލީޑަރޝިޕްގެ ހަރުދަނާކަން ވަރަށް ރަނގަޅަށް ސާބިތު ކޮށްދެއްވައިފި.\nހަމައެފަދައިން، ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި، އޭނާގެ ދަށުން މަސައްކަތް ކުރެއްވި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމާއި، ޖެނެރަލް އޮފިސަރުންނާއި، އެހެނިހެން އޮފިސަރުން އަދާކުރެއްވި މުހިންމު ދައުރަށްޓަކައި، އެހުރިހާ ބޭފުޅުންނަށްވެސް ވަރަށް ޚާއްޞަ ޝުކުރެއް ދަންނަވަން.\nއާދެ! ތިޔަބޭފުޅުންގެ ޚިދުމަތް މުޅި ދިވެހި ޤައުމު ބަލައިގަންނާނެ. ދިވެހި ޤައުމަށް ދިމާވާ ކޮންމެ ބޮޑު ކަމެއްގައި، އަދި ރައްޔިތުންނަށް މެދުވެރިވާ ދަތި އުނދަގޫ ކޮންމެ ޙާލަތެއްގައި، ދިވެހި ދައުލަތާއި ދިވެހި ރައްޔިތުންގެ ދިފާޢުގައި، އެންމެ ފުރަތަމަ ތެދުވާނެ ބަޔަކީ ދިވެހި ސިފައިން.\nކޯވިޑް-19 އިން ދިވެހި ރައްޔިތުން ރައްކާތެރިކުރުމަށް، މިހާތަނަށް ކުރި މަސައްކަތުގައިވެސް، އަދި މިހާރު ކުރަމުން އަންނަ މަސައްކަތުގައިވެސް، ދިވެހި ސިފައިންގެ ސަފުތަކުން ފެންނަނީ ބަދަހިކަމާއި، ހަރުދަނާކަމާއި، ޤާބިލުކަމާއި، ޤައުމަށް ޚިދުމަތް ކުރުމުގައި، އެއްވެސް ވަރުބަލިކަމެއް ނެތި ސާބިތުވެ ތިބިތަން. އަދި މި ދަތި އުނދަގޫ ޙާލަތުގައި، ސިފައިންގެ ޢާއިލާތަކުން ދެއްވާ އެއްބާރުލުމާއި، ސާބިތުވެ ތިއްބެވި ކެތްތެރިކަން ފާހަގަކޮށް، އެ ހުރިހާ ބޭފުޅުންނަށްވެސް އަޅުގަނޑު ޝުކުރު ދަންނަވަން.\nއަޅުގަނޑުމެން މި ރާއްޖެ ތަރައްޤީ ކުރުމާއިގެން ކުރިއަށް މިދަނީ، މި ޤައުމުގެ ދިފާޢީ މައި ތަނބަކީ ދިވެހި ޢަސްކަރިއްޔާ ކަމުގައި ބަލައިގެން. އެހެންކަމުން، ދިވެހި ސިފައިންނަކީ، ޢިލްމީ ގޮތުންނާއި ފަންނީ ގޮތުން، އަދި ޖިސްމާނީ ދުޅަހެޔޮކަމާއި ނަފްސާނީ ގޮތުންވެސް، ސިފަވަންތަ ބަޔަކަށް ހެދުމަށް، އަޅުގަނޑުމެން ވަރަށް ޚާއްޞަ ސަމާލުކަމެއް ދެން. ސިފައިންގެ ވެލްފެއަރގެ ކަންތައްތައްވެސް މިހާރަށްވުރެ ހަރުދަނާ ގޮތެއްގައި ކުރިއަށް ގެންދިއުމަށް ސަރުކާރުން އިތުރު މަސައްކަތްތައް އެބަކުރަން. އޭރުން ދިވެހި ސިފައިންގެ ޤައުމީ ޚިދުމަތް، މިހާރަށްވުރެވެސް ފުރިހަމައަށް ދިވެހި ޤައުމަށް ލިބެމުންދާނެކަމާމެދު އަޅުގަނޑު ޝައްކެއްނުކުރަން.\nދިވެހި ސިފައިން ތިޔަ ކުރައްވާ މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، މުޅި ރާއްޖެ ފަޚުރުވެރިވާ ފަދަ ނަމޫނާ ބައެއްގެ ގޮތުގައި ޚިދުމަތްކުރުމުގެ ހެޔޮ ތައުފީޤު، ދިވެހި ސިފައިންނަށް ދެއްވުން އެދި ދުޢާ ކުރަމުން، އަޅުގަނޑުގެ ވާހަކަކޮޅު ނިންމާލަން.


Covid-19: Singapore gai record adhadhakah positive, mask naalhaa nama 200 dollar in joorimanaa kuranee | Mihaaru\nސިންގަޕޫރުގެ މާރުކޭޓަކަށް ވަންނަން މި މަހު 8 ވަނަ ދުވަހު ކިޔޫގައި ތިބި ބަޔަކު މާސްކް އަޅައިގެން: މާސްކް ނާޅައި ބޭރުގައި އުޅޭ ނަމަ ޖޫރިމަނާ ކުރާނެ. --ފޮޓޯ:އޭއެފްޕީ\nކޮވިޑް-19: ސިންގަޕޫރުގައި ރެކޯޑް އަދަދަކަށް ޕޮޒިޓިވް، މާސްކް ނާޅާ ނަމަ 200 ޑޮލަރުން ޖޫރިމަނާ\n17 އެޕްރީލް 2020 - 12:302comments\nސިންގަޕޫރު (އެޕްރީލް 17) - ރެކޯޑް އަދަދަކަށް ސިންގަޕޫރުގައި ކޮރޯނާވައިރަހަށް މީހުން އިއްޔެ ޕޮޒިޓިވްވެފައިވާ އިރު ރައްކާތެރިކަމުގެ ގޮތުން އަޅާ ފިޔަވަޅެއްގެ ގޮތުން ސިންގަޕޫރު މީހުން ބޭރަށް ދާނަމަ މާސްކް އެޅުން މަޖްބޫރުކޮށް މާސްކް ނާޅާ މީހުން 300 ސިންގަޕޫރު ޑޮލަރު (200 އެމެރިކާ ޑޮލަރު) އިން ޖޫރިމަނާކުރަން ނިންމައިފި އެވެ.\nހެލްތު މިނިސްޓްރީން ބުނީ މާސްކް ނާޅައި ތަކްރާރުކޮށް ބޭރުގައި އުޅޭ މީހުންގެ މައްޗަށް ދައުވާކޮށް، ބޮޑެތި އަދަދުތަކުން ޖޫރިމަނާ ކުރާނެ ކަމަށެވެ. ޖޫރިމަނާ އިން އިސްތިސްނާ ވާނީ ޚާއްސަ އެހީއަށް ބޭނުންވާ މީހުންނާއި ދެ އަހަރުން ދަށުގެ ކުޑަކުދިންނެވެ.\nސިންގަޕޫރުގައި ބިދޭސީ މަސައްކަތު މީހުން އުޅޭ ޑޯމިޓަރީއެއް. --ފޮޓޯ:އޭއެފްޕީ\nވޭތުވެދިޔަ ދެތިން ދުވަސްތެރޭ ސިންގަޕޫރުގައި ޕޮޒިޓިވްވާ މީހުންގެ އަދަދު ވަނީ ބޮޑުތަނުން އިތުރުވާން ފަށައިފަ އެވެ. ހޯމަ ދުވަހު 386 މީހުން ޕޮޒިޓިވްވިއިރު އަންގާރަ ދުވަހު ވަނީ 334 މީހުން ޕޮޒިޓިވްވެފަ އެވެ. އަދި ބުދަ ދުވަހު ވަނީ 447 މީހުން ޕޮޒިޓިވްވެފަ އެވެ. ހެލްތު މިނިސްޓްރީން ބުނީ އިއްޔެ ވަނީ ރެކޯޑް އަދަދެއް ކަމަށްވާ 728 މީހުން ޕޮޒިޓިވްވެފައި ކަމަށެވެ.\nސިންގަޕޫރުގައި ކޮރޯނާވައިރަހަށް ޕޮޒިޓިވްވާ މީހުންގެ އަދަދު އިތުރުވެފައި މިވަނީ ބިދޭސީ މަސައްކަތު މީހުން އުޅޭ ޑޯމިޓަރީތަކުންނެވެ.\nސިންގަޕޫރުން މިހާތަނަށް ވަނީ 4,427 މީހުން ޕޮޒިޓިވްވެ 10 މީހުން މަރުވެފަ އެވެ.


17 އޮގަސްޓު 2015\n[އޯގަސްޓް 9، 2015 ގެ ބަޔާ ގުޅޭ]\nމިޝްކާ ވިހަން ކައިރިވެފައި އިނުމުން މިރޭ އޭނާއަށް ސަޕްރައިޒް ބޭބީ ޝަވަރ އެއް ދެނީ ކަމަށް ބުނެ އެކަމަށް ތައްޔާރުވުމަށް ޔާނީ ގޮވައިގެން ތާރާ ބިއުޓީ ސެލޫނަކަށް ގޮސް ރީތިކޮށްދިނެވެ. ތާރާ ހީކުރީ މިގިތަށް ކަނތައް ކުރުމުން ޔާނީ ސުވާލުކުރާނެކަމަށެވެ. ނަމަވެސް ކަންބޮޑުވެ ހާސްކަމުގެ ތެރޭގައި އިނުމުން ޔާނީ މީގެން އެއްވެސް ކަމަކަށް މާބޮޑު ސަމާލުކަމެއް ނުދެއެވެ. ތާރާ އެހާ ވަރަށް ވާހަކަ ދެއްކުމުންވެސް އާއެކޭ ބުނެ ހީލުން ފިޔަވައި އިތުރު އެއްވެސް އެއްޗެކޭ ޔާނީ ނުބުނެއެވެ. ތައްޔާރުވެ ނިމުނުއިރު ޔާނީ ލައިގެން ހުރީ ރިސޯޓުގައި ޑިނަރއަށް ދިއުމަށް ޒައިދް ދިން ފްލޯރަލް ހެދުމެވެ. އެހެދުން ލުމަށް ޔާނީ ދެކޮޅުހެދުމުންވެސް ތާރާ އެގޮތަށް ކަންތައް ކުރީ ޒައިދްގެ އެދުމުގެ މަތިންނެވެ. އާދައިގެ މޭކަޕެއް ކޮށްފައި ހުރި ނަމަވެސް ޔާނީ ހީވަނީ އަލަތު ކައިވެންޏަށް ތައްޔާރުވެފައި އިން އަންހެން ކުއްޖެއް ހެންނެވެ. އެހާވެސް ފުރިހަމަވެފައި ޗާލެވެ.\nވަގުތު ގުނަމުން ދިޔަ ވަރަކަށް ޒައިދްގެ ކެތްތެރިކަން ކޮޅުންލާ ހިސާބަށް ދިޔައެވެ. މިހާ ގިނަ ދުވަސް ކޮށްފައި އޭނާގެ ހަޔާތަށް މިއައި އުފާވެރިކަމުގެ ސަބަބުން ޒައިދް ހުރީ ހިތްހަމަ ޖެހިފައެވެ. ގަޑީގެ ސިކުންތުކަށި ހިނގަމުންދިޔަ ބާރު މިނުގައި ޒައިދްގެ ހިތްވެސް ދިޔައީ ކޮންޓްރޯލު ނުކުރެވޭހާ ބާރަށް ތެޅެމުންނެވެ. މިވާހަކަތައް އަޑުއަހާފައި ޔާނީ އުފާވާނެ މިންވަރު ހިޔާލަށް އައުމުން ޒައިދްގެ ތުންފަތް މައްޗަށް ވެރިވި ހިނިތުންވުމާއެކު ފޯނަށް މެސެޖެއް އައުމުން ބަލާލިއެވެ. “ދޮންބޭ! އޯލް ސެޓް، އަވަހަށް އާދޭ. ތާ މިދަނީ އިރުކޮޅަކުން ދޮންބެދައްތަ ގޮވައިގެން. އޯލް ދި ބެސްޓް!” ހުރިހާ ކަމެއް ތައްޔާރު ވެއްޖެ ކަމަށް ތާރާ ބުނުމުން ހިތްބޭނުންވާ މަންޒިލަށް ވާސިލްވުމަށްޓަކައި ދިގު ފިޔަވަޅުތަކެއްގައި ޒައިދް ގެއިން ނުކުމެގެން ދިޔައީ ވަރަށް ފޮނި އުންމީދުތަކާއެކުގައެވެ. ތަޤުދީރުގައި ލިޔެވިފައި ދެން އޮތީ ކިހާ ހިތްދަތި ދުވަސްތަކެއްކަން ޒައިދަށް ނޭނގޭ ހާލުގައެވެ. ޒައިދްގެ ހިތްބުނަނީ މިހިސާބުން އޭނާގެ ހަޔާތް ފުރިހަމަވީ ކަމުގައެވެ. އެކަމަކު ހަޤީޤަތަކީ މުޅިން އެހެން އެއްޗެކެވެ. ޒައިދް އޭނާގެ ލޯބީގެ ހަޔާތް އާރާސްތު ކުރުމަށް ހުވަފެންތައް ދެކެމުން ދިޔައިރު ޔާނީ ދިޔައީ އޭނާގެ ދެއަތުން އެލޯބި ކަފުންކޮށް ވަޅުލަމުންނެވެ. ހަމައެންމެ ސަބަބަކަށްޓަކައެވެ. ޒައިދްގެ ސަލާމަތަށް ޓަކައެވެ. އޭނާއަށް ގެއްލުމެއް ލިބެން ނޭދޭތީއެވެ. އެހެން ނޫންނަމަ ޔާނީ މިފަދަ ބޮޑު ޤުރުބާނީއެއް ނުވާނެއެވެ.\nޖެހެމުންދިޔަ މަޑު ވައިރޯޅިތަކުން ލިބެމުން ދިޔަ ހިތްހަމަޖެހުމުގެ އެއްވެސް އަސަރެއް ޔާނީއަކަށް ނުކުރެއެވެ. ހަމަޖެހުމާއި އުފާވެރިކަމަކީ މިހާރު ޔާނީގެ ހަޔާތުގައި ނެތް އެއްޗެއް ފަދައެވެ. އާދައިގެ ދުވެއްޔެއްގައި ކާރު ދުއްވަމުން ދިޔައިރު ޔާނީ އިނީ ލޯގަނޑު ތިރިކޮށްގެން ބޭރުބަލާށެވެ. އޭނާގެ ބޮލުތެރޭ އެނބުރެމުން ދިޔައީ ވިކާޝްގެ ވިހަގަދަ ބަސްތަކާއި ނިމުމެއްނެތް ބިރުވެރި އިންޒާރުތަކެވެ. މިކަމުން މިންޖުވެވޭތޯ ކުރެވެން އޮތް ހުރިހާ ކަމެއް ޔާނީ ދިޔައީ ކުރަމުންނެވެ. އަލިމަގެއް ފެނޭތޯ ނުހިއްލާ އެންމެ ފަތެއްވެސް ނެތެވެ. އެކަމަކު ހުރިހާ ކަމެއްވެސްވީ ބޭކާރެވެ. ކޮންމެ ފަހަރަކުވެސް މާޔޫސްވެ ކަރު އެލުވާލަން ޖެހެއެވެ. ވޭނީ ދުނިޔޭގެ ތެރެއަށް ގެނބިފައި އިންދާ ހޭވެރިކަން އަނބުރާ ގެނުވީ ކާރު މަޑުކުރި އަޑަށެވެ. ލޮލަށް ޖަމާވެފައި ހުރި ކަރުނަތައް ހިނިތުންވުމުގެ ފަހަތުގައި ފޮރުވާލަމުން ޔާނީ ތާރާއާއެކު ކާރުން ފޭބިއެވެ. ގޭތެރެއަށް ވަދެގެން ދިޔައިރު އެތަނުން އެއްވެސް ކަހަލަ ތައްޔާރުވުމެއް ފެންނަން ނެތުމުން ޔާނީގެ ހިތުގައި ސުވާލު އުފެދުނެވެ. “ތާ! އެއްވެސް ޑެކަރޭޝަން އެއްވެސް ނެތެއްނު މިތާ. ޔަޤީނޭ މީ މީނަގެ ރޭވުމެއްކަން، ބުނޭ ކޮންކަމެއް މީ؟” އޮޅުންގަނޑެއްގެ ތެރޭގައި ހުރެ އެންމެފަހުން ޔާނީ އިސްވެ ވާހަކަ ދައްކަން ފެށިއެވެ. ޔާނީ ހީކުރީ ތާރާ އޭނާ އާއި ސަމާސާ ކުރަނީ ކަމަށެވެ. އެހެންވެ ޔާނީ ކުޑަކޮށް ހިތްހަމަ ނުޖެހުނެވެ. “ރިލޭކްސް! ހުރިހާ ޑެކަރޭޝަނެއް ކޮށްފަ ހުންނާނެ އަހަރެންގެ ރޫމްގަ، މިތާނގަ ސަޕްރައިޒް ޕްލޭން ނުކުރީ މިޝްކާއަށް ފެންނާނެތީވެ. ޔާނީގެ ރޫމްގަ އިންނާނެ ކޭކު، ދޭބަލަ އަވަހަށް ހިފައިގެން އަންނަން” ތާރާ ގަސްތުގައި އޮޅުވާލާފައި ޔާނީ ކޮޓަރިއަށް ފޮނުވާލިއެވެ.\nދެކޮޅު ހެދުމެއްނެތި މިފަހަރު ޔާނީ ތާރާގެ ބަހަށް ކޮޓަރިއާ ދިމާލަށް ދިއުމުން ފިލާ ތިބި މިޝްކާ އާއި ޝިވަމްވެސް ނުކުމެ ތާރާ އާއި ބައިވެރިވެލިއެވެ. “ޔެސް! ފައިނަލީ ދޭ އާ ބެކް ޓުގެދާ. އައިމް ސޯ ހެޕީ ފޯރ ދެމް” ޒައިދް އާއި ޔާނީ އަލުން ކުރީގެ ގުޅުމަށް ބަދަލުވާތަން ދެކެން އިންތިހާއަށް ކެތްމަދުވެފައިވާ ތާރާ ކައިރީގައި ތިބި މިޝްކާއާއި ޝިވަމްއަށް ބަލާލަމުން ބުނެލިއެވެ. އާދައިގެ ހިނގުމެއްގައި އެއްވެސް ޝައުޤުވެރިކަމެއް ނެތި ގޮސް ޔާނީ ކޮޓަރީގެ ދޮރު ހުޅުވާލުމާއެކު ބޯމަތިން އޮހެންފެށި ފިނިފެންމަލުގެ ފިޔަތަކުން އޭނާއަށް މަރުހަބާ ކިއެވެ. ނޭނގިނަމަވެސް އެވަގުތު ޔާނީއަށް އުފަލުން ދެއަތް ދެފަރާތަށް ދަމާލާ އިސްއުފުލާލައި ދެލޯ މަރާލަމުން އެނބުރެން ފެށުނެވެ. ކުޑަ ހިނދުކޮޅަކަށް އޭނާގެ ހުރިހާ ހާސްކަމަކާއި ހިތާމައެއް ހަނދާންނެތި ޔާނީ އުޅެމުން ދިޔައީ ދޫންޏެއް ކޮށްޓަކުން ދޫކޮށްލުމުން މިނިވަންކަމާއެކު އުދުހެމުންދާ ފަދަ ގޮތަކަށެވެ. އޭރު މުޅި ކޮޓަރިތެެރެއަށް ވެރިވެފައިވާ އުއްބައްތީގެ އަލީގެ ސަބަބުން އެތަން ފެންނަލެއް ނިކަން ހިތްގައިމެވެ. ޔާނީ އުޅެމުން ދިޔަ ގޮތް ބަލަން އިރުކޮޅަކު ހުރެފައި ވަރަށް ސިއްރުން ޒައިދް ޔާނީގެ ފަހަތުން ދޮރާ ދިމާލަށް ދިޔައެވެ. ދޮރު ލެއްޕި އަޑަށް ހެމުން ދިޔަ ޔާނީ ފަހަތް ބަލާލާފައި ހިމޭންވީ އެވަގުތު އެތަނުން ޒައިދް ފެންނަން ހުރުމުންނެވެ. ޒައިދްގެ އަތުތެރޭ ވުމަށް ހިތް އެދުމުން އެވަގުތު ޔާނީއަށް ޒައިދްއާއި ދިމާލަށް ދިއުމަށްޓަކައި ކުރިއަށް ނެގި ފިޔަވަޅު މަޑު ޖައްސާލާފައި ފަހަތަށް ޖެހެވުނީ ވިކާޝް މަތިން ހަނދާންވުމުންނެވެ.\nފަސްދީފައި އެނބުރުނު އިރު ކުރިން ޔާނީގެ މޫނުމަތިން ފެނިގެން ދިޔަ އުފާވެރިކަމެއް ނެތެވެ. އެހިނިތުންވުން ގެއްލި މޫނުމަތި ވަނީ މިލާފައެވެ. “އައެއް ސޮރީ!” ޔާނީގެ ފަހަތުން އޭނާގެ އުނަގަނޑު ޒައިދްގެ ދެއަތުން ވަށާލައި ޔާނީގެ ކޮނޑުގައި ޒައިދް ދަތްދޮޅި އަޅުވާލިއެވެ. ޒައިދްގެ ހޫނު ނޭވާ ޔާނީގެ ކަނދުރާއަށް އެޅެން ފެށުމުން ދެލޯމަރާލާފައި ޔާނީ ޒައިދްގެ ދެއަތް ފޮޅުވާލަމުން ދުރަށް ޖެހުނެވެ. ޒައިދް ހީކުރީ އޭނާގެ ހަބަރެއް ނުވުމުން ޔާނީ ހިތްހަމަނުޖެހުނީ ކަމަށެވެ. ހަދާނެގޮތް ހުސްވެފައިވާ މީހެއް ފަދައިން އަތުގެ އިނގިލިތަކާ ކުޅެމުން ދިޔައިރު ޔާނީގެ ހިތް ހީވީ މޭ ފޫއަޅުވާލާފައި ނުކުމެދާނެ ހެންނެވެ. ޒައިދަށް ފުރަގަސްދޭން ޖެހުމުން ޔާނީގެ ހިތަށް ކުރި އަސަރު ބަޔާން ކުރެވޭހާ ފުނެވެ. މިހެން ހުއްޓައި ޔާނީގެ ކުރިމައްޗަށް ހުއްޓި ޒައިދް ކުރި ކުއްލި ހަރަކާތުން ޔާނީގެ ދެލޯ ބޮޑުވެގެން ދިޔައެވެ. “ވިލް ޔޫ ބީ މައި ވައިފް؟” އެއްފައި މައްޗަށް ކޮޅަށް ހުރި ޒައިދްގެ އަތުގައި އޮތް ހުދު އަލިމަހެއް ޖަހާފައިވާ އަނގޮޓި ޔާނީ އާއި ދިމާލަށް ދިއްކޮށްލަމުން ޒައިދް ޔާނީގެ ފަރަތުން އެދެނީ އޭނާގެ އަންބަކަށް ވުމަށެވެ. އެދެމީހުންގެ ކައިވެނި ކުރިން ކުރެވިފައި ވީނަމަވެސް ޔާނީގެ ހަނދާނުގައި އެކަން ނެތުމުން ޒައިދް ބޭނުންވީ މަޑުމަޑުން ޔާނީއަށް އެކަން ހަނދާންވަމުން ދާ ވަރަކަށް ކުރިއަށް ދިއުމަށެވެ. ކުރިމަތީ ހިނިތުންވެފައި އިން ޒައިދް ފެނުމުން ޔާނީގެ ހިތް ފުރިގެން ބަނޑުންވި ނަމަވެސް އޭނާގެ އެހުށައެޅުން ޔާނީއަށް މިއަދު ޤަބޫލު ކުރެވޭކަށް ނެތެވެ.\nއިންތިހާއަށް އުފާވިޔަސް އެކަން ޒައިދްގެ ކުރިމަތީ ފާޅުކުރެވެން ނެތް ހާލު ޔާނީއަށް ޖެހުނީ ޒައިދްގެ މި ހުށައެޅުމަށް ދެކޮޅު ހަދާށެވެ. “ނޯ، އައި ޑޯންޓް ވޯންޓް” ޖަޒުބާތުތައް ކޮންޓްރޯލް ކުރަމުން ޒައިދްގެ އަތުގައި އޮތް އަނގޮޓީގައި ޖަހާ ހޫރާލަމުން ޔާނީ އެހެން ބުނިއިރުވެސް އޭނާގެ ލޮލުގައި ކަރުނަތައް ވިދަމުން ދިޔައެވެ. ޔާނީގެ މިއަމަލުން ނަގަންވީ ކޮން މާނައެއްކަމެއް ޒައިދަކަށް ނުވިސްނުނެވެ. މިފެނުނީ ހުވަފެނެއްބާއޭ ހީވެ ހުރެ ޒައިދް އަދި އެއްފަހަރު ޔާނީ ގާތު އެހެން ބުންޏެވެ. ނަމަވެސް ޔާނީގެ ޖަވާބަކަށް ބަދަލެއް ނައެވެ. “ކީކޭ؟ އަހަންނަށް އިނގޭ ޔާނީ ސަމާސާ ކުރަނީކަން، ދެން މީ ކޮން ގަޑިއެއް ސަމާސާކުރަން. ދެން ރީތިކޮށް ބުނެބަލަ!” ޒައިދް ގާތް ވުމުން ޔާނީ އޭނާ ދުރަށް ކޮއްޕާލިއެވެ. “ކިހާ ދެރަކަމެއް! ކިތައް ފަހަރުތަ ބުނާނީ އަހަރެން ބޭނުމެއް ނޫނޭ.. ބޭނުމެއް ނޫނޭ! އަޑެއް ނީވޭތަ؟” ޔާނީގެ މިސިފަ ފެނިފައި ޒައިދަށް ހުރެވުނީ ބަސް ހުއްޓިފައެވެ. ހުރިތަނުން ގުޑިލާންވެސް ނޭގިފައި ހުރިއިރު ޒައިދަށް ހީވީ އޭނާގެ ބޮލުގައި މީހަކު ވަރުގަދަ އެތިފަހަރެއް ޖެހި ހެންނެވެ. “ތީ ހަމަ އަހަރެން ލޯބިވި ޔާނީތަ؟ ކީއްވެ ތިގޮތަށް އަހަރެންގެ ލޯބީގަ ތި ކޮޅުފައިން ޖަހަނީ؟ ކޮބާތަ މައްސަލައަކީ؟ އަހަންނަށް ގޯސްކޮށް ކަމެއް ކުރެވުނީތަ؟” ކުރިމަތިން ފެންނަމުން ދިޔަ މަންޒަރުތަކާއި ޔާނީގެ ދުލުން ބޭރުވަމުން ދިޔަ ބަސްތަކުން ޒައިދަށް ވަރަށް އަސަރު ކުރިއެވެ. ޔާނީ އެގޮތަށް ކަންތައް ކުރަންޖެހުނު ސަބަބަކީ ކޮބައިކަން އެނގެން ޒައިދް ބޭނުންވިއެވެ.\nޒައިދްއާއި ދޭތެރޭ މިފަދަ ގޮތަކަށް ކަންތައް ކުރަން ޖެހިދާނެ ކަމަކަށް ޔާނީ ދުވަހަކުވެސް ހިތަކަށް ނާރައެވެ. ޒައިދްގެ ލޯތްބަށް ފުރަގަސް ދިނުމަކީ އޭނާ ދުވަހަކުވެސް ކުރަން ބޭނުންވި އަދި ދެކެންވެސް ބޭނުންވި ދުވަހެއް ނޫނެވެ. މިގޮތަށް ކަންތައް ކުރުމުން ޒައިދްގެ ހިތަށް ކުރާނެ އަސަރާއި އޭނަ ދެރަވާނެ ވަރު ހިތަށް އަރުވާލިޔަސް ޔާނީގެ ހިތް ފަޅައިގެން ދާވަރު ވެއެވެ. އެކަމަކު ޔާނީ ހިތްވަރު ކުރަން އެބަ ޖެހެއެވެ. ޒައިދަށް ޓަކައެވެ. އެދމީހުންގެ ލޯތްބަށްޓަކައެވެ. ފުރާނަ އެދެނީ ހަމައެކަނި ޒައިދަށް ކަމަށް ވުމާއެކު އޭނާގެ ލޯބީގައި ޔާނީގެ ފުރާނަ ޤުރުބާން ކުރަން ޖެހުނަސް ފަރުވާލެއް ނެތެވެ. “މިއީ ސަމާސާއެއް ނޫން! ސަބަބު ދައްކަން ވީތަ؟ މަޑުކުރޭ!” ކަރުނަތައް ފޮރުވަމުން އަނެއްކާވެސް ޒައިދްއާއި ކުރިމަތިލަމުން ގޮސް އޭނާގެ އަތްދަބަސް ހާވާލުމަށް ފަހު އޭގެން ނެގި ފޮޓޯތަކެއް ޒައިދްގެ ކުރިމައްޗަށް އުކާލިއެވެ. މިއޮތީ ސަބަބު. ސާފުވެއްޖެ؟. ލޯބީގަ ހުވަޔާ ވައުދުތައް ވީއިރު ހީވީ އަހަރެން ނޫން އެހެން އަންހެނަކާ ދިމާލަށް ބަލާވެސް ނުލާނެއޭ! އެކަމަކު ބަލާބަލަ ހަޤީޤަތް، ނަސީބެއްނު ކައިވެންޏަށް އެއްބެސް ވުމުގެ ކުރިން އަހަންނަށް މިކަން އެނގުނުކަން. އަހަރެން ހިޔެއް ނުކުރަން ޒައިދް ތިހާ ދަށު ދަރަޖައަކަށް ވެއްޓިދާނެ ކަމަކަށް. އައި ޖަސްޓް ހޭޓް ޔޫ!” ބިންމަތީ ވެއްޓިފައި އޮތް ފޮޓޯގަނޑެއް ނަގާ އެއަށް ނަޒަރު ހިންގާލުމުން ޒައިދަށް އޭގެން ފެންނަމުން ދިޔައީ ޚުދު އޭނާއެވެ. އެެހެން އަންހެން ކުއްޖަކާ އެކުގައެވެ. އެކަމަކު އެއަންހެންކުއްޖަކީ ޔާނީ ހީކުރާ ކަހަލަ އަންހެންކުއްޖެއް ނޫނެވެ. އެއީ އޭނާގެ ކޮއްކޮ ތާރާއެވެ. އެއީ ޒައިދް ހޮސްޕިޓަލުން ދޫކޮށްލި ދުވަހު ނަގާފައިވާ ފޮޓޯއެކެވެ. (ނުނިމޭ)


އިންސާނެއްގެ ހަށިގަނޑަށް އޫރުގެ ހިތެއް ލައްވައިފި، މިއީ ދުނިޔޭގެ ފުރަތަމަ މިފަދަ ހާޓް ޓްރާންސްޕްލާންޓް | Feshun.mv\nއިންސާނެއްގެ ހަށިގަނޑަށް އޫރުގެ ހިތެއް ލައްވައިފި، މިއީ ދުނިޔޭގެ ފުރަތަމަ މިފަދަ ހާޓް ޓްރާންސްޕްލާންޓް\n11 ޖެނުއަރީ 2022 - 16:17\nއިންސާނެއްގެ ހަށިގަނޑަށް އޫރުގެ ހިތެއް ލައްވާ، ދުނިޔޭގައި ފުރަތަމަ ފަހަރަށް ޖަނަވާރެއްގެ ހިތެއް ލެއްވި އިންސާނާގެ ޝަރަފު އެމެރިކާގެ މީހަކަށް ލިބިއްޖެ އެވެ.\nމި އަޕަރޭޝަން ކޮށްފައިވަނީ މެރީލޭންޑްގެ ބޮލްޓިމޯ ސިޓީގައި ހުންނަ ހޮސްޕިޓަލެއްގައެވެ. އަދި އޫރުގެ ހިތެއް ލައްވައިފައި ވަނީ އެމެރިކާގެ ރައްޔިތެއް ކަމުގައިވާ 57 އަހަރުގެ ޑޭވިޑް ބެނެޓް ގެ ހަށިގަނޑަށެވެ.\nމި އޮޕަރޭޝަން ކުރި ޑޮކްޓަރުން ބުނެފައިވާ ގޮތުގައި، ވަރަށް ބޮޑު ދިރާސާތަކަކާއެކު ކުރި މި އޮޕަރޭޝަނަކީ ހަތް ގަޑިއިރުގެ ޕްރޮސީޖާއެކެވެ. އަދި މި އޮޕަރޭޝަން ކުރިތާ ތިން ދުވަސް ފާއިތުވެގެން ދިޔައިރު، ޑޭވިގެ ސިއްހީ ހާލަތު ރަނގަޅުކަމަށް ޑޮކްޓަރުން ބުނެފައިވެ އެވެ.\nޑޮކްޓަރުންނާއި ހަވާލާދީ ބީބީސީ ނޫހުން ރިޕޯޓުކޮށްފައިވާ ގޮތުގައި، މި ހިތުގެ އޮޕަރޭޝަނަކީ ޑޭވިޑް ގެ ފުރާނަ ސަލާމަތް ކުރުމަށް އޮތް އެންމެ ފަހުގެ އުއްމީދެވެ. ނަމަވެސް މި ހާޓް ޓްރާންސްޕްލާންޓާއެކު އޭނާއަށް ދުނިޔެމަތީގައި ދިރިއުޅެވޭނީ ކިހާ މުއްދަތަކަށް ކަމެއް ޔަޤީނެއް ނޫނެވެ.\nމި ހާޓް ޓްރާންސްޕްލާންޓާއި ގުޅޭގޮތުން އޮޕަރޭޝަން ކުރުމުގެ އެއް ދުވަސްކުރިން، ޑޭވިޑް ބުނީ، އޭނާއަށް އޮތީ މަރުވުން ނުވަތަ މި މި އޮޕަރޭޝަން ކުރުމެވެ. އަދި މިއީ އޭނާއަށް ދިރިހުރުމަށް އުއްމީދު އޮތް އެންމެ ފަހު ފުރުސަތު ކަމަށް އޭނާ ބުނެފައިވެއެވެ.\nދުނިޔޭގައި ފުރަތަމަ ފަހަރަށް އިންސާނެއްގެ ހަށިގަނޑަށް ޖަނަވާރެއްގެ ހިތެއް ލައްވާ ކުރި މި އޮޕަރޭޝަން ކުރުމަށް މޭރީލެންޑް މެޑިކަލް ޔުނިވާސިޓީއަށް ހާއްސަ ހުއްދައެއް ދީފައިވަނީ އެމެރިކާގެ ސިއްހީ ކަންކަން ރެގިއުލޭޓް ކުރާ ފަރާތުންނެވެ. މި ހުއްދަ ދިނީ އޮޕަރޭޝަން ނުކޮށްފިނަމަ ޑޭވިޑް މަރުވާނެތީއެވެ.\nސިއްހީ މާހިރު ގަބޫލުކުރާ ގޮތުގައި، މި އޮޕަރޭޝަން ކުރި މެޑިކަލް ޓީމުން ކޮށްފައިވާ މި މަސައްކަތަކީ، އަހަރުތަކެއް ވަންދެން ޑޮކްޓަރުން ކުރި ދިރާސާތަކަކަށް ލިބުނު ބޮޑު ކުރިއެރުމެކެވެ. އަދި އޭގެ ސަބަބުން ދުނިޔޭގެ އެތައް ފުރާނައެއް ސަލާމަތްކުރެވިދާނެ ކަމަށް ސިއްހީ މާހިރުން ދެކެވެ.\nމޭރީލޭންޑް ޔުނިވާސިޓީން ނެރުނު ނޫސްބަޔާނެއްގައި ބުނެފައިވާ ގޮތުގައި، މި ސާޖަރީ އަކީ، އިންސާނުންގެ ގުނަވަންތައް ލިބުމުގައި ކުރިމަތިވާ ދަތިތަކަށް ހައްލެއް ލިބުމުގައި ކުރިއަށް އެޅުނު އެއް ފިޔަވަޅެވެ. ޓްރާންސްޕްލާންޓެއް ނުލިބިގެން އެމެރިކާއިން ކޮންމެ ދުވަހަކު 17 މީހުން މަރުވާ ކަމަށް އެ ބަޔާނުގައިވެއެވެ. އަދި ވެއިއޓިން ލިސްޓުގައިވެސް 100،000އަށް ވުރެ ގިނަ މީހުން ތިބި ކަމަށް ބުނެފައިވެ އެވެ.\nއޫރުގެ ހިތަކީ އިންސާނާގެ ހަށިގަނޑާ އެންމެ ގުޅޭ ޖަނާވާރުގެ ހިތް ކަމަށް މީގެ ކުރިންވެސް އޮތީ ދެނެގަނެވިފަ އެވެ. އަދި މިދިޔަ އަހަރުގެ އޮކްޓޯބަރު މަހު އޫރުގެ ކިޑްނީއެއް އިންސާނެއްގެ ހަށިގަނޑަށް ލައްވާ އޮޕަރޭޝަން ކާމިޔާބުކޮށްފައިވާ ކަމަށް ނިއު ޔޯކް ޑޮކްޓަރުންތަކެއްވެސް ވަނީ އިއުލާންކޮށްފައެވެ. އެއީ އޭރު އެންމެ ފަހުގެ އީޖާދުތަކާއެކު މިހާތަނަށް ކުރި ދިރާސާއެވެ. ނަމަވެސް އެ ގުނަވަން ލެއްވި މީހާގެ ސިކުނޑި ވަނީ މަރުވި އެވެ.\nނަމަވެސް އޫރުގެ ހިތާއެކު މިހާރު އުޅެމުންދާ ޑޭވިޑް ބެނެޓްގެ އުއްމީދަކީ ގިނަ ދުވަސްތަކަކަށް އޭނާ ދުނިޔޭގައި ދިރިއުޅުމެވެ. ސާޖަރީ ހެދުމުގެ ކުރިން ހަ ހަފްތާ ވަންދެން ޑޭވިޑް އޮތީ އެނދުން ނުތެދުވެއެވެ. އަދި ދިރިއޮތީ މެޝިނެއްގެ އެހީގައެވެ. ނަމަވެސް ސާޖަރީއަށް ފަހު އޭނާގެ ހާލަތު ޑޮކްޓަރުން މޮނިޓަރ ކުރަމުން އަންނައިރު، ޑޭވިޑް ވަނީ އިއްޔެ އަމިއްލައަށް ނޭވާލައިފައި ކަމަށް ޑޮކްޓަރުން ވަނީ ބުނެފަ އެވެ.\nނަމަވެސް ޑޭވިޑް ދިރިހުންނާނެ ކަމެއް ނުވަތަ ކަނޑައެޅިގެން ދެން ވާނީ ކީއްކަމެއް ޑޮކްޓަރުންނަށްވެސް ބުނަން ދައްޗެވެ.\nއެމްޑީ ޢަލީ ޚާލިދުއަށް ދަޢުލަތުގެ މީޑިއާ ނުހިންގޭ - އެމްޕީ ނިހާދު\nވިލިނގިލީ ކައުންސިލުގެ ރައީސް ވިޝާލްއަށް ނޭނގި ވަގަށް މައުމޫނުގެ އެމްއާރުއެމްއަށް ވައްދައިފި


Hijaazuge Qaafilaa 62 - One Online\nޙިޖާޒުގެ ޤާފިލާ 62\n(9 މެއި ގެ އަދަދާ ގުޅޭ)\nއާޒަރުމީދުޚުތު އެކަމަނާގެ މޫނުފުޅު އަނެއްފަރާތަށް އަނބުރައިލެއްވިއެވެ.\nމިވަގުތު އަޅުގަނޑު މިތާނގައި އުޅޭކަން ކަމަނާއަށް އެނގިވަޑައިގެންފައި އޮތީތޯއެވެ. އަނެއްކާ މައުބަދު އަޅުގަނޑާ ސަމާސާ ކުރެއްވީ ކަމުގައި ވެދާނެތޯއެވެ؟ އީރާނުގެ މަލަކާއެވެ. އަޅުގަނޑާ ދިމާޔަށް ބައްލަވަ ބައްލަވާށެވެ. އަޅުގަނޑަށް ޖަވާބު ދެއްވަބައްލަވާށެވެ!"\nއާޒަރުމީދުޚުތު ވިދާޅުވިއެވެ. "މަނިކުފާނު މިވަގުތު މިތާ އުޅުއްވާނެކަމާއި، އަޅުގަނޑު ފެނިވަޑައިގެންނެވުމުން ތިޔަހައި ކަންބޮޑުވެވަޑައިގަންނަވާނެކަން އެނގުނުނަމަކަ އަޅުގަނޑު މިތަނަށް އައުމުގެ ގޯހެއް ނެހެދީމުހެވެ."\nފަރަޚުޒާދު ނާކާމިޔާބުވެވަޑައިގެންފިކަން ޤަބޫލުކުރައްވާ ގޮތެއްގައި ވިދާޅުވިއެވެ.\n"އާޒަރެވެ! ކަމަނާ ގޯހެއް ނަހައްދަވަމުއެވެ. އަޅުގަނޑު ކަންބޮޑެއްވެސް ނުވަމެވެ."\n"އެކަމަކު މަނިކުފާނުގެ މޫނުފުޅު ހެކިދެނީ އަޅުގަނޑު ފެނިވަޑައިގަތުމުން މަނިކުފާނު އުފާފުޅެއް ނުވާކަމުގައެވެ."\n"ކަމަނާގެ ބެއްލެވުން އަޅުގަނޑުގެ ހިތުގެ އަޑިޔާ ހަމަޔަށް ފޯރާނެނަމައެވެ."\n"މަނިކުފާނުގެ ހިތްޕުޅުގެ ހާލުކޮޅު އަޅުގަނޑަށް އެނގޭނީ މާދަމާ މަނިކުފާނުގެ ނިންމެވުން ދަރުބާރުގައި އިޢުލާންކުރައްވާ ވަގުތުގައެވެ."\n"ދަރުބާރުގައި އޮންނާނީ އަޅުގަނޑުގެ ބުއްދީގެ އިމްތިހާނެކެވެ."\n"ފަހަރެއްގައި މަނިކުފާނުގެ ބުއްދިފުޅު މަނިކުފާނުގެ ހިތްޕުޅާ ބައިވެރިވެވަޑައިނުގެންފާނެތީ ބިރުފުޅުގެން ވަޑައިގަންނަވަނީތޯއެވެ؟"\n"ތިޔަހެންވެސް ވެދާނެއެވެ. އެކަމަކު .............."\nއާޒަރުމީދުޚުތު ފަރަޚުޒާދުގެ ވާހަކަފުޅު މެދުކަނޑުއްވައިލައްވައިފައި ވިދާޅުވިއެވެ. "އެކަމަކު މިހާރު މަނިކުފާނުގެ ހިތްޕުޅު ވަނީ އަޅުގަނޑާ އެކުގައެވެ."\n"ނޫނެކެވެ. މިވަގުތު އަޅުގަނޑަށް ބުނެވޭ އެއްޗެއްވެސް ބުނަން ބޭނުންވާ އެއްޗެއްވެސް އަޅުގަނޑަކަށެއް ނޭނގެއެވެ."\n"މަނިކުފާނު އަޅުގަނޑަކީ އީރާނުގެ މަލަކާއެވެ ވިދާޅުވެއްޖައީމުއެވެ. މާދަމާ މަނިކުފާނުގެ ބުއްދިފުޅު މަނިކުފާނުގެ މަގަށް ހުރަސްނާޅައިފިނަމަ އީރާނުގެ މަލަކާ އިންނަވާ ގަނޑުވަރުގެ ދޮރުކޮޅުތައް މަނިކުފާނަށްޓަކައި އަބަދުވެސް ހުންނާނީ ހުޅުވިފައެވެ. ދެން މަނިކުފާނު ވަޑައިގެން އަރާމުކުރައްވާށެވެ. އަޅުގަނޑަށް މާބޮޑަށް ލަސްވަނީއެވެ."\nއާޒަރުމީދުޚުތު ފަރަޚުޒާދުގެ ޖަވާބަކަށް އިންތިޒާރު ކުރެއްވުމެއްނެތި އެތެރެޔަށް ވަޑައިގަންނަވާން ފައްޓަވައިފިއެވެ. ފަރަޚުޒާދު ހިނދުކޮޅަކު މަޑުކޮށްލެއްވުމަށްފަހު ދުވެވަޑައިގެންފައި ވަޑައިގެން އާޒަރުމީދުޚުތުގެ މުލައްދަނޑިފުޅުގައި ހިއްޕަވައިފައި ވިދާޅުވިއެވެ. "އާޒަރު، މަޑުކުރައްވާށެވެ! ކަމަނާ ތިޔަ ވަޑައިގަންނަވަނީ ކޮންތަނަކަށްތޯއެވެ؟\n"މިއީ ކޮއިލުގެ އެތެރޭގެ ގަނޑުވަރުތަކަށް ދެވޭ މަގެވެ. ޝާހީ ޢާއިލާގެ މެމްބަރުން ފިޔަވައި އެހެންމީހަކަށް މިމަގުން އެތެރެޔަށް ފިޔަވަޅެއް އެޅުމުގެ ހުއްދައެއް ނޯންނާނެއެވެ. ދެން މަނިކުފާނު ވަޑައިގަންނަވާށެވެ. އަޅުގަނޑު އެބަ ބިރުގަނެއެވެ."\n"ނޫނެކެވެ. އަޅުގަނޑު ބިރުގަންނަނީ ހަމައެކަނި އަޅުގަނޑުގެ ދުޝްމިނުންގެ ޖާސޫސުން ދެކެއެވެ. އަޅުގަނޑުމެން ދެމީހުން މިތާނގައި ތިބިކަން އެބައިމީހުންނަށް އެނގިއްޖެނަމަ ޝާހުޕޫރަށާއި ޕޫރާންދުޚުތަށް ޚަބަރުދޭނެއެވެ. އޭރުން މިހުރިހާ ކަމެއް ގޯސްކޮށްލާނެއެވެ."\nފަރަޚުޒާދު އާޒަރުމީދުޚުތަށްވުރެ ބޮޑަށް އޭނާގެ އަމިއްލަފުޅު ނަފްސަށް ތަސައްލީ ދެއްވަން މަސައްކަތްޕުޅު ކުރައްވަމުން ވިދާޅުވިއެވެ. "އަޅުގަނޑާމެދު މީހަކު ޝައްކުކޮށްފިނަމަ އަޅުގަނޑަށް ބުނެވިދާނެއެވެ. އަޅުގަނޑު މިތަނަށް އައީ އަމިއްލަ އިޚްތިޔާރުގައެވެ. ކަމަނާއަށްވެސް އިއްތިފާޤުން މިތަނަށް ވަޑައިގެންނެވުނީއެވެ."\n"އެބޭފުޅުން މަނިކުފާނުގެ ވާހަކަފުޅަށް އިތުބާރު ކުރެއްވުމަކީ އެކަށީގެންވާ ކަމެކެވެ. އެކަމަކު އަޅުގަނޑަކަށް އިތުބާރެއް ނުކުރައްވާނެއެވެ."\nއާޒަރުމީދުޚުތު އޭނާގެ އަތްޕުޅު ވީއްލުވައިގެން ކުރިޔަށް ވަޑައިގެންފިއެވެ. އޭނާ ބަންދުކޮށްފައިހުރި ދޮރުގައި ތިންފަހަރަށް ޓަކިޖައްސަވައިފިއެވެ. ކުޑައިކޮށް ދޭތެރެ ލަސްކުރެއްވުމާއެކުގައެވެ. ދޮރުގައި ބޭރުން އަޅުވައިފައިހުރި ޗޭނު ނައްޓާ އަޑު އިވިއްޖެއެވެ. ހަމައެއާއެކު ދޮރުފަތުގެ ދެފަޅި އެއްފަހަރާ ހުޅުވިއްޖެއެވެ. އާޒަރުމީދުޚުތު އޮޅިގަނޑުން ބޭރަށް ފައިންޕުޅު އެޅުއްވުމާއެކު ފަހަތަށް ޖެހިވަޑައިގެންފިއެވެ. އޭނާ ބިރުފުޅުން ހުންނަވައި ފަރަޚުޒާދާ ދިމާޔަށް ބައްލަވާން ފައްޓަވައިފިއެވެ. ހަމައެއާއެކު ހަމަޖެހިވަޑައިގަންނަވާން މަސައްކަތްޕުޅު ކުރައްވަމުން ވިދާޅުވިއެވެ. "އެބޭފުޅުން ކުރިމަތީގައި އެބަތިއްބެވިއެވެ. މަނިކުފާނު އަނެއް މަގުން ބޭރަށް ނިކުމެވަޑައިގަންނަވާށެވެ." ނަމަވެސް ފަރަޚުޒާދު އެހުންނެވިތާނގައި ގުޑައިވެސް ނުލައްވައި ހުންނެވިއެވެ. އޭނާ ޖަވާބު ދެއްވިއެވެ. "އަޅުގަނޑު ދިރިހުއްޓައެއް ކަމަނާގެ އިސްތަށިފުޅުގެ އެންމެ އިސްތައްޓެއްވެސް ބޭކާރުކޮށެއް ނުލެވޭނެއެވެ."\nޝާހުޕޫރާއި ޕޫރާންދުޚުތު އެތެރެޔަށް ވެދެވަޑައިގެންފިއެވެ. އެބޭފުޅުންގެ އަރިހުގައި އައި ހަތިޔާރުއެޅި ސިފައިންގެ ހަތަރުމީހުން ދޮރުމަތީގައި ހުއްޓިއްޖެއެވެ. އެމީހުން ކަންބޮޑުވެފައި އިރުކޮޅެއްވަންދެން ފަރަޚުޒާދާއި އާޒަރުމީދުޚުތާ ދިމާޔަށް ބަލަންތިއްބެވެ. ޝާހްޕޫރު އަމުރުވެރި ރާގުގައި ވިދާޅުވިއެވެ. "އާޒަރު! ގަނޑުވަރަށް ވަޑައިގަންނަވާށެވެ!"\nއާޒަރުމީދުޚުތު ދެރަފުޅުވުމުގެ ބަދަލުގައި އިސްއުފުލައިލައްވައި ޝާހުޕޫރާ ދިމާޔަށް ބައްލަވައިލެއްވިއެވެ. އެއަށްފަހު ޕޫރާންދުޚުތާ މުޚާޠަބު ކުރައްވައި ވިދާޅުވިއެވެ. "މިތާނގައިވެސް ކަމަނާގެ ޖާސޫސުން އަޅުގަނޑުގެ ފަހަތުން ފާރަލާނެކަމެއް ނުދެނެހުރީމެވެ."\nޕޫރާންދުޚުތު ނުރުހުންވެވަޑައިގެން ވިދާޅުވިއެވެ. "އާޒަރެވެ! ލަދުފުޅުގެން ވަޑައެއް ނުގަންނަވަމުތޯއެވެ؟"\nޠަބަރިއްޔާ ކޯރު (ބަހީރާ ގަލީލީ) ---\nފަރަޚުޒާދު ޝާހުޕޫރާ މުޚާޠަބުކުރައްވައި ވިދާޅުވިއެވެ. އަޅުގަނޑު ދުޢާކޮށްލަން އައީއެވެ. މިވަގުތު އާތިޝްކަދާގައި އެހެންމީހަކު ހުންނާނެކަމަކަށް އެނގިފައެއް ނެތެވެ. އަޅުގަނޑު ފެނިވަޑައިގަތުމުން މީނާ ދުވެވަޑައިގަންނަވާން ފެއްޓެވުމުން އަޅުގަނޑުވެސް ޝައްކު ފިލުވުމަށްޓަކައި މީނާގެ ފަހަތްޕުޅުން ފަހައި އައީއެވެ."\n"މިހާރު މަނިކުފާނުގެ ޝައްކު ފިލައިފާނެއެވެ."\n"އާދޭހެވެ. މިހާރު އަޅުގަނޑަށްވެސް މިއީ އާޒަރުމީދުޚުތުކަން އެނގިއްޖެއެވެ."\nޝާހުޕޫރު ޕޫރާންދުޚުތާ މުޚާޠަބުކުރައްވައި ވިދާޅުވިއެވެ. "އާޒަރު ގޮވައިގެން ވަޑައިގަންނަވާށެވެ."\nއާޒަރުމީދުޚުތު ވިދާޅުވިއެވެ. "އަޅުގަނޑާ ބެހޭގޮތުން ވާހަކަފުޅެއް ދައްކަވާނަމަ އަޅުގަނޑު މިތާނގައި ހުންނާނަމެވެ."\nފަރަޚުޒާދު ވިދާޅުވިއެވެ. "ނޫނެކެވެ. ކަމަނާ ވަޑައިގަންނަވާށެވެ. އަޅުގަނޑުގެ ކުރިމަތީގައި އެއްވެސް މީހަކަށް ކަމަނާއާ ބެހޭގޮތުން އިހާނެތި ވާހަކައެއް ދެއްކުނަ ނުދިނުމުގެ ޒިންމާއާ އަޅުގަނޑު ހަވާލުވަމެވެ. ކަމަނާ ދުވެވަޑައިގެންނެވުމުގެ ކުރީން ކަމަނާގެ ނަންފުޅު ވިދާޅުވިނަމަކަ އަޅުގަނޑު ކަމަނާގެ ފަހަތްޕުޅަކުން ނައީމުހެވެ. އަޅުގަނޑަށް ކުރެވުނު ކުށަށް މާފުއެދެމެވެ."\n"އާޒަރު! ވަޑައިގަންނަވާށެވެ!" ޕޫރާންދުޚުތު ތަންކޮޅެއް މައިތިރި ރާގެއްގައި ވިދާޅުވިއެވެ. އާޒަރުމީދުޚުތުވެސް އިތުރު އެއްޗެކޭ ވިދާޅުނުވެ ޕޫރާންދުޚުތުގެ ފަހަތްޕުޅުން ނިކުމެވަޑައިގެންފިއެވެ. ޝާހުޕޫރު ހަތިޔާރުއެޅި ސިފައިންނާ ދިމާޔަށް ބައްލަވައިލައްވައިފައި އަތްޕުޅުން އިޝާރަތްކޮށްލެއްވުމުން އެމީހުންވެސް އެނބުރި ހިނގައްޖެއެވެ.\nޝާހޫޕޫރު އިރުކޮޅެއްވަންދެން ފަރަޚުޒާދާ ދިމާޔަށް ބައްލަވަން ހުންނެވިއެވެ. އިރުކޮޅަކުން އޭނާ ވިދާޅުވިއެވެ. "މަނިކުފާނަށް އެނގިވަޑައިގަންނަވާނެއެވެ. ގަނޑުވަރުތެރޭގައި އާޒަރުމީދުޚުތު ރައްކާތެރިކުރުމަކީ އަޅުގަނޑުގެ އެންމެ އިސް މަސްއޫލިއްޔަތެވެ. ޚާއްޞަކޮށް އެކަމަނާ ރަސްކަމުގެ އުމީދާރަކަށް ވެވަޑައިގެން އަޅުގަނޑާ ވާދަކުރައްވާން ފެއްޓެވި ހިސާބަކުން އަޅުގަނޑުގެ ޒިންމާވަނީ ވަކީން ބޮޑުވެފައެވެ. އޭނާއަށް ޙާދިޘާއަކާ ކުރިމަތިލައްވަން ޖެހިވަޑައިގެންފިނަމަ ދައުލަތުގެ ބޮޑުން އަޅުގަނޑަކަށް މާފެއް ނުކުރައްވާނެއެވެ. އޭނާ އިންނަވާ ގަނޑުވަރުގައި ވަޑައިގެން ނެތިގެން އަޅުގަނޑުމެން އޭނާ ހޯދާތާ ލައްކައިރު ވެއްޖެއެވެ."\n"މަނިކުފާނުގެ ބޮޑުބޭބޭފުޅުގެ ދަރިކަނބަލުންނާމެދު ތިޔަހައިބޮޑަށް ސަމާލުކަން ބަހައްޓަވާތީ އަޅުގަނޑު ވަރަށް އުފާވެއްޖެއެވެ. ޚާއްޞަކޮށް ތަޚުތު ހޯއްދަވަން އޭނާ މަނިކުފާނާ ވާދަކުރައްވާއިރުއެވެ."\nޝާހުޕޫރު ޖަވާބު ދެއްވިއެވެ. "އަޅުގަނޑުގެ ބޮޑުބޭބޭފުޅުގެ ދަރިކަނބަލުން ވަރަށް ރީތިފުޅެވެ. އެކަމަނާ ވަރަށް ބޮޑާފުޅެވެ. ޚުޝާމަދުކުރާ ނޯކަރުންނާއި ޚާދިމާއިން އޭނާގެ ހިތްޕުޅުގައި ރަނިކަނބަލަކަށް ވެވަޑައިގެންނެވުމުގެ ޝައުޤު އުފެއްދުމަކީ އަޅުގަނޑު ރުޅިއަންނާންޖެހޭ ކަމެއްނޫނެވެ. މިއީ ރަސްކަމުގެ ގަނޑުވަރުތެރޭގައި ވަރަށް އާއްމުކަމެކެވެ. ކޮންމެ ކަނީޒެއްގެވެސް ހިތުގައި ޝެހެޒާދީއަކަށްވުމުގެ ދަހިވެތިކަން އުފެދުމާއި ކޮންމެ ޝެހެޒާދީއެއްގެ ހިތްޕުޅުގައި މަލަކާއަކަށް ވެވަޑައިގަތުމުގެ ޝައުޤު އުފެދުމަކީ އައުކަމެއްނޫނެވެ. މަނިކުފާނަށް އޭނާއާ ވާހަކަ ދެއްކެވުމުގެ ފުރުޞަތު ލިބިވަޑައިނުގެންނެވީތީ އަޅުގަނޑު ހިތާމަކުރަމެވެ. އެހެންނޫންނަމަ އޭނާއަށް ހެޔޮވިސްނުންފުޅެއް ލިބިވަޑައިގެންނެވުމަކީވެސް ދުރުކަމެއް ނޫނެވެ."\nފަރަޚުޒާދު ކުޑައިރުކޮޅަކު ވިސްނައިވަޑައިގެންނެވުމަށްފަހު ވިދާޅުވިއެވެ. "މަނިކުފާނުގެ ބޮޑުބޭބޭފުޅުގެ ދަރިކަނބަލުންގެ އިސްތަށިފުޅުގައި އީރާނުގެ ތާޖު އަޅުވައިފިނަމަ އެކަމަނާ މަނިކުފާނާމެދު ބަހައްޓަވަނީ ކޮންކަހަލަ ސުލޫކެއްކަމެއް އަޅުގަނޑަކަށެއް ނޭނގެއެވެ. ނަމަވެސް މަނިކުފާނަށް ވެރިކަން ލިބިވަޑައިގެންފިނަމަ އެކަމަނާއަކީ ދުޝްމިނެއްކަމުގައި ނުބައްލަވާނެކަމުގައި އަޅުގަނޑުގެ ގާތުގައި ވަޢުދުވެވަޑައިގެންނެވުން އެދެމެވެ."\nޝާހުޕޫރު ޖަވާބު ދެއްވިއެވެ. "އަޅުގަނޑު އީރާނުގެ ވެރިޔަކަށް ވެއްޖެނަމަ އަޅުގަނޑުގެ އެންމެ އިސް އެދުމަކަށްވާނީ އާޒަރުމީދުޚުތަށް ފިރިކަލަކު ހޯދައިދިނުމެވެ. އެކަމަނާގެ ޤަދަރު ދެނެވަޑައިގެން އެކަމަނާގެ އަގުވަޒަންކުރައްވާނެ ފިރިކަލެކެވެ. ކިސްރާގެ ބޮޑުބޭބޭފުޅުގެ ދަރިކަނބަލުންގެ އިތުރަށް އީރާނުގެ އެންމެރީތި އަންހެންކުއްޖާގެ ޙައިޘިއްޔަތުން އެކަމަނާއަށް ލިބިވަޑައިގަތުން ޙައްޤު މަޤާމު ލިބިވަޑައިނުގެންނެވިކަން އިޙްސާސްވެވަޑައިގެންނެވިޔަ ނުދެއްވާނެފަދަ ފިރިކަލެކެވެ."\nފަރަޚުޒާދު އޭނާގެ ހިތްޕުޅުގެ ވިންދުގެ މައްޗަށް ބާރު ފޯރުއްވަވަމުން ވިދާޅުވިއެވެ. "މަނިކުފާނު ވަރަށް ދީލަތިފުޅެވެ. ދީލަތިފުޅުކަމަކީ ރަނގަޅު ރަސްކަލެއްގެ އެންމެ އިސް ޝަރުޠެވެ."


Sanjay Hospital gai admit kohfi - AO News\nސަންޖޭ ދަތު ހޮސްޕިޓަލުގައި އެޑްމިޓްކޮށްފި\nބޮލީވުޑްގެ އެކްޓަރު ސަންޖޭ ދަތު ހޮސްޕިޓަލުގައި އެޑްމިޓްކޮށްފި އެވެ.\nސަންޖޭގެ އާއިލާއިން މީޑިއާތަކަށްދިން އިންޓަވިއުއެއްގައި ބުނީ 61 އަހަރުގެ އެކްޓަރު މުމްބާއީގެ ލީލާވަތީ ހޮސްޕިޓަލްގައި އެޑްމިޓްކުރީ ހޮނިހިރު ދުވަހުގެ އިރާކޮޅު ކަމަށާއި އޭނާ އެޑްމިޓްކޮށްފައިވަނީ ނޭވާލާން ވަރަށް ބޮޑަށް އުނދަގޫވެގެންކަމަށެވެ.\nސަންޖޭ ކުރި ޓްވީޓެއްގައި ބުނީ ނޭވާލުމަށް އުނދަގޫވާތީ ކޮވިޑަށް ޓެސްޓުކުރި ކަމަށާއި ނަމަވެސް އެ ޓެސްޓުގެ ނަތީޖާ ނެގެޓިވްވެފައިވާކަމަށެވެ. އިތުރަށް ސަންޖޭ ބުނީ އޭނާގެ ހާލު މިހާރު ރަނގަޅު ކަމަށާއި މި ވަގުތު އޮތީ އޮބްޒަވޭޝަނުގައި ކަމަށެވެ. ނަމަވެސް ދެ ދުވަހެއްގެ ތެރޭގައި ހޮސްޕިޓަލުން ދޫކޮށްލާނެކަމަށް ސަންޖޭ ބުނެފައިވާއިރު އޭނާއަށް ހެޔޮދުޢާކޮށްދިނުމަށް ސަންޖޭވަނީ އެދިފައެވެ.\n1981 ވަނަ އަހަރު ފިލްމު ‘ރޮކީ’ އިން ބޮލީވުޑަށް ތައާރަފްވި ސަންޖޭ ވަނީ މިހާތަނަށް 187 ފިލްމު ކުޅެފައެވެ. 1980ގެ އަހަރުތަކުން ފެށިގެން އޭނާގެ މޮޅު ހުނަރު ދައްކަމުން އަންނަ ސަންޖޭ ދެން އެންމެ އަވަހަށް ފެނިގެންދާނީ މަހޭޝް ބަޓްގެ “ސަޅަކް 2” އިންނެވެ.\nސަންޖޭ: ކެންސަރުގެ ތިން ވަނަ ސްޓޭޖްގައި\n3 އަހރު ކުރިން\n‘ސަންޖޫ’ ގެ ޓީޒާ ޓްރެއިލާ ބެލި މީހުންނަށް ބޮޑު ހައިރާންކަމެއް\nއުނި ކަމާއި އެކު ހޭ ނިމެންވީ، ގިސްލުމުގެ އާފާތުގައި؟\nޖާބިރު އަޅުއްވައިގެން ހުރި އައިނުގެ އަގު އިނގޭތަ؟\nސަލާމުގެ ޗުއްޓީއަކީ ހައްގަކަށްވާއިރު ސަލާމް ބުނުމުން މުވައްޒަފުން ގޯސްވަނީ ކީއްވެ؟\nއުމުރުން 40 އަހަރުން މަތި ވުމުން މާބަނޑުވެ އިނުމަކީ ކިހާ ރައްކާތެރިކަމެއް؟\nއަންގާރަ , 24 ނޮވެމްބަރު 2020


Councilthakah Baaru Libumunves Rayyithunnah Libunu Foni Meeru...\nކައުންސިލްތަކަށް ބާރު ލިބުމުންވެސް ރައްޔިތުންނަށް ލިބުނު ފޮނި މީރުކަމެއް ނެތް!\n5 މަސް,5ދުވަސް, 1 މިނެޓް, 24 ސިކުންތު ކުރިން 2230މަރިޔަމް އިސްއާދާ\nރައްޔިތުންނަށް ކަންކަން ކޮށްނުދެވެނީ ބާރުތައް ނެތުމުންކަަމަށް ބުނި ސިޓީ ކައުންސިލްތަކަށް ބާރު ލިބުމުންވެސް ރައްޔިތުންގެ ހައްޤުގައި އެއްވެސް ކަމެއް އަދި މިހާތަނަށް ކޮށްދެއްވައިފައި ނުވާކަމަށް ރައްޔިތުން ބުނަން ފަށައިފިއެވެ.\nކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ ވެރިކަމުގައި ސިޓީ ކައުންސިލްތަކުގެ ބާރު ހަނިކޮށްފައިވާ ކަމަށާ އެހެންކަމުން ރައްޔިތުންގެ ހައްގުގައި ކުރަންޖެހޭ ކަންކަން ކުރުމުގެ އެއްވެސް ބާރެއް އެ ކައުސިލްތަކަށް ލިބިގެން ނުދާ ކަަމަށް އޭރުގައި އިދިކޮޅުގައި ތިއްބެވި ބޭފުޅުންނާ އަދި ސިޓީ ކައުންސިލްތަކުގައި ތިއްބެވި، އިދިކޮޅަށް ނިސްބަތްވެވަޑައިގަންނަވާ ކައުންސިލަރުންވެސް ދިޔައީ ވިދާޅުވަމުންނެވެ. އޭރުގެ ސަރުކާރުން ބުނަމުން ގެންދިޔައީ އެފަދަ ފިޔަވަޅުތަކެއް އެޅުމަށް މަޖްބޫރުވީ ސަރުކާރާއި އިދިކޮޅު ކައުންސިލް ތަކުން ސަރުކާރަށް ޖެއްސުމާއި ފުރައްސާކުރުމާއި ސަރުކާރުން ބޭނުންވާ ސްޕީޑްގައި ތަރައްޤީގެ މަޝްރޫޢުތައް ހިންގެވުމަށް ހުރަސް އަޅަމުންދާކަމަށެވެ. އަދި ކުރީގެ ސަރުކާރުން ފާހަގަކޮށްފައިވާ ބައެއް ކަންތައް ތަކަށް ބާރުލިބޭ ގޮތަށް ބައެއް ކައުންސިލް ތަކުން މަސައްކަތް ކޮށްފައިވާކަން ރައްޔިތުން ވެސް ފާހަގަކޮށްފައިވެއެވެ.\nކައުންސިލްތަކަށް ދެވިފައިވާ ބާރުތައް ނެގުމުގެ ސަބަބުން އެންމެ ހާލުގައި އުޅެން ޖެހުނީ ސިޓީ ކައުންސިލްތައް ކަމަށް އެ ކައުންސިލްތަކުން އޭރު ދިޔައީ ބުނަމުންނެވެ. 2018 ވަނަ އަހަރު ބޭއްވުނު ރިޔާސީ އިންތިޚާބުގެ ކެމްޕޭނުގައި ރައީސް އިބުރާހީމް މުޙައްމަދު ޞާލިހު ތަކުރާރުކޮށް ވައުދުވެ ވަޑައިގެންނެވީ، އެމަނިކުފާނުގެ ވެރިކަމެއްގައި ކައުންސިލްތަކަށް ހަގީގީ މާނާގައި ބާރުވެރިކަން ދެއްވާނެ ކަމަށެވެ. އަދި ވެރިކަން ލިބިވަޑައިގެން ޖުމްހޫރިއްޔަތާ ހަވާލުވެވަޑައިގެން ކައުންސިލްތަކަށް ހަނިކޮށްފައިވާ ބާރުތައް ލިއްބައިދެއްވިއެވެ. އެމަނިކުފާނުގެ އެ ނިންމެވުމާއެކު ގިނަ ރައްޔިތުންތަކެއް ބުނަމުން ދިޔައީ ރައްޔިތުންގެ ހައްގުގައި ދެން ކައުންސިލްތަކަށް މަސައްކަތް ކުރެވޭނެ ކަމަށެވެ.\nނަމަވެސް ފެނިގެން ދިޔަ މަންޒަރު ވަރަށްވެސް ތަފާތެވެ. ބާރު ނުލިބިގެން އުޅެނިކޮށް ތަބަކަކަށް ލުމަށްފަހު ބާރުތައް ހަވާލުކުރެއްވުމުންވެސް ވީކަމެއް ނެތެވެ. ރާއްޖޭގެ އާބާދީގެ ބޮޑު ބައެއް ދިރިއުޅެމުން އަންނަ މާލޭގެ ކަންކަން ނިންމުމުގެ ބާރު މާލެ ސިޓީ ކައުންސިލަށް ލިބުމާ އެކު ފެނިގެން ދިޔައީ، ވަރަށް ބާރު ސްޕީޑުގައި މަސައްކަތް ފެށި މަންޒަރެވެ. އެގޮތުން މަގުތަކުގައި ޓްރެފިކް ނިޝާންތަކުގެ ދަވާދު ބަދަލު ކުރުމާއި، ޕާކު ތަކަށް ކިޔަމުން ދިޔަ ދިވެހި ނަމުގެ ބަދަލުގައި، ދިވެހި ބަހަށް އިސްކަން ދިނުމުގެ ގާނޫނާއި ޚިލާފަށް އިނގިރޭސި ބަހުން ނަން ދޭން ފެށިއެވެ. އެއަށް ވުރެ މުހިއްމުކަމެއް މުޅި މާލެ ތެރެއިންވެސް ކުރަން ނެތުމުންބާ އޭ ހިތައް އެރި ރައްޔިތުން މަދެއްނޫނެވެ.\nބާރުތައް ލިބުމާއެކު ފުވައްމުލަކު ސިޓީ ކައުންސިލުން ރަށުގެ ތަރައްޤީއާއި ކުރިއެރުމަށް އެކަށީގެންވާ މަސައްކަތްތަކެއް ނުކުރާ ކަމުގެ ޝަކުވާ އެސިޓީގެ ރައްޔިތުން ދަނީ ކުރަމުންނެވެ. ރަށުގެ މޫނުމަތި ކަމަށްވާ ބަނދަރުގެ ސާފުތާހިރުކަން އެހާމެ ކުޑަކަމަށާ ބަނދަރުތެރޭގައި ކުނިބުންޏާއި ޕްލާސްޓިކު ފުޅިއާއި ކަރުގޮހުރު ފަދަ ތަކެތި ހުންނަނީ މަދެއް ކޮށެއް ނޫން ކަމަށް ރައްޔިތުން ބުނޭ. އިޖުތިމާޢީ ސަރަހައްދުތައް އެކަށީގެންވާ މިންވަރަށް ވިނަނޮޅައި ސާފުކޮށް ބެލެހެއްޓުމުގެ އިންތިޒާމު ހަމަޖައްސާފައިނުވާ ކަމަށާއި މަގުތައް އަލި ކުރުމަށް ޖަހާފައިވާ ހޮޅި ދަނޑިތަކުގައި ހުންނަ ލައިޓްތައް ނުދިއްލޭ މައްސަލަ އެހާމެބޮޑު ކަމަށްވެސް ރައްޔިތުން ބުނެއެވެ. ރަށުގެ އާންމު މައިދާން ތަކާ ގަބުރުސްތާނު ފަދަ ތަންތަން ސާފުތާހިރުކޮށް ނުބެލެހެއްޓޭ ކަމުގެ ޝަކުވާތައްވެސް ދަނީ ރައްޔިތުން ކުރަމުންނެވެ.\nރާއްޖޭގައި ރީނދޫ ސިޓީއެއްގެ ގޮތުގައި މަޝްހޫރު އައްޑޫ ސިޓީގެ ހާލަކީ ވެސް ހަމައެއީ ކަމަށް ރައްޔިތުން ފާހާގަކުރިއެވެ. މުޅިންވެސް އެމްޑީޕީ ކައުންސިލަރުން ތިއްބަވާ އެ ސިޓީގެ މަގު ތަކުގައި އުފެދިފައިވާ އަޑިގުޑަންތައް ހައްލުކޮށް ދުއްވާ މީހުންނާއި ހިނގާމީހުންނަށް ފަސޭހަވާނެ ގޮތައް މަގުތައް ނުބެލެހެއްޓުމުގެ ޝަކުވާ އާންމު ރައްޔިތުން ދަނީ ކުރަމުންނެވެ. ރަށުގެ މުނިސިޕަލް ސަރވިސް ޚިދުމަތްތައް ދިނުމުގެ ސްޕީޑު ދަށް ކަމުގެ ޝަކުވާ ރައްޔިތުން ދަނީ ކުރަމުންނެވެ. ހަމައެއާއެކު ކުރީ ސަރުކާރުން ފަށާފައިވާ ތަރައްޤީގެ މަޝްރޫޢުތަކާ އަދި ފަށަށް ތައްޔާރުވެފައިވާ ތަރައްޤީގެ މަޝްރޫޢުތައް ހަލުވިކޮށް ކުރިއަށް ގެންދިޔުމަށްޓަކައި ސަރުކާރުގެ ކަމާބެހޭ ފަރާތްތަކާ ގުޅިގެން އެކަށީގެންވާ މަސައްކަތެއް ކުރާ މަންޒަރެއް ނުފެންނަކަމުގެ ޝަކުވާވެސް އެ ސިޓީގެ ރައްޔިތުން ދަނީ ކުރަމުންނެވެ.\nކަންމިހެން އޮތްއިރު ބާރުތައް ނުލިބިގެން އަޑު އުފުލި ގޮތައް ބާރުތައް ލިބިގެން ކަންތައް ނުވަނީ ކީއްވެގެންކަން ރައްޔިތުންނަށް އޮޅުން ފިލުވައި ދިނުމަކީ ކައުންސިލްގެ ޒިންމާއެއްކަމަށް ގިނަ ބަޔަކު ގަބޫލުކުރެއެވެ. އަދި ގިނަ ރައްޔިތުން ބުނަމުން ގެންދަނީ ބާރުވެރިކަން ލިބުނު ކަމުގައި ވިޔަސް ރައްޔިތުންނަށް އެކަމުގެ ފޮނި މީރުކަން ނުލިބޭކަމަށެވެ.\n1 ދުވަސް ކުރިން 47 0\n2 ދުވަސް ކުރިން 2109 0


ޓީޗަރ ވަގުތީ- ހެލްތް އެންޑް ޕީއީ، ސޯޝަލްސްޓަޑީޒް\nޓީޗަރ (ހެލްތް އެންޑް ޕީ.އީ )\nޓީޗަރ (ސޯޝަލް ސްޓަޑީޒް ޓީޗަރ )\nސީއެސް 11 ން ސީ އެސް 15 އާއިދެމެދު\nގދ. އަތޮޅު ތަޢުލީމީ މަރުކަޒު، ގދ. ތިނަދޫ\n7070.00 އާއި 10640.00 ރުފިޔާއާއި ދެމެދު\nދަރިވަރުންގެ ކުރިއެރުމާބެހޭ ގޮތުން ބެލެނިވެރިންނާއި، ސްކޫލްގެ ވެރިންނާއި ތައުލީމީ ދާއިރާގެ ފަރާތްތަކަށް ބޭނުންވާނެ މައުލޫމާތު ހިއްސާ ކުރުން.\nދަރިވަރުންނަށް ތަޢުލީމީ ލަނޑުދަނޑިތަށް ޙާސިލުވަމުންދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާޤީ އާދަތަށް ހަރުލެއްވެމުންދާކަން ކަށަވަރުކުރުން.\nޓީޗަރުންގެ ވަޒީފާގެ އޮނިގަނޑުގެ4-CS13 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ2-CS13 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ 4-CS11 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުގެ 2-CS11 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން) (www.csc.gov.mv) އަދި މިސްކޫލްގެ ވެބްސައިޓުން (www.gdhaec.edu.mv) ނާއި ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 މާރޗް 25 ގެ 13:00 ގެ ކުރިން، ގދ އަތޮޅު ތަޢުލީމީ މަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް info@gdhaec.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 މާރޗް 26 ނުވަތަ 2019 މާރޗް 27 ، ގދ. އަތޮޅު ތަޢުލީމީ މަރުކަޒުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމިއިޢުލާނުގެ ދަށުން މަތީގައި ދެންނެވިފައިވާ ޝަރުޠު ހަމަވާ ފަރާތެއް ނުލިބިއްޖެނަމަ ތިރީގައިމިވާ ޝަރުޠު ހަމަވާ ފަރާތެއް ވަގުތީގޮތުން3މަސްދުވަހުގެ މުއްދަތައް ނެގުމަށް ވަނީ ހަމަޖެހިފައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6840018 ނަންބަރު ފޯނާއެވެ. އީ-މެއިލް ކުރާނީ info@gdhaec.edu.mvއަށެވެ.\nޕަބްލިޝްކުރި ތާރީޚު: 14 މާރިޗު 2019\nސުންގަޑި: 25 މާރިޗު 2019 1300


Criminal Court Sarahahdhu gai Idhikolhun Muzaaharaa Kuranee - Vaguthu\nކްރިމިނަލް ކޯޓު ސަރަހައްދުގައި އިދިކޮޅުން މުޒާހަރާކުރަނީ\nއިިދިކޮޅު ސިޔާސީ ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިނިވަން ކުރުމަށް ގޮވާލާލާ ކްރިމިނަލް ކޯޓު ސަރަހައްދުގައި އެމަނިކުފާނުގެ ސަޕޯޓަރުން މުޒާހަރާކުރަން ފަށައިފިއެވެ.\nރައީސް އަބްދުﷲ ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންގެ ދައުވާއާއި ރިޝްވަތު ގަބޫލު ކުރުމުގެ ދައުވާގެ ޝަރީއަތުގެ އަޑުއެހުމެއް ކްރިމިނަލް ކޯޓުގައި މިހާރު ކުރިޔަށް އެބަ ދެއެެވެ.\nމަނީ ލޯންޑަރިންގެ ކުށް ސާބިތުވެއްޖެ ކަމަށް ކަނޑައަޅައި ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ރައީސް ޔާމީންގެ މައްޗަށް ދައުލަތުން އުފުލި އިތުރު ދެދައުވާއަކީވެސް އެމްއެމްޕީއާރުސީގެ ހިޔާތާއި ގުޅުން ހުރި ދެ ދައުވާއެވެ.\nއެ ދެ ދައުވާއަކީ ރ. ފުއްގިރި ދޫކުރުމުގައި ކުރެވުނު މުއާމަލާތުގައި ރިޝްވަތު ގަބޫލުކުރުމުގެ ދައުވާއާއި މަނީލޯންޑާ ކުރި ދައުވާއެވެ.\nއެހެންނަމަވެސް ރައީސް ޔާމީންގެ ސަޕޯޓަރުންނާއި އެމަނިކުފާނު ލީޑް ކުރައްވާ އިދިކޮޅު ޕީޕީއެމްއާއި ޕީއެންސީއިން ދެކެނީ އެމަނިކުފާނަށް ކުރަމުން ދަނީ ނުހައްގު ދައުވާތަކެއް ކަމަށެވެ. އަދި މި ސަރުކާރުން އެމްއެމްޕީއާރުސީގެ ހިޔާނާތް ތަހުގީގު ނުކުރާ ކަމަށާއި ހަމައެކަނި ބޭނުމަކީ ޔާމީނަށް އަނިޔާ ކުރުން ކަމަށް އިދިކޮޅުން ބުނެއެވެ.\nކްރިމިނަލް ކޯޓު ސަރަހައްދަށް ގިނަ އަދަދެއްގެ ސަޕޯޓަރުން އެއްވެފައިވާއިރު ފުލުހުން ވަނީ މުޅި އެސަރަހައްދު ބަންދުކޮށްފައެވެ. އަދި ރައީސް ޔާމީނގެ ސަޕޯޓަރުންނާއި އިދިކޮޅު ލީޑާޝިޕްގެ އިސްވެރިންވެސް ވަނީ ބެރިގޭޑް ޖަހާ ފަހަތައް ޖައްސާފައިކަން ފާހަގަކޮށްލެވެއެވެ.\nމުޒާހަރާގެ ބައިވެރިިން ފަހަތަށް ޖެއްސުމަށް އެސްއޯ ފުލުހުން ދަނީ އެސަރަހައްދުގައި ހަރަކާތްތެރިވަމުންނެވެ. އެގޮތުން ގިނަ އަދަދެއްގެ އެސްއޯ ފުލުހުން އެސަރަހައްދުގައި ހަރަކާތްތެރިވަމުން ދާއިރު، ފުލުހުން ދަނީ ބާރުގެ ބޭނުންކޮށްގެން މުޒާހަރާ ރޫޅާލުމަށް މަސައްކަތް ކުރަމުންނެވެ.\nޖެނުއަރީ 7, 2021 15:18\nފިނޑި ސަރުކާރެއް. ކުލީ ސިފައިން ނެރެގެން ދިވެހި ރައްޔިތުންނަށް އަނިޔާ ކުރަނީ.\nޖެނުއަރީ 7, 2021 22:00\nޖެނުއަރީ 8, 2021 09:42\nދައުލަތުގެ އެންމެހާ ބާރުތައް މުށުތެރެއަށް ވަިރުވާ އަޅާލައިގެން ޚުދުމުޚްތާރު ވެރިކަމެއް ކުރަނީ ޤާނޫނުއަސާސީ ހިތުހުރިގޮތަކަށް ބަދަލުކޮށްގެން މިޤައުމުގެ އަމުނު އަމާންކަން ނަގާލައި ލޭއޮހުރުވުމަކަށް ދާންކަން ނުދަންނަ އެއްވެސް ރައްޔިތަކު ނެތެވެ. ޤާޒީންނާއި ފަނޑިޔާރުގެތައް މިއަދުވަނީ އެމްޑީޕީ ހަރުގެތަކަށް ބަދަލުވެފަ. ދައުލަތުގެ ދިފާއަކީ މިއަދު ކޮވިޑޭކިއައިގެން ރައްޔިތުން ބަންދުކޮށްބާތިއްބައިގެން ތިބުން. ދައުލަތުގެ ފައިސާއިން ރައްޔިތުން ބަނޑަށް ޖައްސާ ބާތިއްބައިގެން ޖެހުނުދިމާލަކުން ވައްކަންކުރަމުންދަނީ. ސްކޫލް ތަކަށް މީހުންގެ ޅަދަރީން އެއްކުރަނީ ކޮވިޑްގެބކޮންތާކު އޮތް ޤަވާޢިދަކާ ޤާނޫނަކުން. މިކުޅިވަރުކުޅެން މިއިންނަނީ ޕްރޮފެސަރ ތަނެއްދޮރެއްނުދަންނަ މުސްކުޅި ކެރަފާނަސީމު ލާފަ. މިވަރަށް ރައްޔިތުން ކަރަށްފައިންއެރީމަ ނިކުންނާނެ.


Transit Fathuruverinakee Fathuruverikamah Muhimmu Market Eh: Mausoom - Vaguthu\nޓްރާންސިޓް ފަތުރުވެރިންނަކީ ފަތުރުވެރިކަމަށް މުހިންމު މާކެޓެއް: މައުސޫމް\nފަތުރުވެރިންތަކެއް ހިނގާފައި ދަނީ. --- ވަގުތު އިމޭޖަސް\nކުރުމުއްދަތާއި ދިގުމުއްދަތުގެ ޓުރާންސިޓް ފަތުރުވެރިންނާއި ދެ ވަނަ މަންޒިލަކަށް ދަތުރުކުރާ (ޑުއަލް ޑެސްޓިނޭޝަން) ފަތުރުވެރިންނަކީ ފަތުރުވެރިކަމުގެ ދާއިރާ އަށް ވަރަށް މުހިންމު މާކެޓެއް ކަަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރު މައުސޫމް މިގޮތަށް ވިދާޅުވީ، ގަލްފުގެ ގައުމުތަކުގައި މަސައްކަތް ކުރަމުން އަންނަ އިންޑިއާ މީހުންނާއި އެ ގައުމުން ގަލްފަށް ދާ މީހުން ކަރަންޓީނުވާ މަންޒިލަކަށް ރާއްޖެ ބޭނުން ކުރަން ފެށުމާ ގުޅިގެން ރާއްޖޭގެ ނޫހަކުން ގެނެސްދިން ހަބަރެއް ރީޓްވީޓް ކުރައްވަމުންނެވެ.\nއިންޑިއާއަކީ މިހާރުގެ ކޮވިޑްގެ ހާލަތު އެންމެ ގޯސްވެފައިވާ އެއް ގައުމެވެ. އެންމެ ފަހުގެ އަދާހަމަތައް ބުނާގޮތުން އެ ގައުމު ވެފައި ވަނީ މިހާރު ދުނިޔެއިން ދެ ވަނަ އަށް އެންމެ ގިނަ މީހުން ކޮވިޑަށް ފައްސިވެފައިވާ، އަދި އެ ބަލީގައި ހަތަރު ވަނައަށް އެންމެ ގިނަ މީހުން މަރުވެފައިވާ ގައުމަށެވެ. އެންމެ ފަހުގެ ތަފާސް ހިސާބުތައް ދައްކާ ގޮތުގައި އިންޑިއާ އިން މިހާތަނަށް 16 މިލިއަނަށް ވުރެ ގިނަ މީހުން ކޮވިޑަށް ފައްސިވިއެވެ.\nއިންޑިއާ އިން ބަލި ޖެހިގެން މިހާތަނަށް 186،000 އަށް ވުރެ ގިނަ މީހުން ވަނީ މަރުވެފައެވެ.\nއެ ގައުމުގެ ރައްޔިތުން ރާއްޖެ ކަރަންޓީން ފެސިލިޓީއެއްގެ ގޮތުގައި ބޭނުން ކުރާތީ އެކަމާއި ފާޑުކިޔަމުން އަންނަ ދަނޑިވަޅެއްގައި މިނިސްޓަރު މިއަަދު ކުރެއްވި ޓްވީޓެއްގައި ވިދާޅުވީ، ސަލާމަތާއި ރައްކާތެރިކަމަށް ބުރޫ ނާރާނެހެން ކުރުމުއްދަތާއި ދިގުމުއްދަތުގެ ޓުރާންސިޓު ޓޫރިސްޓުންގެ މާކެޓް ކުރިއަށް ގެންދަންވީ ކަމަށެވެ.\n"ޑުބާއީ ސިންގަޕޫރު އެއީ މިކަމުގެ މިސާލު. އެ މާކެޓުގެ ޓޫރިޒަމް ވެސް ކުރިއަށް ގެންދަން ވާނީ ސަލާމަތާއި ރައްކާތެރިކަމަށް ބުރޫ ނާރާނެހެން". މިނިސްޓަރުގެ ޓްވީޓްގައި ވެއެވެ.\nއިންޑިއާއިން ގަލްފަށް ދާ އެގައުމުގެ މީހުންނަށް ރާއްޖެއަކީ އެމީހުންގެ ކަރަންޓީނު މަންޒިލްގެ ގޮތުގައި ބޭނުން ކުރަން ފަށާފައިވާއިރު، މިކަމަށް ހާއްސަ ޕެކޭޖްތަކެއްވެސް ވަނީ ތައާރަފްކޮށްފައެވެ.\nއެގޮތުން ފޭސްބުކުން ފެނިފައިވާ ޕޯސްޓެއްގައި އިންޑިއާއިން ސައުދީ އަރަބިއްޔާއަށް ދިއުމުގެ ކުރިން ރާއްޖޭގައި މަޑުކޮށް ރާއްޖޭގައި ދުވަސްތަކެއް ހޭދަކުރުމަށްފަހު ސައުދީއަށް ދަތުރުކުރާ ގޮތަށް ރާވާފައިވާ ޕެކޭޖެއް އިޝްތިހާރެއް ވަނީ ފެނިފައެވެ.\nމި ޕެކޭޖުގެ އަގަކީ 1،400 ޑޮލަރެވެ. އެ ޕެކޭޖުގައި އިންޑިޔާއިން ރާއްޖެއަށް އައުމުގެ ޓިކެޓާއި، ރާއްޖެއިން ސައުދީއަށް ދިއުމުގެ ޓިކެޓުގެ އަގުގެ އިތުރުން ރާއްޖޭގެ ހޮޓަލެއްގައި 15 ދުވަހަށް މަޑު ކުރުން، ހުރިހާ ކެއުމެއް، ދުވާލަކު ދެ ފުޅި ފެން، ޕީސީއާރު ޓެސްޓް އަދި އެއާޕޯޓް ޓްރާންސްފާ ހިމެނެއެވެ.\nސާދަސްތޭކަ ޑޮލަރުގެ މި ޕެކޭޖަކީ ރާއްޖޭގެ ގެސްޓް ހައުސްގެ އަގުތަކަށް 14 ދުވަހަށް ބަލާލާއިރު، ހެޔޮ އަގެކެވެ.\nރާއްޖެ އަންނަ ފަތުރުވެރިންގެ ތެރެއިން އެންމެ ގިނަ ބަޔަކު މިހާރު އަންނަނީ އިންޑިއާ އިންނެވެ. އެކަމަކު، ފަހަކަށް އައިސް އިންޑިއާ އިން އަންނަ ފަތުރުވެރިންގެ އަދަދު ވަނީ ދަށްވާން ފަށައިފައެވެ. މިދިޔަ އަހަރުގެ ފަހުކޮޅުން ފެށިގެން މާޗް މަހުގެ ނިޔަލަށް ދުވާލެއްގެ މައްޗަށް 800 އަށް ވުރެ ގިނަ އިންޑިއާ ފަތުރުވެރިން ރާއްޖެ އައިސްފައިވެއެވެ.\nއެކަމަކު، މި މަހުން ފެށިގެން ދުވާލެއްގެ މައްޗަށް އިންޑިއާ އިން ރާއްޖެ އަށް އަންނަނީ 600 އަށް ވުރެ ގިނަ ފަތުރުވެރިންނެވެ.\nއިންޑިއާގެ ފަތުރުވެރިންގެ ތެރެއިން ބޮލީވުޑްގެ މަޝްހޫރު ތަރިން ވެސް ރާއްޖެ އަންނަ މިންވަރު މިފަހުން ވަނީ ގިނަވެފައެވެ. ބޮލީވުޑްގެ މަޝްހޫރު ތަރިން ރާއްޖެ އައިސް، މީސް މީޑިއާގައި އާންމު ކުރާ ފޮޓޯތަކާއި ވީޑިއޯތަކަކީ އިތުރު ފަތުރުވެރިން އެ ގައުމުން ރާއްޖެ އަންނަން މެދުވެރިވާ އެއް ސަބެބެވެ.\nމި ދަނޑިވަޅުގައި ހޯމްސްޓޭ ފަތުރުވެރިކަން ތައާރަފް ކުރުމާއި މެދު ގޭމްގެ ކަންބޮޑުވުން\nއޭޕްރީލް 23, 2021 14:27\nތަންތަނުގައި ތިބޭ ބީތާއިން މިނިސްޓަރުންނަށް ހެދީމާ ވާނީ މިހެން! މި ހުރިހައި ދުވަހު މި އުޅުނީ ރާއްޖޭއަންނަ ފަތުރުވެރުން ގިނަވެ އުތުރިއަރާތީ! ރަގަޅަށް ބެލިއިރު މިއީ އިންޑިޔާއިން އެހެން ޤައުމުތަކަށް އެތެރެނުވެވޭތީ ރާއްޖެމަގުން ދަތުރުކުރަނީ!\nއޭޕްރީލް 23, 2021 14:32\nފަތުރު ވެރިޔެކޭ ބުނެފިޔާ އޫރު ކުށްތާ ވެސް އޯކޭ.ސްޓާފުންގެ އަބިދަރިން ނުފެންނަތާ 1.5 އަހަރު.\nއޭޕްރީލް 23, 2021 17:13\nފަޅާ އެރީ ދޯ\nއޭޕްރީލް 23, 2021 22:17\nގަންގާ ކޯރުގެ ޖަރާސީމު މިރާއްޖެޔަށް ގެންނަން ހެޔުނުވާނެ ފައިސާ ހޯދަންވެސް ތީ ބޮޑުވަރު އިންޑިޔާގައި މިހާރު ފެތުރެނީ ގަންގާ ކޯރުގެ ޖަރާސީ އެއީ ކޮވިޑް 19 ޔަށްވުރެން މާނުރައްކާ ބައްޔެއް، ދިވެހިރާއްޖޭގައި ވެސް ގަންގާ ކޯރުގެ ޖަރާސީމު ފެތުރިދާނެ !


ތެދުބުނުމުން ބައިވެރިޔާ މާފުނުކުރުމުން ކައިވެނި ރޫޅުނު ނަމަވެސް ﷲ ގެ ރަޙްމަތް ލިބިގެންދާނެ! އެކަމުގެ ފައިދާ މާބޮޑުވާނެ!\nދޮގު ބުނުން ޢާންމުވަމުން ގޮސް އެއީ ތިމާއަށް ކުރެވޭ ފާފައެއްކަންވެސް ގިނަބައަކަށް ޤަބޫލުނުކުރެވޭ ޙާލަތުގައި ތިބިއިރު ﷲ ތަޢާލާ ވަޙީކުރައްވަވާފައިވަނީ އެއީ ނުބައިވެގެންވާ ބައްޔެއް ކަމަށާއި ދޮގުހެދުން ހުއްޓާލައި ތައުބާނުވެ ތިބި ނަމަ އެބަލި އެމީހެއްގެ ހިތުގައި ބޮޑުކުރައްވަވާނެކަމަށެވެ. އަދި އެކަމުގެ ނަތީޖާއެއްގެ ގޮތުން އެމީހަކަށް އާޚިރަތްދުވަހު ގަދަފަދަ ޢަޛާބާއި ކުރިމަތިލާންޖެހޭނެ ކަމަށެވެ.\nވީމާ ދޮގުބުނުމަކީ ފާފައެއް ނޫންކަމަށް ނުވަތަ އެއީ ކުޑަކުޑަ ފާފައެއް ކަމަށް ޤަބޫލުކުރެވެން އޮތީ ކޮން ގޮތަކުންހެއްޔެވެ؟\nމީސްތަކުންނޭވެ! ބަހެއް ބުނުމަށްފަހު ދޮގުވެރިންގެ ޙާލަތަކީ އެމީހަކު އެބުނީ ތެދެއްކަން ޔަޤީންކޮށްދޭން ތަފާތުހުވާތައް ކުރާނެއެވެ. އެބުނި ބަހަކީ ދޮގެއްކަމުގައިވީނަމަވެސް ހުވާތައްކުރަން ބިރެއްވެސް ނުގަންނާނެއެވެ. ޖެހިލުމެއްވެސް ނުވާނެއެވެ. ބޭނުންވާނީ ކޮންމެ ގޮތަކުން ނަމަވެސް އެބުނި ބަހަކީ ތެދުކަން މީސްތަކުންނަށް ސާބިތުކޮށްދޭށެވެ!\nއެއާއި ޚިލާފަށް ދޮގުނުހަދާ، ތެދުހަދާމީހަކު ބަހެއް ބުނުމަށްފަހު އެކަން ސާބިތުކުރަން އެއްވެސް ކަމެއް ކުރާކަށް ނުޖެހޭނެއެވެ. އެފަދަ މީހަކު ބަހެއް ބުނުމުން މުޅި ދުނިޔެވެސް އޭނާ އެބުނީ ތެދެއްކަމަށް ޤަބޫލުކުރާނެއެވެ.\nފަހަރެއްގައި މީހަކަށް ދޮގެއް ބުނެވުނު ނަމަވެސް އެއީ ތެދެއްކަން ދައްކަން ﷲ ތަޢާލާ ގަންދީ ހުވާނުކުރާށެވެ! އެއިރުން އެފާފަ އެދަނީ އެތައް ގުނައަކަށް ބޮޑުވެގެންނެވެ. އެއީ އެމީހަކަށް ނިފާޤްގެ ނުބައިބަލިން މުޅި ޢުމުރުގައިވެސް ސަލާމަތްނުވެވިދާނެކަމެކެވެ.\nމިޒަމާނުގައި ލޯތްބާއި އިތުބާރު ގެއްލި ކައިވެނިތައް ރޫޅެން އެންމެ ގިނައިން މެދުވެރިޔާ އެއްސަބަބަކީވެސް ތެދުވެރިކަން ނެތި އިތުބާރު ގެއްލިގެންދިއުމެވެ. ދޮގުހަދާކަން އެނގުމުން އެމީހަކު ތެދުވެރިނުވާނެކަމަށް ޤަބޫލުކުރެވުމެވެ. ވީމާ ދެމަފިރިންކުރެ މީހަކަށް ކުށެއް ކުރެވުނު ނަމަވެސް ދޮގުނުހަދާށެވެ! ތެދުބަހުން ބަޔާންކުރާށެވެ!\nދޮގުހަދަން ﷲ ތަޢާލާއަށް ބިރުވެތިވެ ދޮގު ނުބުނާ މީހަކަށް އެމީހާ ތެދުބުނުމުން އަނެކާ މާފުނުކުރި ނަމަވެސް، އެކަމުގެ ސަބަބުން ކައިވެނި ރޫޅުނު ނަމަވެސް ﷲ ތަޢާލާގެ ރުހިވޮޑިގަތުން ލިބިގެންދާނެއެވެ. އެކަމުން ކުރާނެ ފައިދާ މާބޮޑުވާނެއެވެ! އެމީހަކަށް ﷲ ތަޢާލާ ތަޙްމަތް ލައްވަވާނެތީއެވެ.


Majilis raees Nasheed beynunfulhuvi gothah super committee hadhan ruhumeh nulibunui! | Mihaaru\nމަޖިލިސް ރައީސް ނަޝީދު ބޭނުންފުޅުވި ގޮތަށް ސުޕަ ކޮމިޓީ ހަދަން ރުހުމެއް ނުލިބުނު!\nރައްޔިތުންގެ މަޖިލިހުގެ ރައީސް މުހައްމަދު ނަޝީދު ޖަލްސާއެއްގެ ރިޔާސަތު ބަލަހައްޓަނީ. --- ފޮޓޯ: މަޖިލިސް\n19 އޯގަސްޓް 2019 - 18:56\nމަޖިލިހުގައި މިހާރު އަމަލު ކުރަމުން އަންނަ އުސޫލަށް ބަލާ އިރު، ވަޒީރުންނާއި މިނިވަން މުއައްސަސާތަކުގެ މެމްބަރުންނާއި ފަނޑިޔާރުން އައްޔަން ކުރުމާއި ވަކިކުރުމާއި ބޭރު ގައުމުތަކަށް ދިވެހި ސަފީރުން ކަނޑައެޅުމުގެ ޒިންމާއާ ހަވާލުވެފައި އޮތީ މަޖިލިހަށެވެ. ރައީސް އޮފީހުން ނަންތައް މަޖިލިހަށް ފޮނުވުމުން ފުރަތަމަ މަރުހަލާގައި އެ ނަންތައް ދިރާސާ ކުރަނީ ކަމާ ގުޅޭ ކޮމިޓީއަކުންނެވެ.\nއެ ކޮމިޓީން ނަންތައް ދިރާސާ ކުރުމަށް ފަހު ރުހުން ހޯދަން މަޖިލިހުގެ ތަޅުމަށް ފޮނުވަ އެވެ. އެންމެ ފަހު މަރުހަލާއެއްގެ ގޮތުން ނަންތައް ފާސްކުރުމާ މެދު ގޮތެއް ނިންމާނީ މަޖިލިހުގެ ތަޅުމުންނެވެ. އެކަމަކު، މަޖިލިހުގައި ޒަމާނުއްސުރެ، އަމަލުކުރާ އުސޫލު ބަދަލު ކުރައްވަން ނިންމެވީ ނަޝީދެވެ.\nމަޖިލިހުގެ ގަވައިދަށް ނަޝީދު ގެންނަން ބޭނުންފުޅުވާ އިސްލާހުގައިވާ ގޮތުން މުސްތަގިއްލު ކޮމިޝަންތަކާއި އެކިއެކި މަގާމުތަކަށް ބޭފުޅުން ކަނޑައަޅައި ވަކި ކުރާނީ ސުޕަ ކޮމިޓީއަކުންނެވެ. ސުޕަ ކޮމިޓީގައި ހިމެނެނީ މަޖިލިހުގެ ހުރިހާ ކޮމިޓީތަކުގެ މުގައްރިރުންނާއި، މަޖިލިހުގެ މެމްބަރުންގެ ގޮތުގައި ތިއްބެވި ސިޔާސީ ޕާޓީތަކުގެ ލީޑަރުންނެވެ. އިސްލާހުގައިވާ ގޮތުން ކޮމިޓީ ޗެއާ ކުރައްވާނީ ވެސް ނަޝީދެވެ. ސުޕަ ކޮމިޓީން ނަންތަކާ މެދުގައި ގޮތެއް ނިންމުމަށް ފަހު، މަޖިލިހުގެ ތަޅުމަށް ފޮނުވާނީ އެވެ.\nނަމަވެސް "މިހާރު" އަށް އެނގިފައިވާ ގޮތުގައި ސުޕަ ކޮމިޓީ ހަދަން ފެނޭތޯ އެމްޑީޕީ ޕާލަމެންޓްރީ ގްރޫޕްގައި ނެގި ވޯޓުގައި ނަޝީދުގެ ހުށަހެޅުމަށް މެމްބަރުންގެ ތާއީދެއް ނުލިބުނެވެ.\nއެކަމަކު، ހުށަހެޅުން އައީ ކޮމިޓީގެ ޗެއާއަކަށް މަޖިލިހުގެ މެޖޯރިޓީ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމާއި މުގައްރިރުންނާއި މެމްބަރުންގެ ގޮތުގައި ތިއްބެވި ސިޔާސީ ލީޑަރުން ހިމަނައިގެން ކޮމިޓީއެއް ހަދާށެވެ. އެ ކޮމިޓީގައި ނަޝީދު ބައިވެރި ކުރަން އެ އިސްލާހުގައި ހުށަހަޅާފައެއް ނުވެ އެވެ.\nސުޕަ ކޮމިޓީ ހަދަން ނުފެންނަ ކަމަށް ބައްދަލުވުމުގައި ބައިވެރިވެވަޑައިގެންނެވި މެމްބަރުންގެ އަޣުލަބިއްޔަތުން ވަނީ ނިންމައިފަ އެވެ.\nއެމްޑީޕީގެ ޕީޖީގައި 65 މެމްބަރުން ތިއްބެވި އިރު، ބައްދަލުވުމަށް 50 އަށް ވުރެ ގިނަ މެމްބަރުން ވަޑައިގެންނެވި ކަމަށްވެ އެވެ.\nނަޝީދު ގެންނަވަން ނިންމެވި ބަދަލާ ގުޅިގެން މަޖިލިހުގެ މެމްބަރުންގެ މެދުގައި ވަނީ ހިޔާލު ތަފާތުވުން ބޮޑުވެފަ އެވެ. އެމްޑީޕީގެ ތެރޭގައި ވެސް އެ ހިޔާލު ތަފާތުވުން އެބަ އޮތެވެ. ޚާއްސަކޮށް، ސުޕަ ކޮމިޓީގެ ޗެއާއަކަށް މަޖިލިހުގެ ރައީސް ނަޝީދު އިންނެވުން ބައެއް މެމްބަރުންނަށް ގަބޫލެއް ނުކުރެއްވެ އެވެ.\nހިޔާލު ތަފާތާ ބޭފުޅުންގެ ނަޒަރުގައި ނަޝީދު އުޅުއްވަނީ މިނިވަން މުއައްސަސާތަކަށް މެމްބަރުން ކަނޑައެޅުމުގެ މަސައްކަތަށް އަތްގަދަ ކުރައްވާށެވެ. ނަޝީދަށް ތާއީދުކުރައްވާ މެމްބަރުންގެ ނަޒަރުގައި އިސްލާހު ގެންނަނީ މީގެ ކުރިން މުއައްސަސާތަކަށް މެމްބަރުން އައްޔަން ކުރުމުގައި މަޖިލިހުގެ ކޮމިޓީތަކުން އަމަލުކޮށްފައި ހުރި ގޮތުން އެ މުއައްސަސާތައް ފެއިލްވުމުން "އާ" ގޮތްތަކެއް ހޯދާށެވެ.\nމަޖިލިހުގެ ގަވައިދަށް ބަދަލުތަކެއް ގެނެސް، 17 ކޮމިޓީއެއް އުފައްދައި އެ ކޮމިޓީތަކުގެ މަސްއޫލިއްޔަތުތައް ކަނޑައެޅި އިރު، މިނިވަން މުއައްސަސާތަކަށް ލިބޭ ބައެއް ބާރުތައް ވަނީ އެހެން ކޮމިޓީތަކަށް ބަހާލައިފަ އެވެ. އެގޮތުން ބައެއް މުއައްސަސާތަކަށް މެމްބަރުން ކަނޑައެޅުމުގެ ބާރު އެހެން ކޮމިޓީތަކަށް ދީފައިވެ އެވެ.\nމަޖިލިހުން ދާދި ފަހުން ފާސް ކުރި ކޮމިޓީތަކުގެ މަސްއޫލިއްޔަތުތަކުގެ ތެރެއިން މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އައްޔަން ކުރުމުގެ ބާރު މާލިއްޔަތު ކޮމިޓީ އަށް ލިބޭ އިރު، ފަނޑިޔާރުން އައްޔަން ކުރުމުގެ ބާރު އޮތީ ޖުޑިޝަރީ ކޮމިޓީ އަށެވެ. ހިއުމަން ރައިޓްސް ކޮމިޝަން (އެޗްއާރުސީއެމް) ގެ މެމްބަރުން ކަނޑައެޅުމުގެ ބާރު ހިއުމަން ރައިޓްސް އެންޑް ޖެންޑަ ކޮމިޓީ އަށް އޮތް އިރު، މީރާގެ ވެރިން ކަނޑައެޅުމުގެ ބާރު އޮތީ އިގްތިސާދީ ކޮމިޓީތަކަށެވެ.\nދެން ބާކީ ހުރި މިނިވަން މުއައްސަސާތަކަށް މެމްބަރުން ކަނޑައެޅުމުގެ ބާރު އޮތީ މިނިވަން މުއައްސަސާތަކުގެ ކޮމިޓީއަށެވެ. ކޮމިޓީއަކުން ކަމެއް ނިންމިޔަސް، އެކަމާ މެދު މަޖިލިހުގެ ތަޅުމުގައި ވޯޓަކަށް އަހަން ގަވައިދު ލާޒިމެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މަޖިލީހުގެ މެމްބަރުން މިނިވަން މުއައްސަސާތައް ސަފީރުން އެމްޑީޕީ ޕާލަމެންޓްރީ ގްރޫޕް\n47 ކޮމެންޓް, 178 ރިއެކްޝަންސް\nމި ނަސީދަކާ ކޮންފަދަ ކަމެއްތަ އަޅެ ފަހެ! އަހަރުމެންވެސް މީ ހަމަ މި ސަރުކާރު ގެންނަން ގިއްކިޔާފަ މަސައްކަތް ކުރި މީހުންނޭ އިނގޭ! ދެން ނަސީދު އިބޫ ގެ ޕޮޕިޔުލޭރިޓީ ބޮޑު ވާތީ ޖޭ ވާތީ، ވެރިކަމަށް އަންނަހިތްލެއް ބޮޑު ކަމުން، އިބޫ އަށް ކަމެއް ނުކުރެވޭ ކަން ދައްކަން ވެގެން ގަންނަހާ ގަނޑު! ކިހާ ދެރަ ކަމެއްތަ މީ އަޅެ!\nނަސީދުގެ ބާރުގެ ދަށަށް އޯލްރެޑީ އޭސީސީ ގެންގޮސްފި\nރައްޖެ ހަމަޖެހުމަކަށް އަންނާނީ މެދުމިނެއް ގެންގުޅޭ ވެރިޔަކު ލިބު.މުން ކަަމުގައި ދެކެން\nޕާޓީގެ ރައިސަކީ މިހާރު އިބޫ އެއީ އަސާސީ ގަވާއިދު ބުނާގޮތް، އަހަރެމެން ލައްކަ ގުރުބާންވެގެން ރައީސުކަމަށް އަންނި ހޮވިން. ހޮވީމަ ބަޔަކުގެ ގުއިރޯނުގައި ޖެހިގެން އިސްތިއުފާދިނީ. އަނެއްކާ ޖަލައްލީމަ މަގުތަކަށް ނުކުމެ މަނިކުފާނު މިނިވަންވެސް ކޮއްދީފަ ތިހިރީ، ރަގަޅުވާނީ އިބޫ އަށް އުދަގޫ ނުކުރުން. އަދި ވެރިކަން ހިންގަން ތިބި މީހުންނަށް ޖެއްސުން ނުކުރުން\nޕާޓީގެ ރައީސް އަކީ ރައީސް ނަޝީދު އިބޫ އެއްނޫން އިބޫއަކީ ރައީސުލް ޖުމުހޫރިއްޔާގެ ހައިސިއްޔަތުން ޕާޓީގެ އެއްމެ އިސް ލީޑަރ ނޭންގޭވާހަކަ ނުލިޔުން ރަނގަޅުވާނީ.\nއެންމެ ފަހުގެ ސްކޯ: ރައީސް ނަޝީދު3- އިބޫ 1\nނަޝީދު ވަނީ ޤައުމަ ގައްދާރު ވެފަ. އިންޑިޔާ ސިފައިން ގެނައީ ނަޝީދު. ދިވެހިން ތިބެނީ މާޔޫސްވެފަ މިކަމާ.\nގެރިއައް ލޯބިކުރާ މީހުންނާ ގުޅިގެން ރާއްޖެ ތަރައްގީ ނުވާނެ.\nމަޑު މަޑުން ހުންނަ ގުރާ ބާރަށް ދަތް އަޅާވާހަކަ އަކީ ތެދެއްތާ!\nހުރިހާ ކޮމެޓީއެއް ހުރެފަ އަދި ސޕަރ ކޮމެޓީ ރައްޔިތުންނާ ކޮންސަކަރާތެއްހޭ ޖަހަން ތި ދިމާކުރަނީ ބަރުލަމާނީ ކަލޭގެ


އާދަމް އިބްރާހިމް 18 ނޮވެމްބަރ 20149ކޮމެންޓް މުނިފޫހިފިލުވުން،\nޢަރަބިބަހުގެ އިބާރާތެއްގެ މާނައިގައި ވެއެވެ. '' ވަތަންދެކެ ލޯބިވުމަކި، އީމާންކަމުގެ ތެރެއިންވާ ކަމެކެވެ.'' މައި،ބަފައިވަންތަކަމުގެ ލޯތްބާ، ދަރިވަންތަކަމުގެ ލޯތްބާ، ޢާއިލީ ލޯތްބާ، ރަޙުމަތްތެރިކަމުގެ ލޯތްބާ، ޢިޝްގީލޯތްބާ، އަނބިފިރިކަމުގެ ލޯތްބ،ާ އަދި ޤައުމާ، ވަތަންދެކެވާ ލޯތްބަކީ ލޯބީގެ ބާވަތްތެރޭގައި ހިމެނޭ ލޯތްބެވެ. މި ދެންނެވި ލޯބީގެތެރެއިން ވަތަންދެކެ ލޯބިވުމަކީ އީމާންކަމުގެތެރެއިންވާ ލޯތްބެކެެވެ.\nއާދޭހެވެ! ކޮންމެމީހަކުވެސް އެމީހަކު އުފަންވެ، އުޅިބޮޑުވާ ރަށަށް ނުވަތަ ޤައުމަށް ޚާއްސަ ލޯތްބެއް ހިތުގައި އޮވެއެވެ. އެގޮތުން އަޅުގަނޑުގެ އުފަންރަށް ވެލިދޫގެ މައްޗަށް އުފެދިފައިވާ ވަތަނީ ލޯތްބަކީ މައިވަންތަކަމުގެ ލޯބިފަދަ ލޯތްބެކެވެ. އެހެންކަމުން އަޅުގަނޑުގެ ލޮބުވެތިރަށުގެ ނިދާ ނުވަތަ އެދި ގޮވާގޮވުން އަޅުގަނޑު ޅެންބަހުން އެކުލަވާލާ އެލަވައިގެ ނަމަކަށް އަޅުގަނޑުދިންނަމަކީ '' ވެލިދޫ ވަތަނީލަވަ’’އެވެ. މިދެންނެވިލަވަ ހެދުމުގެ ޚިޔާލު އަޅުގަނޑުގެ ހިތުގައި އަށަގަތުމުގެ ސިއްރަކީ ވަތަންދެކެވާ ލޯތްބެވެ. އެޚިޔާލަށް ކާނާލިބި، އަޅުގަނޑުގެ ހިތުގައިވާ ޝުޢޫރުތައް ލަވައެއްގެ ގޮތުގައި އެމުނިއެކުލެވުމުގައި އަޅުގަނޑު ސަމާލުކަންދިނީ އަޅުގަނޑުފަދަ ވެލިދޫގެ ރައްޔިތުންގެ، ވެލިދޫގެ ތަސައްވަރާއި، މޮޓޯއަށެވެ. މި ލަވަ ވެލިދޫގެ އިޖުތިމާޢީ ކަންތައްތަކުގައްޔާއި، ވެލިދޫ ތަމްސީލުކުރާ ކަންކަމުގައި އިއްވުމަކީ ވަތަނީލޯބި އާލާވެ، ވަތަނީ ރޫޙު އުފެދުމަށް މަގުފަހިވާނެކަމެކެވެ. އެހެންކަމުން '' ވެލިދޫ ވަތަނީ ލަވަ ''ވެލިދޫގެ ސިޔާސީ ޕާޓީތަކާއި، ސަރުކާރުގެ ބައެއް މުއައްސަސާތަކަށް ރެކޯޑްކޮށްފައިވާ ސީޑީ އެއް އަޅުގަނޑު ހަދިޔާކުރީމެވެ.\nޝައްކެއްނެތެވެ. ދުނިޔޭގެ އެހެނިހެން ޤައުމުތަކެކޭވެސް އެއްފަދައިން ދިވެހިރާއްޖޭގެ މާޒީގެ ތާރީޚުގައި އިޖުތިމާޢީ، ޤައުމީ ޙަރަކާތްތަކުގައި ޤައުމީ، ވަތަނީ ލަވައަދާކޮށްފައިވާދައުރު ވަރަށް މުހިންމެވެ. އެފަދަ ލަވަތައްއިވުމުން ޤައުމީ، ވަތަނީ ރޫޙު އާލާވެ ވަރަށްފޯރިޔާ ޖޯޝުގައި އިޖުތިމާޢީ ވަރަށް ގިނަ ގުނަ މަސައްކަތްތައް ކޮށްފާވައިކަން ދިވެހިރާއްޖޭގެ ކަންކޮޅުތަކުންވެސް މިހާރުވެސް ފެންނަން އެބަހުއްޓެވެ. އަޅުގަނޑުގެ އެދުމަކީ، ވެލިދޫގެ އިޖުތިމާޢީ، ޙަރަކާތްތަކުގައި ކުލަބް، ޖަމްޢިއްޔާ، ސިޔާސީ ޕާޓީތަކުންނާއި އަދި މުއައްސަސާތަކުން ވަތަނީ ކަމެއްގެގޮތުގައިދެކެ ''ވެލިދޫގެ ވަތަނީލަވަ '' ބޭނުންކުރަމުން ގެންދިޔުމެވެ.\nލަވަ އަޑު އެހުމަށް ފިއްތާލައްވާ!\nޫީޭުެޕޕTuesday 18th November 2014\nއިބްރާހިމްTuesday 18th November 2014\nމިމްބަރަށް އަރާ ހުކުރު ކުރައްވާ ހައްދަވާ ބޭފުޅުން އަމްދުން ތައުލީމީ ދާއިރާގައި ހިދުމަތް ކުރައްވާ ޤްރުއާނާއި އިސްލާމް ފަދަ މާއްދާތައް ކިޔަވައިދެއްވާ އުސްތާޒަކު އިސްލާމް ދީނުގައި މިޔުޒިކް ހުއްދަ ނޫންކަން އެނގި ހުރެވެސް ތިފަދަ ކަންކަން ކުރާތީ ވަރަށް ހިތާމަ ކުރަން. އެލަވަ އެއްގޮތުން ޕޮރޮމޯޓް ނުވިއްޔާ އަނެއްގޮތުންވެސް ކުރެވޭތޯ ތި ބައްލަވަނީ. ވަތަން ދެކެ ލޯބި ވުމަކީ ލަވަޔާއި މިޒުކު ފެތުރުން ތޯ. ވަތަނަށް ލަވަހަދައިގެން ކިޔުންތޯ؟ހައިރާން ވާން ކަމަކީ އިސްލާމް ދީނުގެ ވާޙަކައިން މި ލިޔުން ފަށާފަ އިސްލާމް ދީނުގައި ހަރާމް ކަމެއް ކަން އެނގޭ ކަންކަން ޕްރޮމޯޓް ކޮށްފަ.\nއާދަމް އިބްރާހީމްTuesday 18th November 2014\nލަވަކިޔާފަވާ މީހަކީ ކާކުތޯ، ލަވަރެކޯޑްކޮފާވަނީކޮންތާކުންތޯ، އެއީ ސިޔާސީ ކޮންފިކުރެއްގެ ބައެއްތޯ، ތަނެއްތޯ ނުބައްލަވާ ލަވައިގެމާނަޔަށް ބެއްލެވުންއެދެން. ލަވައިގެ ޢިބާރާތުގައި ސިޔާސީ، އަދި ޒާތީ އެއްވެސް ވާހަކައެއްނޯންނާނެ! އެ، ލަވަ ރަނގަޅަށް އަޑުއެއްސެވީމާ، ވެލިދޫގެ ކޮންމެ ދަރިއެއގެ ހިތުގައި ތަޢައްސަބެއްނެތްނަމަ ވަތަނީ ރޫޙު އާލާވެގެންދާނެ! ތަޢައްސަބެއްނެތްނަމަ އެކަމަށް އެއްބަސްވެލައްވާނެ!\nއަހުމަދުTuesday 18th November 2014\nމީ އިޝްތިހާރެއްތަ؟ ވާހަކައެއްތަ؟ ހަބަރެއްތަ؟ ރިޕޯޓެއްތަ؟ ނޫނީ އިޝްތިހާރެއްތަ؟ ނުހުގެ އަގު ހިފެހެއްޓުމުގައި މިންގަނޑެއް ގެންގުޅޭނެކަމަށް ދެކެން. އަދި މިއަށްވުރެ ފުރިހަމަކޮށް ތަފާތުކޮށް މިވާހަކަ ބުނެވިދާނެ ކަމަށް ދެކެން. އަމިއްލައަށް ހެދި ލަވައެއް ރަށުގެ އިޖްތިމާއި ލަވައެއްގެ ގޮތުގައި ބޭނުން ކުރާށޭ ސީދާ ބުނެލި ނަމަވެސް....\nއަބޫ ޢަބްދުﷲTuesday 18th November 2014\n"ޢަރަބިބަހުގެ މުޙާވަރާއެއްގެ މާނައިގައި ވެއެވެ. '' ވަތަންދެކެ ލޯބިވުމަކި، އީމާންކަމުގެ ތެރެއިންވާ ކަމެކެވެ.'' : މިއީ ޢަރަބި މުޙާވަރާއެއްނޫނެވެ. މިއީ ނަބިއްޔާ ޞައްލަﷲ ޢަލައިހި ވަސައްލަމައަށް ނިސްބަތްކޮށް ހަދާފައިވާ (ދޮގު) ޙަދީޘެކެވެ. އަލްބާނީ ރަޙިމަހުﷲ، އިބުނު ޙަޖަރު، ޝައުކާނީ ފަދަ ބޭފުޅުން މިއަށް ޙުކުމް ކުރައްވަމުން މިފަދައިން ބަޔާންކުރައްވާފައިވެއެވެ. (\nއަލީTuesday 18th November 2014\nޤަރީބު، އެމްޑީއޭ ލޯގޯ އޭނީ އެމީހުންް ލަވަ އަޕްލޯޑްކޮށްފަ އިން ސައިޓް ލިންކް ލާފަ އިނީމަ. އެއްގޮތަކަށް ވެސް ވަކި ބަޔަކު ޕްރޮމޯޓް ކުރުމެއް ނޫން އެއީ. އެއީ ލިއުންތެރިޔާގެ އެއްވެސް މައްސަލައެއް ނޫން\nނަޒީރާ އިބްރާހިމްTuesday 18th November 2014\nއަދަބީ ރޮގުން ތިފަދަ 2ވަނަ އެއްނުވާ އުސްތާޒެއް\nޤަރީބުTuesday 18th November 2014\nލަވަ ވަރަށް ފުރިހަމަ، ނަމަވެސް ސައުންޑް ކްލައުޑްގައި ބޮޑުކޮށް އެމް.ޑީ.އޭގެ ލޯގޯ ޖަހައި "މާކެޓް" ކުރުމުން ތި ވިދާޅުވާ "ވަތަނީ ލޯބީގައި" ކުލައެއް ޖެހިގެން އެބަދެއެވެ. އަޅުގަނޑު ދެކޭ ގޮތުގައި ރަށެއް ނުވަތަ ޤައުމެއްގެ ވަތަނީ ލަވަ ވަކި ފަރާތަކަށް ޖެހިލައިގެން ނުވާނެެއެވެ.\nވަރަށް ފުރިހަމަ ލަވައެއް. ވަރަށް ރީތި


(28 ޖަނަވަރީ 2021 އާ ގުޅޭ)\n"އައްޔޫބު ބުނެފިއްޔާ ނޫނެކޭ ނުބުނާނެ، އެކަމަކު ދަރީންގެ އުފާވެރި ކަމާމެދު ވިސްނުމަކީ މައިންބަފައިންގެ ކަމެއް، އެކުދީން ނުބުނާ ކަންކަން ވެސް އަހަރެމެން ޖެހޭނެ ދެނެގަންނަން." ރޫމާގެ ހިތް އެއްގޮތަކަށް ވެސް ފިރިމީހާއާ އެއްބައި ވާގޮތެއް ނުވިއެވެ.\n"އެހެންވީރު ރޫމާ، ﷲ އަށް އެދޭ... މި ކައިވެންޏައިގެން ކުރިއަށް ދިއުންތޯ ރަނގަޅީ ނޫނީ ހުއްޓާލަންވީތޯ، ކޮންމެ ކަމެއް އެންމެ މޮޅަށް ދެނެވޮޑިގެންވަނީ ﷲ، ކަމަކާ ކުރިމަތިލުމުގެ ކުރީން ކަންތައްކު ރަންވީ ގޮތް އިސްލާމް ދީނުގައި އޮވޭ، އެފަދައިން ރޫމާ ކަންތައް ކުރޭ."\nއައްޔޫބު ހުށަހެޅީ އެންމެ ފަހު ގޮތެވެ. ރޫމާއަށް ގައިމުވާން އެދޭތީ އެވެ. އައްޔޫބުގެ ހިތަށް ޔަގީންކަން ވަން ގޮތަށް ރޫމާއަށް ވެސް އެ ޔަގީންކަން ލިބެން ބޭނުން ވެއެވެ. އެ ނިންމުމަކީ ކުޑަކުޑަ އާދައިގެ ނިންމުމެއް ނޫނެވެ. ޔަގީނުން ވެސް މީ އެ ދެމަފިރިންނަށް ކުރިމަތިވި ބޮޑު އިމްތިހާނެކެވެ. ﷲ ލޯބިވާ އަޅުން ގިނަގިނައިން އިމްތިހާނު ކުރައްވަ އެވެ. އެ ދެމަފިރިންގެ މި އިމްތިހާނުގެ މެދުވެރިއަކީ ސަބީނާ އެވެ. ޒުވާން އިރުއްސުރެ ބަދަލު ނުވެ އޮތް ގާތް ރަޙުމަތްތެރިކަމާއި އަވަށްޓެރިކަމުގެ ގުޅުމެވެ. މިކަމުގައި އައްޔޫބާއި ރޫމާގެ ދެ ލޮލުގެ ފިނިކަން ގެއްލިދާނެ ކަމުގެ ބިރު އިންތިހާ އެވެ. މަޢުޞޫމް ނޯޔާގެ ދިރިއުޅުން ބަދަލުވާނޭކަން އައްޔޫބަށް ވިސްނެއެވެ. ދުނިޔޭގެ ހުރަސްތަކާއި ދިރިއުޅުމުގެ ދަތިކަމަށް ކުރިމަތިލާނޭ ހިތްވަރު އެ ދަރިފުޅުގެ އެބަހުރިބާ އެވެ. އެ ދަރިފުޅުގެ ވެސް އުނިކަންކަން ހުރެދާނޭކަން ސަބީނާއާއި އަސްލަން ޤަބޫލު ކުރާނެ އެވެ. ހުސް ވެސް ސުވާލެވެ. ﷲ އަށް ވަކީލުކުރާ އަޅަކަށް ދެރަގޮތެއް މިންވަރު ނުކުރައްވާނެއެވެ. އައްޔޫބު ވެސް ނަފްސަށް ވެރިވި ނުތަނަވަސްކަމާއި ހާސްކަމުގެ އިތުރުން ގެންފައި ހުރި ބިރު ދޫކޮށްލީ ﷲ އަށް ޓަކައެވެ. އެކަނލާގެއަށް ފުރިހަމަ އިތުބާރާއެކުއެވެ. އަދި ދުނިޔެއަށް ނޭވާލާހާ ހިނދަކު ދަރީން އެކަނިވިޔަ ނުދޭނެ އެވެ. އެ ދަރީންނަށް ޓަކައި ހެޔޮ ދުޢާ ކުރުން މަތީ އައްޔޫބު ދެމިހުންނާނެއެވެ. އެ ދަރީންނަށް ކުރިމަތިވާ މުސީބާތްތަކުން ދުރުކޮށްދެއްވުން އެދި ޚާލިޤު ވަންތަ އިލާހަށް ދެންނެވުން ހުއްޓައެއް ނުލާނެއެވެ. މައިންބަފައިން ދަރީންގެ މައްޗަށް ކުރާ ދުޢާ އިޖާބަކުރެއްވުން އަވަހެވެ. ހަމައެއާއެކު އަންހެން ދަރިއެއްގެ ނިޢުމަތް ލިބިއްޖެ ބަފައަކީ ނަސީބުވެރިއެކެވެ.\nތިން ދުވަސް ފާއިތުވެއްޖެ އެވެ. ހެދިކާ ނުހަދާތީ ރޫމާއާ ސަބީނާ ބައްދަލެއް ނުވެއެވެ. އައްޔޫބުގެ ހާލު ބަލާލަން ދާން ވެސް ސަބީނާ ހުރީ ނުކެރިފަ އެވެ. އެހެން ނަމަވެސް އޭނާ ރޫމާއަށް ފޯނުން ގުޅައެވެ. އައްޔޫބު ކިހިނެއްތޯ އާއި ރޫމާގެ ހާލު އޭނާ އޮޅުން ފިލުވައެވެ. ރޫމާގެ ވާހަކަތައް އިންތިހާއަށް ކުރެވެ. އޭނާ ޖަވާބު ދެނީ ސަބީނާ ކުރާ ސުވާލަކަށް އެކަންޏެވެ. ދެމެދުގައި އޮތް ގާތްކަމުގެ ވާފަށް ހިމަވެ ވާންވަމުން ދާކަން މާބޮޑަށް ވެސް ސަބީނާއަށް އިޙްސާސް ކުރެވެއެވެ. އިތުރަށް ވާންވަމުން އަންނަ ކަމަށް ވަންޏާ ދެން ދާނީ ކަނޑައިގެންނެވެ. އަލުން ގޮއްޖެހި ނަމަވެސް ކުރީން ހެނެއް ނުވާނެއެވެ.\nމީރު އެއްޗެއް ގޭގައި ތައްޔާރު ކޮށްފިނަމަ ރޫމާއަށް ނުދީ ސަބީނާ ނުކާނެ އެވެ. ޚާއްޞަކޮށް ހުކުރު ދުވަހު މެންދުރަށް ތައްޔާރު ކުރާ ބާވަތްތަކުން ރޫމާއަށް ބަޔެއް އެޅުމަކީ ސަބީނާ އާދަވެފައި ހުރި ގޮތެވެ. މިއަދު ވެސް އޭނާ ތަށިބަރި ތައްޔާރުކުރީ އެހެންވެ އެވެ. ނަމަވެސް އެ ހިފައިގެން ދިއުމާމެދު ދެ ފިކުރެއްގައި ހުއްޓެވެ. ރިދާން އެ ގެއަށް ދާކަން އެނގިފައި އޮތުމުން، އެކުއްޖާއާ ތަށިބަރި ހަވާލު ކުރުމުގެ ވިސްނުމެއް ސަބީނާ ގެންގުޅުނެވެ. އެ ޚިޔާލާ މެދު ވެސް ގަޔާ ނުވެވުނެވެ.\n"އަހަރެންނަށް ޅައެއްޗެއް އެޅުނީ، އެއީ ރޫމާ... އަހަރެންގެ އެންމެ ގާތް ރަޙުމަތްތެރިޔާ، އޭނާ ހިތް ބަރުކޮށްފިނަމަ އެހިތް ރުއްސޭނީ އަހަންނަށް، އަހަރެން ވެސް ނުކެރިފަ ހުރިއްޔާ ފަހުން ހިތާމަ ކުރަން ޖެހިދާނެ، ވަގުތު ފާއިތުވުމުން ނަމައަކުން ލިބޭނެ ހިތްހަމަޖެހުމެއް ނޯންނާނެ... އިސްވެ މަޢާފަށް އެދެން ޖެހޭނީ އަހަރެންނަށް..." އަމިއްލަ ހިތާއި ޟަމީރު ވެސް އެއްބަސް ކިޔެވެ. ކަބަޑުމަތީ ހުރި ތަށިބަރީގެ އަތްގަނޑުގައި ސަބީނާގެ ކަނާއަތްތިލައިން ހިފާލީ ސާބިތު ކަމާއެކު އެވެ. ހިތް އަވަސްވެފައި ހުރެއެވެ.\nގެއިން ނުކުމެ ދޮރުމަތީ ހިނދުކޮޅަކަށް ސަބީނާ މަޑުކޮށްލި އެވެ. ކުރިމަތިން ފެންނަން ހުރި ފެހިއާބާދުގެއަށް ބަލަހައްޓައިގެންނެވެ. ފުން ނޭވާއެއް ދޫކޮށްލާފައި ކުރިޔަށް ފިޔަވަޅު އެޅިއެވެ. މަގު ހުރަސްކޮށް އެގޭ ދޮރޯށީގެ ތަޅު ހުޅުވަން ސުވިޗަށް އޮބާލި އެވެ. ގިނައިރެއްނުވެ ދޮރޯށި ހުޅުވައިފި އެވެ. އެތެރެއަށް ވަދެގެން އައި ސަބީނާ ހުއްޓުނީ އައްޔޫބާއި ރޫމާ ދިރިއުޅޭ ބައިގެ ދޮރު ކުރިމަތީ އެވެ. ބެލްޖެހުމުން ދޮރު ހުޅުވާލީ ނޯޔާ އެވެ. ސަބީނާ ލައިލައި ހުރި ނޭވާ ހުއްޓުނު ކަހަލައެވެ. އެކުއްޖާގެ ތުންފަތުގައިވި ލުއި ހިނިތުންވުން ސަބީނާއަށް ހާލަތު ވިސްނައިދީފި އެވެ. އޭނާ ދެއްކި ވާހަކަ ރޫމާ އަމިއްލަ ނަފްސަށް ބޭއްވީއޭ ސަބީނާ ހިތަށް އެރިއެވެ.\n"މަންމާ، ސަބިއްތަ އައީ... އަވަހަށް އާދޭ އެތެރެއަށް، މަންމަ ވެސް ތަށިބަރި ރެޑީ ކުރަނީ." ބަދިގޭގައި ހަރަކާތްތެރިވާ ރޫމާއަށް އަޑު އިވޭނޭ ވަރަށް ނޯޔާ ބުނެ ސަބީނާގެ އަތުގައި ހިފައި ގޭތެރެއަށް ވެއްދި އެވެ. އޭރު އެގޭ ތެރެއިން އެ ޢާއިލާގެ ހުރިހާ އެންމެންނާ ސަބީނާ ބައްދަލުވިއެވެ.\n"ސަބީ... ކިހިނެއް؟" ސޯފާގައި އިން އައްޔޫބުގެ ހިތްހެޔޮ އަޑު އިވުނެވެ.\n"އަލްޙަމްދުލިﷲ... ރަނގަޅު." ލުއި ހިނިތުންވުމަކާއެކު ސަބީނާ ބުންޏެވެ.\n"ސަބިއްތަ ކޯއްޗެއްތަ ހެދީ." ސޯފާގައި އިން ނެހާ ތެދުވެގެން ކާ މޭޒު ކައިރިއަށް އައެވެ.\nހިމޭން ކަމުގެ ބެލުމެއް ރޫމާއާއި ސަބީނާއާ ދެމެދު ބަދަލު ކޮށްލެވުނެވެ. ތަށިބަރީގައި ހުރި އެއްޗެއް ބަލަން ނެހާއާއި ނޯޔާ ގާތު ސަބީނާ ބުންޏެވެ. އޭނާ އައިސް ހުއްޓުލީ އުނދުން ކައިރީ ހުރި ރޫމާގެ ވައަތް ފަރާތުން ނުހަނު ގާތުގައެވެ. ރޫމާގެ ވައަތު ކުޑަހުޅާ ހިސާބު ސަބީނާ ހިފަހައްޓާލި އެވެ. މަޑުމަޑުން އަތްތިލަ ބާރުކޮށްލަމުން އޭނާ ރޫމާއަށް ބަލަން ހުއްޓެވެ. އެހިނދު ރޫމާ ވެސް ނަޒަރު ސީދާކޮށްލައިފި އެވެ.\n"އަހަންނަށް މައާފު ކުރޭ." ސަބީނާ ވާހަކަ ދެއްކީ ކިރިޔާ ރޫމާއަށް އަޑު އިވޭނޭ ވަރަށެވެ. ރޫމާ އެއްޗެކޭ ބުނަން އުޅުންހެން ހީވިއެވެ. ނަމަވެސް ބަހެއް ނުބުންޏެވެ. އެ ދެ ލޮލުން ފާޅުވީ މޮޅީގެ އަސަރެވެ.\n"ފަހުން ވާހަކަ ދައްކާލަން އަންނާނަން." ސަބީނާ ބުންޏެވެ. އެއާއެކު ރޫމާ މަޑުމަޑުން ބޯ ޖަހާލި އެވެ. އަދި ތައްޔާރު ކުރި ތަށިބަރު ސަބީނާގެ އަތް ހިއްލާލައި އަތަށް ލައިދިނެވެ. އެ ހިފައިގެން ދާށޭ ރޫމާ ބުނަން ބޭނުންވީ ކަހަލައެވެ.\nއެ އެޕާޓްމެންޓުން ނުކުމެ ސިޑިއާ ދިމާއަށް އައިއިރު ސަބީނާގެ ތުންފަތަށް ހިނިތުންވުމެއް ވެރިވެއްޖެ އެވެ. ރޫމާގެ އަސަރުތައް ދެނަގަންނަން ނޭނގުނަސް އޭނާ ސަބީނާ ކުށްވެރިކުރާ ކަމުގެ ނިޝާނެއް ނުފެނުނެވެ. އެއީ ލިބުނު ހިތްހަމަޖެހުމެވެ. ދެ މީހުންނަށް ހަމަޖެހިގެން ވާހަކަ ދައްކާލާނޭ ފުރުޞަތު ލިބުމުން، އެ ދެމެދަށް ވެރިވި އުދާސްކަން ނެތިގެން ހިނގައިދާނެ އެވެ. އެކަން ސަބީނާއަށް ޔަގީން ވެއެވެ.\nކާ މޭޒުމަތި ތައްޔާރު ކުރީ ރިދާނެވެ. ސަބީނާ ދޭ ވަރަކަށް ތަށިތައް ގެނެސް މޭޒުމަތީ އޭނާ އަތުރަ އެވެ. ދެ ވައްތަރެއްގެ ސަޓަނި ތައްޔާރު ކުރީ ވެސް ރިދާނެވެ. ސަބީނާއަށް އެހީވުމުގައި އެންމެ ކުޑައިރުން ފެށިގެން ބަދިގެއަށް ރިދާން ވަންނަން ފަށައިފި އެވެ. އަމިއްލައަށް ފެނިގެން އެކަހަލަ ކިތަންމެ ގޮތަކުން ސަބީނާއަށް ރިދާން އެހީ ވެއެވެ.\nހުކުރު ދުވަހަކީ ޢާއިލާގެ ހުރިހާ މެންބަރުން މަންމަ ދިރިއުޅޭ ފަންގިފިލާއަށް ޖަމާވާ ދުވަހެކެވެ. އަރީންގެ ކުދީންނާއި އޭގެ ދެމަފިރިން ވެސް އައެވެ. އެއްގަޑި ބައިވަންވާއިރަށް އެންމެން ކާމޭޒު ދޮށުގައި ހަމަވެއްޖެއެވެ. އާދައިގެ މަތިން އަރީންގެ ފާޑު ކިޔުން ފެށުނެވެ.\n"މަންމައަށް ނޭނގޭނެ ތަންކޮޅެއް ހަވާދު މަދުކޮށް ކައްކާކަށް، އަޅާލާފަ އޮންނަހާ ކިރު... މިވެސް ހުސް ތެޔޮ." ތައްޓަށް އަޅާވަރު މަދުނުވިޔަސް އަރީންގެ ދޫ ތަންފުކެއް ވެސް ދޫ ނުކުރެއެވެ.\n"ތިހާ ކަމުނުދާއިރު ދޮންތަ ތި ހުރިހާއެއްޗެއް އެޅީ ކީއްކުރަން، މިތާ އެބަހުއްޓެއްނު ސެލެޑް ވެސް." ރިދާން ބުންޏެވެ.\n"ހުކުރު ދުވަހު މަންމަ ކޮންމެހެން ވެސް ސެލެޑް ތައްޔާރު ކުރަނީ އަރީނަށް." މިފަހަރު ފަވާދު ވެސް އެއްބައިވީ ރިދާންއާއެވެ.\n"އަރީން ބޭނުންވާ އެއްޗެއް ބުނީމައެއްނު ތައްޔާރު ކުރަން އެނގޭނީ... ގެންނަންތަ ފެނުކެއްކި ތަކުރާރީ ކޮޅެއް." ސަބީނާ ބުންޏެވެ.\n"ގެނޭ ތިތަށި މަށަށް... ދޮންތަ ކައި މަންމަ ގެންނަ ތަރުކާރީކޮޅު." ރިދާން އަތްދިއްކޮށްލި އެވެ. ވަގުތުން ނުދޭނަމޭ ބުނާހެން އަރީންގެ ހަރަކާތްކޮށްލި އެވެ.\n"މަންމަ ބުނާނެ އެހާވަރުން ހެދީމަ ވެސް އަހަރެން ދިޔައީ ނުކަޔޭ، އެންމެ ދުވަހަކު މި ހަވާދުތައް ކެވޭތޯ ބެލުން މައްސަލައެއް ނޫން." ބަތްތަށި މޮޑެމުން އަރީން ބުންޏެވެ. އޭނާ ބަހަނާ ދައްކާ ފާޑުކިޔަނީ ކޮންމެހެން ނުކާކަށް ނޫނެވެ. އެފަދައިން ކަންތައް ނުކުރާނަމަ ކާއެތިކޮޅު ހަޖަމްނުވަނީ ކަމަށް ވެދާނެއެވެ.\nއަސްލަން އިނީ އަރީނަށް ބަލާށެވެ. އޭގެ ތިން މީހުން ބޮޑުވީ ސަބީނާ ކައްކާ އެއްޗެހި ކައިގެންނެވެ. ބޭރުން ކާއެއްޗެހި ގެނައުމަކީ އެއްވެސް އިރަކު ސަބީނާ އެހާ ތަރުހީބު ދޭ ކަމެއް ނޫނެވެ. އޭނާ އާ ރެސިޕީތައް ބަލައިގެން ކުދީންނަށް ކަމުދާ ތަފާތު ބާވަތްތައް ތައްޔާރު ކުރެއެވެ. އަމިއްލަ ފައިމައްޗަށް ތެދުވެވެން ދެން މަންމަގެ އަތުން ހަދާ ކޮންމެ އެއްޗަކީ އެންމެ މީރު ކެއުމެވެ. ވީއިރު އަރީން މިހާ ބަދަލުވާން ޖެހުނު ސަބަބެއް އަސްލަންއަކަށް ނުވިސްނެ އެވެ. ހުކުރު ދުވަހަށްވާތީ ޚާއްޞަކޮށްލުމަށް މީހެއްގެ އެހީއަކާ ނުލާ މަންމަ އެތައް ވައްތަރެއް ތައްޔާރުކޮށްފައި ހުރިތަން ސުފުރާ މަތިން ފެނެއެވެ. އަރީންގެ އެފަދަ ބަސްތަކަށް އާދެފައި ވިޔަސް މަންމަގެ ވެސް ހިތެއް އޮންނާނޭކަން އަސްލަންއަށް އެނގެއެވެ. ދެރަވިޔަސް އެ މަންމަގެ މޫނުމައްޗަކުން ނުދައްކާނެއެވެ. ދަރީންނަށް ވިޔަތީ ކަންފަތަށް އެފަދަ ބަސްތައް އިވޭ ވަގުތު ހަމަ އެހިނދުން މަޢާފުކުރާނެއެވެ.\n"މަންމާ... ވަރަށް މީރު..." ލުއި ހިނިތުންވުމަކާއެކު މަންމައަށް ބަލާލަމުން އަސްލަން ބުނީ އާދައިގެ މަތިންނެވެ. ޖެހިގެން އިން މަލްސާ ބައްޕައާ ބައިވެރި ވެލިއެވެ. މާމަގެ ކުކުޅު ރިހަކަން އެންމެ މީރީ އެކުއްޖާ ބުންޏެވެ. ރިދާން އާއި ފަވާދުގެ ތަޢުރީފު އިއްވާލިއެވެ. ސަބީނާއަށް ހީނލެވުނީ ބޭއިޚްތިޔާރުގައެވެ. އަރީންގެ ވާހަކަތައް ފޫބައްދަން އެހެން ދަރީން ކުރާ މަސައްކަތް އެނގި ހުރެއެވެ. އެއީ ވެސް ތަފާތު އުފާވެރިކަމެއް އޭނާއަށް އިޙްސާސްކޮށްދިން ވަގުތުކޮޅެކެވެ.\nއަސުރުން ފޭބި އައްޔޫބު އެނދުގައި މަޑުކޮށްލި އެވެ. މަޑުމަޑުން މޭގައި ފިރުމާލި އެވެ. ފުންކޮށް ނޭވާލި އެވެ. މޭގައި ނުރިއްސާތީ އޭނާއިނީ މަޣްރިބު ނަމާދަށް މިސްކިތަށް ދިއުމުގެ ފިކުރުގައެވެ. އޭރު އަދި ރޫމާ މުސައްލަ މަތިން ނުފައިބަ އެވެ. އެހެންވިޔަސް ރޫމާ އެގޮތުގައި މުސައްލަ މަތީ އިންނަތާ ގިނައިރު ވެއްޖެކަން އައްޔޫބަށް ފާހަގަވި އެވެ. ޒިކުރުތަކާއި ހަވީރަށް ޚާއްޞަ ދުޢާތައް ކިޔުމުގައި އިނީއޭ އައްޔޫބު ހީކުރިއެވެ. އެހެންވެ ހިމޭނުން އިނދެ އޭނާ ވެސް ތަސްބީހަ ނެގީއެވެ.\n"ރޫމާ... ރޮނީތަ؟" ފުރަގަހަށް ވާހެން ރޫމާ އިނަސް އޭނާ ލޯ ފުހޭކަން އައްޔޫބަށް އެނގުނީ އެވެ.\n"ﷲއަށް ޓަކައި، ސަބީއަށް އަހަރެމެންގެ ނޯޔާ ދޭން އައްޔޫބު ބުނީ، އަހަރެން ވެސް ﷲ އަށް ޓަކައި، އައްޔޫބުގެ އަތްމައްޗަށް ހުރިހާ ކަމެއް ދޫކޮށްލައިފިން." ރޫމާގެ އަޑު ވެސް އޭނާ ރޮނީކަން ބުނެދީފި އެވެ.\n"ދެން ކީއްވެ ތި ރޮނީ، އޭރު ސަބީ ކީކޭ ބުނީ؟ އެ ވާހަކަ އަދި ކިޔައެއް ނުދެމެންނު."\nރޫމާ ދެ ލޯ ފުހެލި އެވެ. ފިރުކިފައި އައިހެން އެނދު ކައިރީ އިން ފިރިމީހާގެ ފައިކައިރީ މަޑުކޮށްލިއެވެ. އައްޔޫބުގެ ކަކުލުގައި ބޯޖައްސާލިއެވެ. އެ ބޮލުގައި ނުހަނު އަވަހަށް އައްޔޫބު ފިރުމާލަ ދިނެވެ.\n"ތަށިބަރި ހިފައިގެން އައިސްފަ ސަބީ މަޢާފަށް އެދިފަ ދިޔައީ، ފަހުން ވާހަކަ ދައްކާނީއޭ ބުނި... އަސުރަށް އެރުމުގެ ކުރީން ގުޅީ ނުހުރެވިގެންނޭ ބުނީ، ނޯޔާއާ ގުޅުވައި ދެއްކުނު ވާހަކައާ މެދު ނުވިސްނާށޭ ބުނީ، އެހެން ބުނެވުނަސް އެގޮތަށް އެކަން ވާން ނުޖެހެޔޭ ބުނި، އަހަރެމެން ދެމީހުންނަކީ ހިތަށް އަރާ ކޮންމެ އެއްޗެއް ބުނެވޭވަރުގެ ގާތް މީހުންކަން ސަބީ ހަނދާންކޮށް ދިނީ، އުފެދު ޚިޔާލެއް ހަމައެކަނި ފާޅުކޮށްލީއޭ... އެކަމާމެދު އަހަރެން ނުވިސްނާށޭ ބުނި..." ރޫމާ ވާހަކަ ހުއްޓާލާފައި ނޭފަތް ދަމާލި އެވެ. އޭނާ ހުރީ އަދި ދުވަސްކޮޅަކަށް ހުރިހާކަމެއް ފަސް ކުރެވި ދާނޭ ހީކޮށްގެންނެވެ. ނަމަވެސް ސަބީނާ އެގެއަށް އައީއެވެ. އިސްވެ މަޢާފަށް ވެސް އެދުނީއެވެ. ކިތަންމެ ވަރަކަށް ހިތް އެދުނަސް އެގޮތަށް ކަންތައްތައް ނުވާނޭކަން ރޫމާއަށް ވިސްނުނީއެވެ.\n"ރޫމާ ރޯންޖެހުނީ ކީއްވެ؟" ބޮލުގައި ފިރުމާލާފައި އަނބިމީހާ ނަގައި ގާތުގައި ބައިންދަމުން އައްޔޫބު ސުވާލު ކުރި އެވެ.\n"މިކަމުގައި އޮތް ހެވެއް ވިސްނޭ ވަރަށްވުރެ އަހަރެންގެ ދަރިފުޅަށް ވާނޭ ގޮތަކާމެދު ކަންބޮޑުވެ ގަންނަ ބިރު ބޮޑީ." ރޫމާ ތެދު ހާމަކުރިއެވެ. އައްޔޫބު ބަދަލު ކޮށްލީ ލުއި ހިނިތުންވުމެކެވެ.\n"ތީ މަންމަ، ދަރީން ދޫކޮށްލަން ޖެހުމުން އެންމެ ފުންއަސަރެއް ކުރާނީ މަންމަގެ ހިތަށް، ނުވަމަސްވަންދެން އެ ދަރީން އުފުލީ ތިހަށިގަނޑުގައި، އޭރުއްސުރެ ތި ހިތް އެ ދަރީންގެ މައްޗަށް އެތައްގުނައަކަށް ތަނަވަސްވެގެންވޭ، އެކުދީން އަހަންނަށް ކުރާ ޤަދަރަކީ ރޫމާ އަހަންނަށް ދެމުން އައި ޤަދަރާއި ޢިއްޒަތް، އެހެންވީމަ އެންމެ ކުއްޖަކުވެސް ދުރުގައި ދިރިއުޅުމެއް ފެށުމަކީ މަންމަގެ ހިތަށް އެތައް ވަހުމެއް ވަންނާނޭކަމެއް، ޚާއްޞަކޮށް ނޯޔާއަށް ޓަކައި އަހަރެމެން މި ނިންމާ ނިންމުން، މިހާރަކީ އެކަކުއަނެކަކު އެނގި، ލޯބިވެގެން ކައިވެނި ކުރާ ޒަމާން." އައްޔޫބުގެ އަޑުގައިވި އޯގާތެރިކަން ރޫމާއަށް އިޙްސާސް ވެއެވެ.\n"އެކަމަކު... ސަބީ އެ ބުނީނު އެއީ އެހެން ބުނި ވާހަކައެއް ނޫނޭ، ނިންމުން ބަދަލު ކުރާނޭ ފުރުޞަތެއްނު މި ލިބުނީ، އެކަކަށް ވެސް އަދި ނޭނގެއެއްނު." ރޮމުން ރޫމާ ބުންޏެވެ.\n"ރޫމާ، މަގޭ ލޯބިވާ އަނބިމީހާ... އަހަރެމެން މި ނިންމުން ނިންމީ ކިހިނެއްކަން ހަނދާން ކުރޭ، މީހަކަށް ނޭނގޭނޭ ބުނެ، ކުޑަކުދީން ދައްކާ ކަހަލަ ވާހަކަ ނުދައްކާ، ﷲ ހެކިކޮށް، އެކަލާނގެއަށް ވަކީލު ކުރުމަށްފަހު، ނިންމުން ބަދަލު ކުރަންވީތަ؟" އައްޔޫބުގެ ވާހަކައިން ރޫމާއަށް ތިރީ ތުންފަތުގައި ދަތްއަޅާލެވުނެވެ. ﷲ އަށް ސިއްރު ވެގެން އެއްވެސް ކަމެއް ނުވެއެވެ.\n"ނިމުނިއްޔާ މުސައްލަ ނަގައި، ރޫމާ، އަހަރެމެން ނޯޔާއާ ވާހަކަ ދައްކަންވީ ވަގުތު ޖެހިއްޖެ، އެމަންޖެ ގޮވައިގެން އާދެބަލަ." ރޫމާގެ އަތްތިލައިގަ ފިރުމާލާފައި އައްޔޫބު ވާހަކަދެއްކިއެވެ. ރޫމާގެ ކޮނޑުގައި ހިފައި ކުރިމަތިވާނޭހެން އަނބުރާލި އެވެ. ތެމިފައިވާ ދެ ކޯތާފަތް އައްޔޫބު ފުހެލަދިނެވެ. މިއަދު އޭނާއަށްވުރެ ރޫމާ ހިތްވަރުގަދަކަން އެނގިއްޖެއެވެ. ހިތަށް ކުޅަދާނަނުވެގެން ރޮވޭއިރު ވެސް އޭނާ ﷲ އަށް ޓަކައި ފިރިމީހާގެ ނިންމުމާ ޚިލާފެއް ނުވިއެވެ.\nމަންމަގެ ލޮލުގައި ހުރި މަޑު ރަތްކަން ނޯޔާގެ ހިތަށް ހާސްކަން ވެރިކުރުވި އެވެ. މަންމައާއި ބައްޕަ އެކުގައި ތިބެ އެންމެންފަހުން އޭނާއާ ވާހަކަދެއްކީ މެލޭޝިއާއަށް ފުރަން އޮއްވަ އެވެ. އެ ދުވަހު ދެމީހުން ވަރަށް ގިނަ ނަޞޭޙަތް ދިނެވެ. މަންމައަށް ރޮވެން ވެސް ރޮވުނެވެ. މިފަހަރު އޭނާ އެމީހުންގެ ކުރިމައްޗަށް ހާޟިރު އެކުރީ ކީއްވެކަން ލަފާކޮށްލަން ވެސް ނޭނގެއެވެ. އެހެންވިޔަސް ކޮންމެވެސް ކަމެއް ވެއްޖެޔޭ ނޯޔާގެ ހަވަނަ ޚިއްސު ބުންޏެވެ.\nއައްޔޫބުގެ ވާހަކަ އަޑު އަހަން ނޯޔާ އިނީ ބުނާނޭ އެއްޗެއް ނޭނގިފައެވެ. އިރުއިރުކޮޅާ މަންމައަށް ބަލާ ލެވެއެވެ. ނަމަވެސް އިސްޖެހި ގޮތަށް މަންމަ އިސްއުފުލާލީ ބައްޕަގެ ވާހަކަ ނިމުނީމައެވެ. އައްޔޫބު ކުރިއަށް ޖެހިލައި ނޯޔާގެ ކަނާއަތްތިލައިގަ ހިފާލިއެވެ. ނޯޔާއަށް ބަސްބުނުގެ އިޚްތިޔާރު ދިނެވެ.\n"ބައްޕަގެ ޔަގީންކަމާމެދު ސުވާލެއް ނުކުރާނަން، މަންމައާއި ބައްޕަ ރުހޭ ގޮތެއް އޯކޭ... އެކަމަކު... މަންމައެއްގެ ޒިންމާ އަދާ ކުރެވޭނެ ކަމުގެ ޔަގީންކަމެއް ނެތް، ކުދީން ބަލާނީ ކިހިނެއްކަމެއް ކުޑަކޮށް ވެސް ނުވިސްނޭ." ނޯޔާ އިސްޖަހާލައިގެން އިނދެ ވާހަކަދެއްކިއެވެ.\n"ރޫމާ..." އައްޔޫބު ގޮވާލީ ނޯޔާއަށް ވިސްނައިދިނުމުގައި އޭނާއަށް އެއްބާރުލުން ދޭން އެދޭ ފަދައިންނެވެ.\n"މާޝާﷲ! މަންމަގެ ނޯޔާއަކީ ވަރަށް ހުސިޔާރު ކުއްޖެއް، ކަންކަން ވަރަށް އަވަހަށް ނަގައިގަނޭ، އަންހެނަކަށް ނޫނީ މަންމައަކަށް ނުވެވޭނެ، އަހަރެމެން އަންހެނުންނަކީ އުފެދުމުގައި ވެސް މައިވަންތަކަމުގެ އިޙްސާސް ލައްވާފައިވާ ބައެއް، ދަރިއަކު ހުރެގެންނެއްނޫން އެ ލޯބި އުފެދެނީ، ސަބިއްތަ ވެސް ހުންނާނެ ނޯޔާއަށް އެހީވާން، މަންމައެކޭ ތަފާތެއް ނުވާނެ، އެކަން މަންމައަށް ޔަގީން." ރޫމާގެ ވާހަކައަށް މަޑުމަޑުން ނޯޔާ ބޯޖަހާލިއެވެ. އެއްވެސް ޔަގީންކަމެއް އޭނާގެ އަމިއްލަ ނަފްސަކަށް ނެތެވެ.\nސަބީނާއަށް އެ ޚަބަރު ދޭން ގަސްދުކުރާކަން އައްޔޫބު ބުންޏެވެ. އެކަމަށް ވެސް ނޯޔާ ބޯޖަހާލީއެވެ. މަންމައާއި ބައްޕަގެ އެ ނިންމުމާމެދު ވިސްނަން އިނދެއެވެ. އިތުރު ވާހަކައެއް ދައްކަން ނެތުމުން ނޯޔާ ނުކުމެގެން އައީ ކޮޓަރިއަށެވެ. އެ މޫނަށް އުދާސްކަން ވެރިވެފައި ހުރި ހާލުގައެވެ.\nފައި ކުރުކޮށްލައިގެން އެނދުގައި ނޯޔާ އިނެވެ. އެނދުމަތިން ކުޝަންއެއް އުނގަށް ލައިގެން އޭގައި ހިފަހައްޓާލައިގެންނެވެ. ފުރަތަމަ ފަހަރަށް އަސްލަންއާ މެދު އޭނާ ވިސްނާލި އެވެ. އެ ދެމީހުންނެކޭ ބީރައްޓެހިންނެކޭ ތަފާތެއް ނެތެވެ. އޭނާ ހުންނަ ގޮތެއް ވެސް ނޯޔާއަށް ސިފައެއް ނުކުރެވުނެވެ. ދެމެދުގައި އުމުރުގެ ފަރަގު ހުންނާނޭކަން ނޯޔާއަށް ގައިމު ވެއެވެ. ދެން އޮތީ އޭނާގެ ތިން ދަރީންނެވެ. މަންމައާއި ބައްޕަ އެކުދީން ކުޑައޭ ބުންޏަސް އެތަނުން ދެ ކުދީން ތިބީ ދުނިޔެމަތީ ވާނުވާ އެނގޭވަރު ވެފައޭ ނޯޔާގެ ހިތް ބުންޏެވެ. އޭނާއަށް އެ ދެބެން އެގޭ ތެރެއިން ފެނިފައި ހުރީމައެވެ.\nސިޓިންރޫމުގައި އައްޔޫބާއި ރޫމާ ތިބީ އެއް ސޯފާގަ އެވެ. އަރިމަތީ ހުރި ސޯފާ ގޮނޑީގައި އިނީ ސަބީނާއެވެ. ރޫމާ ކިޔައިދީފިކަން އައްޔޫބު ހާމަ ކުރުމުން ސަބީނާ ލަދުގަތެވެ. ވަގުތުން އެއީ އެހެން ދެއްކުނު ވާހަކައެއް ނޫންކަން ސަބީނާ ބުނަން ފެށިއެވެ.\n"ސަބީ ބޭނުންނަމަ އަހަރެމެންގެ ނޯޔާ ގެންދަންވީ، އެކަމަކު އަސްލަން ވެސް ރުހެންޏާ." އައްޔޫބު ބުންޏެވެ.\n"މަޑުކޮށްބަލަ... ހަމަ ރަނގަޅަށްތަ މަށަށް މި އަޑުއިވުނީ، ރޫމާ! ހެޔޮނުވާނެ..." ސަބީނާއަށް ޤަބޫލު ކުރަން ދަތިވި އެވެ.\n"ސަބީއަށް އިތުބާރުނުކޮށް ދެން އަހަރެން އިތުބާރުކުރަން ހުރީ ކާކަށް، އަހަރެންގެ ދަރިފުޅު ސަބީ ގެންދަން ބޭނުންވިއިރު، އެކުއްޖާ ހުރިހާ ކަމަކަށް ވެސް ވަރަށް އާވާނެކަން ދަންނަންވާނެ، އަހަރެންގެ ދަރީން ބޮޑެތިވީ ކިހިނެއްކަން ސަބީއަށް އެންމެ ރަނގަޅަށް އެނގޭނީ، އެކުދީންނަކީ ބަދިގެއަށް ވަދެ އުޅުނު ކުދިބައެއް ނޫން، އަސްލަން ޖެހޭނެ ވަރަށް ކެތްތެރި މީހަކަށް ވާން." ރޫމާގެ ޖަޒުބާތުތައް އެ މޫނުން ފާޅުވޭވޭ ހުއްޓެވެ. ލުއި ހިނިތުންވުމަކާއެކު ސަބީނާ ގޮނޑިން ތެދުވި އެވެ. ހަލުވިކޮށް އައިސް ރޫމާގެ ގާތުގައި އިށީނެވެ. އޭނާގެ ދެއަތުގައި ހިފަހައްޓާލިއެވެ.\n"ވަޢުދުވަން... ރޫމާ، ކަންބޮޑު ނުވޭ، އަހަރެން ވަޢުދުވަން، އަހަރެންނާ ހަވާލުވާ ހިސާބުން އެވީ އަހަރެންގެ ވެސް އަންހެން ދަރިއަކަށް، ގާތުގައި ދަސްކޮށްދޭން، އެހީވާން... އަހަރެން ހުންނާނަން، ރޫމާ... އަހަރެން... ތި ހެޔޮކަމަށް ޝުކުރިއްޔާއަކުން ނުފުދޭނެ، އެކަމާ އެއްވަރުވާވަރުގެ ލަފުޒެއް އަހަރެންގެ ދުލާ ހަމައަކަށް ނާދޭ، އެކަމަކު ތީ... ތީ ދެދުނިޔޭގެ އެކުވެރިއެއް، އަހަރެންގެ ހެޔޮ ދުޢާ އަބަދުވެސް ރޫމާއާއި ތިޢާއިލާއާއެކުވޭ." ސަބީނާގެ ހިނިތުންވުން ފުޅާވެފައިވާއިރު ރޫމާގެ ދެ ލޮލުން ކަރުނަ ނިރާލައިފަ ވެއެވެ.\n"އަހަރެން ހަމަ މިހާރު ގޮސް އަސްލަންއާ ވާހަކަ ދައްކަން ބޭނުން ވަނީ." ކެތްތެރިކަން ކުޑަވެފައި އިންހެން ސަބީނާ ބުންޏެވެ.\n"އަވަހަށް ދޭ." އައްޔޫބު ހުއްދަ ދިނެވެ.\n"ނޫން... ނުވާނެ ތިކަމެއް." ސަބީނާގެ ވާހަކައަކަށް ވަގުތުން އަސްލަން ދެކޮޅު ހެދި އެވެ.\n"ނަސީބު އައިސް އަތުގައި ހިފީމާ ވެސް ފުރަގަސްދެނީތަ؟ ނޯޔާއަކީ އަހަރެމެންނަށް އެނގޭ ކުއްޖެއް، މަންމަ ލޮލުންބޮލުން ރުހޭ ކުއްޖެއް، ރޫމާ ހަމަ ހުރެފަ އެއްބަސްވިއްޔޭ އަސްލަންއަށް ހީވަނީތަ؟ އަހަރެން ދުށީން އޭނާގެ ދެ ލޮލުން ކަރުނަ ހިލިފައި ހުރިތަން، އެކަމަކު އަސްލަންގެ ކުދީންނަށް ޓަކައި، އަހަންނަށް ޓަކައި... އެ ދެމަފިރިން އެއްބަސްވީ."\n"ނޯޔާ... ނޯޔާ އެއްބަހެއް ނުވާނެ، އޭނާ މާ ކުޑަވާނެ..." އަސްލަންއަށް ދެފަރާތަށް ބޯ ހޫރާލެވުނެވެ. (ނުނިމޭ)


Gavaaidhu hedhee Yameen ge gekolhaai mudhaa dhaulathah nagan: Idhikolhu | Mihaaru\nގަވާއިދު ހެދީ ޔާމީންގެ ގެކޮޅާއި މުދާ ދައުލަތަށް ނަގަން: އިދިކޮޅު\nކުރީގެ ރައީސް އަބްދުﷲ ޔާމީން: އެމަނިކުފާނުގެ ގެކޮޅާއި މުދާ ދައުލަތަށް ނެގުމަށް މަސައްކަތް ކުރަމުން އަންނަ ކަމަށް އިދިކޮޅުން ތުހުމަތުކުރޭ. --ފޮޓޯ/މިހާރު\n12 އޯގަސްޓް 2020 - 11:34\nމަނީ ލޯންޑްރިން އާއި ޓެރަރިޒަމަށް ފައިނޭންސް ކުރުމުގެ ކުށުގައި ދައުލަތަށް ނަގާ މުދަލާ މެދު އަމަލުކުރާނެ ގަވައިދެއް އެކުލަވާލައި، މިދިޔަ ހޯމަ ދުވަހުން ފެށިގެން އަމަލުކުރަން ފަށާފައިވާއިރު މަނީ ލޯންޑްރިންގެ ކުށުގައި ޔާމީން ގެންދަވަނީ މާފުށީ ޖަލުގައި ފަސް އަހަރުގެ ހުކުމެއް ތަންފީޒު ކުރައްވަމުންނެވެ. އެ މައްސަލައިގައި ފަސް މިލިއަން ޑޮލަރު (77 މިލިއަން ރުފިޔާ) އިން ޖޫރިމަނާކޮށް، އެ ފައިސާ ހަ މަސް ތެރޭގައި މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ދައްކަން ކްރިމިނަލް ކޯޓުން މިދިޔަ އަހަރުގެ ނޮވެމްބަރު 28 ގައި ހުކުމް ކުރި އެވެ.\nTerrorism ah finance kohgen dhaulathah nagaa mudhalaa medhu amalukuraane gothuge gavaidhah amalukuran fashaifi\nއެކަމަކު، ހުކުމާ އެއްގޮތަށް އެ މަނިކުފާނު ފައިސާ ނުދައްކަވާތީ ދައުލަތުން ވަނީ ސިވިލް ކޯޓުގައި ދައުވާކުރަން ނިންމައިފަ އެވެ.\nޕީޕީއެމުން ރޭ ނެރުނު ބަޔާނެއްގައި ބުނެފައިވާ ގޮތުގައި ޔާމީންގެ މުދާ ދައުލަތަށް ނަގަން ސަރުކާރުން ދަނީ ރާވައިގެން ކަންތައްތަކެއް ކުރަމުންނެވެ. އެމްއެމްއޭ އިން ގަވާއިދެއް ގެޒެޓްކުރީ އެ މަގްސަދުގައި މަކަރާއި ހީލަތުން ކަމަށް ވެސް އެ ދެ ޕާޓީން ތުހުމަތުކުރި އެވެ.\nއެ ބަޔާނުގައި ބުނީ މީހުންގެ އަމިއްލަ މުދާ މިފަދަ ގޮތަކަށް ދައުލަތަށް ނެގުމަކީ ސިޔާސީ މަގްސަދެއް ހާސިލްކުރުމަށްޓަކައި ހިންގާ ވަރަށް ނާތަހުޒީބު އަމަލެއް ކަމަށެވެ.\n"އަދި މިއީ މި ސަރުކާރު ބަލިކަށިވެ ތާއީދު ކުޑަވަމުންދާއިރު ރައީސް ޔާމީންގެ އިތުރުން މި ކޯލިޝަންގެ އެކިއެކި ފަރާތްތަކާ މި ސަރުކާރާ ދެކޮޅަށް ފާޑުކިޔާ ކޮންމެ ފަރާތްތަކަށް ވެސް އަމާޒު ކުރުމަށް ބޭނުންކުރާނެ ހަތިޔާރެއް ކަމުގައި ދެކެމެވެ،" ޕީޕީއެމް/ޕީއެންސީން ބުންޏެވެ.\nމި ކަންކަމާ ކުރިއަށް އޮތް ތަނުގައި މި ސަރުކާރުގެ ބޭފުޅުން ވެސް ކުރިމަތިލައްވަން ޖެހިދާނެ ކަން އިދިކޮޅުން ވަނީ ހަނދާންކޮށްދީފަ އެވެ. އެއާއެކު ޔާމީނަށް އަނިޔާކުރުން ހުއްޓާލައި މިނިވަންކުރަން ގޮވައިލާ ގޮވައިލުން ތަކުރާރުކޮށްފައިވެ އެވެ.\nޔާމީންގެ ގެކޮޅާއި މުދާ ނަގަން ސަރުކާރުން މަސައްކަތް ކުރަމުންދާ ކަމުގެ ތުހުމަތު އިދިކޮޅުން ކޮށްފައިވާ އިރު، އަމިއްލަ ގެކޮޅު ގ. ދޫވެހި ވިއްކައިލައްވައި ހެންވޭރުކޮޅުން ޔާމީން ބައްލަވައިގެން ބިމެއްގައި 25 ބުރީގެ އިމާރާތެއް އަންނަނީ ކުރަމުންނެވެ. ހ. ނޫފަރުގެ އާއި ދޫވެހި ބަދަލުކުރެއްވީ އެވެ. އެ މުއާމަލާތް ހިންގި ގޮތާ މެދު ވަރަށް ބޮޑަށް ފާޑުކިއުން އަމާޒުވި އެވެ. އަދި، ރައީސަކަށް ހުންނަވައި، މާލޭގައި އިމާރާތް ކުރުމުގެ ހުއްދަ ދީފައިވާ އެންމެ އުހަށް އަމިއްލަ ގެކޮޅު ހައްދަވަން ފެއްޓެވެމުން ވެސް ޔާމީނަށް ތުހުމަތުތަކެއް ކުރި އެވެ.\nއެ ގެކޮޅު އިމާރާތް ކުރެއްވުމުގައި ދައުލަތުގެ ފައިސާ ހިމެނޭނެ ކަމަށް ކުރި ތުހުމަތުތައް، ޔާމީން ވަނީ ދޮގުކުރައްވައިފަ އެވެ.\nއެމްއެމްއޭ އިން އާއްމުކުރި ގަވައިދު ބުނާ ގޮތުން، ދައުލަތަށް ނަގާ ފައިސާ އާއި މުދަލުން ލިބޭ އާމްދަނީ ޖަމާކުރަން ކަމާބެހޭ އިދާރާ އިން، އެ އިދާރާގައި އެކައުންޓެއް ހުޅުވަން ޖެހޭނެ އެވެ. އެ އެކައުންޓަށް ފައިސާ ނެގޭނީ، ކަމާބެހޭ އިދާރާ އިން އަންގާ ގޮތެއްގެ މަތިންނެވެ.\nދައުލަތަށް ނަގަން ކޯޓުން އަމުރުކުރި ފައިސާ ހުރީ ބޭންކް އެކައުންޓެއްގައި ކަމަށްވާ ނަމަ ކަމާބެހޭ އިދާރާ އިން އެ އެކައުންޓެއް އޮތް ބޭންކަކަށް ކޯޓު އަމުރު ހުށަހެޅުމުން، ކޯޓު އަމުރުގައި ބަޔާންކޮށްފައިވާ ފައިސާ އެ އެކައުންޓުން އުނިކޮށް، އެމްއެމްއޭގައި ހުޅުވާފައިވާ އެކައުންޓަށް އެ ބޭންކަކުން ޖަމާކުރަންޖެހޭނެ އެވެ. އޭގެ އިތުރުން، ދައުލަތަށް ނަގަން ކޯޓުން އަމުރުކުރި ފައިސާ ހުރީ ދައުލަތުގެ އިދާރާއެއްގެ ނުވަތަ އެހެން ފަރާތެއްގެ ބެލުމުގެ ދަށުގައި ކަމަށްވާ ނަމަ، ކަމާބެހޭ އިދާރާ އިން އެ ފަރާތަކަށް ކޯޓު އަމުރު ހުށަހެޅުމުން، އެ އެކައުންޓަށް ޖަމާކުރަން ޖެހޭނެ ކަމަށް ވެސް ގަވާއިދުގައިވެ އެވެ.\nކުށްކުރުން ޓެރަރިޒަމް ކްރިމިނަލް ކޯޓް އެމްއެމްއޭ މަނީ ލޯންޑްރިން ރައީސް އަބްދުﷲ ޔާމީން ކޮރަޕްޝަން އެމްއެމްޕީއާރްސީގެ ކޮރަޕްޝަން އިދިކޮޅު ފަރާތްތައް ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު\n54 ކޮމެންޓް, 108 ރިއެކްޝަންސް\nއެނގެ ނަގަން ޖެހޭ\nދައުލަތުންވައްކަންކުރި އެންމެންގެ މުދާ ދައުލަތަށް ނަގަންޖެހޭ.\nގަވާދުހަމަބަރާބަރު ދަރަނިނުދައްކާނަމަ އެހެން މީހުންނާ އެއްގޮތައް އަމަލުކުރަންޖެހޭނެ\nތިވިދާޅުވަނީ ތެދެއްކަމަށް ވާނަމަ ވަރަށް ރަގުކަމެއް، ނަންގަވަން ޖެހޭ އަޅުގަޑުމެން ބަލަން ތިއްބަ ލިބިލެއްވި ފައިސާ ތިންވަރަކަށް އަހަރު ތެރޭ، ޔާމީން ވިދާޅުވި މުސާރަ އެއްކޮށް ނަންގަވަން ފެއްޓެވީ ފައިސާގެ ދަތިކަން ހުރެގެންކަމަށް އެފަހުން ތިންއަހަރު ނުވެ ތި ޓަވަރު އަޅުއްވަން ފެއްޓެވީ އެއިރު ހުންނެވީ މިކުޑަކުޑަ ރާއްޖޭގެ ރައީސުލްޖުމުހުރިއްޔާގެ މަގާމުގަ.............\nއަދުރޭ ހާސްނުވޭ ވެރިކަން ލިބުނީ މާ އެބައި ހަ މަކޮށްލީ މާ ރަގަޅުވާނެ\nތީ ނަގަންޖެހޭ ތަނެއް. ދޫކޮށްގެން ނުވާނެ..\nކުރީގެ ރައީސް ވެލާނާގެ އިބްރާހީމް ނާސިރުގެ މުދާވެސް މައުމޫނުގެ ވެރިކަމުގައި ދައުލަތަށް ނެގިއެވެ. ދައުލަތަށް ނަގަންޖެހޭ ކޮންމެ މުދަލެއްވެސް ނަގަންޖެހޭނެއެވެ. ޔާމީނެއް މައުމޫނެއް ނަސީދެއް އިބޫއެއް ކާސިމެއް އިސްތިސްނާ ނުވާނެއެވެ.\nއަޞްލު ކޮރަޕްޝަން ހިންގި މީހުންނާ މެދު އެއްވެސް ދަޢުވާއެއް ކޮށްފައެއް ނުވޭ. ރައީސް ޔާމީންގެ މައްޗަށް ކުރީ މަނީ ލޯންޑްރިންގ ގެ ދަޢުވާ. މިއީ އޭގެ ޒާތުގައި ވެސް އަނިޔާއެއް. ރައީސް ޔާމީން ކޮރަޕްޝަން ހިންގެވި ކަމަކަށް ސާބިތުވެފައެއް ނެތް. ގެދޮރު ނަގަންވެއްޖިއްޔާ ކުރިއަށް ހުރި ތަނުގައި ވަރަށް ގިނަ މީހުންގެ ގެދޮރު ނެގޭނެ ޖާގަ ފަހިވެގެން ދާނެ. މިއީ ކުރިމަގަށް ހުޅުވާލެވޭ ނުބައި ދޮރެއް. އިތުރު ފިތުނައެއްގެ ފެށުން.\nޔާމީނުގެ މުދާނަގަން ކަމަށް ތިބުނި މީހުންގެ މުދާ ނަގާވާފެކަމުގެ ބިރަށް ދޯ ތިހެން ތިބުނަނީ. ކޮބައިތަ ގޯނިގޯނީގައި ފައިސާ ބެހިކަމަށް ނިކަން ފަޚްރުވެރިކަމާއެކު ބުނި މީހާއާއި އެފައިސާ އަމިއްލަ އެކައުންޓްތަކަށް އެޅިމީހުންނާއި އެފައިސާއިން ފެންވަރާ ޖަރީވެގެންތިބި މީހުން. އެމީހުންއަތުން އެ އަތުލަންޖެހޭނެ. ނަންތައް ލިޔަންވެއްޖިއްޔާ ލިސްޓް ނިކަން ދިގުވާނެ.\nފުދޭވަރެއްގެ ލާރިކޮއްވިއްޔާ ހަރާމެއް ހަލާލެއް ބަލާނެކަމެއް ނެތޭ ބުނެފަ ރައްޔިތުންގެ ފައިސާތައް ދަބަސް ދަބަހުގަ ގެއަށް ވެއްދީމަ ގެދޮރާ އަނބިދަރިންވެސް ދައުލަތަށް ނަގަންވީ


Meedhoo Football Team Ah Finifenmaluge Maruhabaa Eh Kiyaifi - Vaguthu\nމީދޫގެ ފުޓްބޯޅަ ޓީމަށް ފިނިފެންމަލުގެ މަރުޙަބާއެއް ކިޔައިފި\nމިނިވަން ޗެންޕިއަންޝިޕްގައި އެއްވެސް މެޗްއަކުން ބަލިނުވެ ފައިނަލްއަށް ދަތުރު ކުރުމުން، ރ.މީދޫގެ ފުޓްބޯޅަ ޓީމަށް ފިނިފެންމަލުން މަރުޙަބާ ކިޔައިފިއެވެ. ފިނިފެންމަލުން މަރުޙަބާ ކިޔާފައިވަނީ ކުޅުންތެރިންގެ މައިންނެވެ.\nއެކުވެރި ކަމުގެ ލާމަސީލު ނަމޫނާއެއް އަބަދުވެސް ދައްކަމުން އަންނަ މީދޫގެ ފުޓްބޯޅަ ޓީމް އެއްވެސް މެޗަކުން ބަލިނުވެ ފައިނަލްއަށް ދަތުރު ކުރުމާ ގުޅިގެން ފިނިފެންމަލުން މަރުޙަބާ ކިޔުމުގެ އިތުރުން އިތުރު ޙަރަކާތްތަކެއްވަނީ ކުރިޔަށް ގެންގޮސްފައެވެ.\nމިގޮތުން ފުރަތަމަ ކަމަށް އިއްޔެ ހަވީރު ވަނީ އެރަށު ކަނބަލުން އިސްނަގައިގެން ރަށުގައި ސައިކަލު ބުރެއް ބާއްވާފައެވެ. އަދި ރ.މީދޫ ފުޓްބޯޅަ ޓީމް ޕުރެކްޓިސް ކުރާ ސަރަހައްދަށް ގޮސް ސަޕޯޓަރުންނަށް ސަޕޯޓްދިނުމުގެ ހަރަކާތްތަކެއްވެސް ވަނީ ކުރިޔަށް ގެންގޮސްފައެވެ. ފަހު އިވެންޓެއްގެ ގޮތުން ފުޓްބޯޅަ ކުޅުންތެރިން ޕުރެކްޓިސް ނިންމާލި ގަނޑިޔާ ދިމާކޮށް ސަޕޯޓާރުންގެ ބޭންޑްވަނީ ފުޓްބޯޅަ ޓީމްގެ ބައިވެރިން ރަސްމީ އިއްޒަތުގައި ގެންގޮސްފައެވެ. އަދި މީދޫގެ ރައްޔިތުންގެ ފަރާތުން ކުޅުންތެރިނަށްވަނީ ޚާއްސަ ސަޔެއް ތައްޔާާރުކޮށްފައެވެ. މި ހަރަކާތްތަށް ނިންމާލާފައިވަނީ ޓީމުގެ ކުޅުންތެރިންގެ މަންމައިން އެކަނބަލުންގެ ދަރިންނަށް ދިން ފިނިފެންމަލަކުންނެވެ.\nމީދޫއިން "ވަގުތު"އާއި ވާހަކަ ދެއްކި މީހެއް ބުނެފައިވަނީ މިފަހަރުގެ މިނިވަން ޗެންޕިއަންޝިޕްގެ ތަށި ﷲގެ އިރާދަފުޅުން މީދޫއިން ކާމިޔާބު ކުރާނެ ކަމަުގެ ފުރިހަަމ ޔަގީންކަން އެބައޮތްކަމުގައެވެ.\n"2015 ވަނަ އަހަރުން ފެށިންގެން މިނިވަން ޗެންޕިއަންޝިޕްގައި މީދޫގެ ފުޓްބޯޅަ ޓީމް މިދަނީ ބައިވެރިވަމުން. އަދި އެންމެ މެޗަކުން ބަލިވެފައިވަނީ އެއީ މިދިޔަ އަހަރުގެ ފައިނަލް މެޗް. ދެން އެހެންނޫނީ އެއްވެސް މެޗަކުން އަދި މިޓީމް ބަލިބެފައެއް ނެތް. ﷲ ގެ އިރާދަފުޅުން މިފަހަރުގެ ތަށި ކާމިޔާބު ކުރާނީ އަޅުގަނޑުމެން." މީދޫ ފުޓްބޯޅަ ޓީމުގެ ސަޕޯޓަރުންގެ މެނޭޖަރު އިބްރާހިމް ސައީދު ވިދާޅުވިއެވެ.\nމިއަދުގެ މެޗް4ޖަހާާއިރު މީދޫގެ ދަޑުގައި ކުރިޔަށް ދާއިރު، މެޗްގައި ވާދަކުރަނީ އުނގޫފާރާއި މީދޫއެވެ.\nމާޗް 22, 2018 13:46\nމީދޫ އަކަށް ނުލިބޭނެ ތަށްޓެއް\nމާޗް 22, 2018 19:34\nތަށި އެހެރީ މީދޫގަ.ދެން މޮޔަވޭ\nމާޗް 22, 2018 18:56\nފޮގްބާ އެ އޮތީ މީދޫ މޮޅުވެފަ


ލޯބިވެރިޔާ އިމްތިޙާންކުރަން ކުރި އިމްތިޙާނުގެ ނަތީޖާ: ހުރިހާ އަންހެނުން ލޯބިވަނީ ފައިސާދެކެއެއް ނޫން!\nލޯތްބަކީ ފައިސާކަމަށްބުނާ މީހުން ވަރަށް ގިނަވާނެއެވެ. އެއީ ގިނަ ފަހަރަށް އެކަން އެގޮތަށް މެދުވެރިވާތީއެވެ. ނަމަވެސް މިކިޔައިދެނީ މުޅިން ތަފާތު ވާހަކައެކެވެ.\nއެޒުވާނާއަކީ މުއްސަނދި ޢާއިލާއެއްގެ ދަރިއެކެވެ. އޭނާގެ ވަށައިގެން އަބަދުވެސް އަންހެންކުދިންތައް އެނބުރެއެވެ. ނަމަވެސް އެއް އަންހެން ކުއްޖަކު ހުންނަނީ ވަރަށް ދުރުގައެވެ. އޭނާ އާއި ގުޅުން އުފައްދަން އެއްވެސްވަރަކަށް މަސައްކަތެއް ނުކުރެއެވެ. އެކަންވީ އެޒުވާނާއަށް ވަރަށް ބޮޑުކަމަކަށެވެ.\nޒުވާނާ އޭނާގެ އެކުވެރިންގާތު ބުންޏެވެ. "ބަލަންތިބޭށެވެ. އަހަރެންގެ މަޅީގައި އޭނާ ޖައްސުވާނަމެވެ. އަދި އޭނާއަށް ލަނޑެއްވެސްދޭނަމެވެ. އޭނާއަށް އެހުންނަނީ އޭނާ ފެނިފައެވެ."\nޒުވާނާގެ މަސައްކަތުން އޭނާ އާއި ގާތް ގުޅުމެއް އުފެއްދުނެވެ. އެގުޅުން ލޯތްބަށްވެސް ބަދަލުވިއެވެ. އޭނާއާއި ވަކިނުވާންވެސް ނިންމިއެވެ. ނަމަވެސް ޒުވާނާގެ ޢާއިލާއިންވެސް އަދި އެކުވެރިންވެސް ބުނަމުންދިއައީ އެއީ ރަނގަޅު ކުއްޖެއް ނޫން ކަމަށާއި އޭނާ އެއުޅެނީ ތަނަވަސްކަމުގެ ދަހިވެތިކަމުގައި ކަމަށެވެ. އެހެންވެ އެކަމުގެ ޙަޤީޤަތް ބަލައިލަން ޒުވާނާ ބޭނުންވިއެވެ.\nދެމީހުން ބައްދަލުކުރަން ހަމަޖެހިފައި އޮތް ދުވަހަކު ޒުވާނާ ނުދެއެވެ. އެހެންވެ ފޯނުކުރުމުން ބުނީ މިއުޅެނީ ވަރަށް ބޮޑު ބައްޔަކާއި ކުރިމަތިވެގެން ކަމަށާއި ބޭސްފަރުވާއަށް ވަރަށް ގިނަ ފައިސާ ބޭނުންވާތީ ކަންބޮޑުވެގެން ކަމަށެވެ. މިޙާލަތުގައި ރަނގަޅުވާނީ ދެމީހުން ވަކިވުން ކަމަށެވެ. ޖަވާބުގައި އޭނާ ބުނީ ފަހުން ބައްދަލުކުރާނެ ކަމަށެވެ.\n2،3 ދުވަސްވީއިރުވެސް އަންހެންކުއްޖާގެ ޚަބަރެއް ނުވުމުން އެންމެން ޒުވާނާއަށް މަލާމާތުގެ ބަސްތައް ބުންޏެވެ. އެއީ ފައިސާގެ ދަހިވެތިކަމުގައި އުޅޭ ކުއްޖެއްކަން އެނގި ޔަޤީންވެއްޖެ ކަމަށްވެސް ބުނަމުން ދިއައެވެ. އެކަމުގެ ސަބަބުން ޒުވާނާއަށް ވަރަށް އަސަރުކުރިއެވެ.\nހަފްތާއެއްފަހުން އަންހެންކުއްޖާ ޒުވާނާ އާއި ބައްދަލުކޮށްފައި ފައިސާތަކެއް ޙަވާލުކޮށްފައި ބުންޏެވެ. "އަހަރެންގެ މާމަ އަހަރެންނަށް ދީފައިހުރި ގެއެއް އެހެން ސްޓޭޓެއްގައި ހުރެއެވެ. މިއައީ އެސްޓޭޓަށް ގޮސް ގެވިއްކާލާފައެވެ. ލިބުނު ފައިސާ އެކުގައި ކަލެއަށެވެ. އަހަރެންނަށް އެންމެ މުހިންމީ ކަލޭގެ ޞިއްހަތެވެ. ކަލޭ ނެތް ދުނިޔެއެއްގައި ބޮޑު ގެއެއް ބޭނުމެއް ނޫނެވެ."\nއެހިސާބުން އަންހެންކުއްޖާގެ ޙަޤީޤަތް އެންމެންނަށް އެނގި އެންމެންގެ ތައްރީފްލިބުނެވެ. ދެމީހުންގެ ކައިވެނިވެސް ކުރެވުނެވެ. ލޯބިވެރިޔާއަށްޓަކާ ވިއްކައިލި ގޭގެ ބަދަލުގައި އެފަދަ ގެއެއްވެސް ގަނެދިނެވެ.\nމިވާހަކަ ކިޔާފައި މިއަދުނޫހުގެ ކިޔުންތެރިންނަށް ޙިއްޞާކޮށްލަން ބޭނުންވީ ލޯތްބަކީ ފައިސާކަމަށް ކިތަންމެ ގިނަ ބައަކު ޤަބޫލުކުރިނަމަވެސް އެކަން އެގޮތަށް ޤަބޫލުނުކުރާ ބައަކުވެސް އެބަތިބިކަން ހާމަކުރާށެވެ. އަޅުގަނޑު ޤަބޫލުކުރާ ގޮތުގައި ކިތަންމެ ގިނަ ފައިސާ ހޭދަކުރިނަމަވެސް ލޯތްބެއް ނުގަނެވޭނެއެވެ. އަދި ފައިސާގެ ދަހިވެތިކަމުގައި އުޅޭ މީހަކަށް ލޯތްބެއް ނުވެސް ދެވޭނެއެވެ. ލޯތްބާއި ފައިސާއަކީ މުޅިން ތަފާތު ދެއެއްޗެކެވެ. ދެބައި އެއްކުރަން ކިތަންމެވަރަކަށް އުޅުނަސް އެކަމެއް ނުކުރެވޭނެއެވެ. އެއްކުރަން އުޅުނުވަރަކަށް ތަޣައްޔަރުވެ ކުނިވާނީއެވެ.\n- ލީލާ / މިއަދުނޫހުގެ ކިޔުންތެރިއެއް